**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc118906628)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2022 ԹՎԱԿԱՆԻ ԻՆՆ ԱՄԻՍՆԵՐԻՆ 9](#_Toc118906629)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 9](#_Toc118906630)

[Արտաքին միջավայրի զարգացումներ 9](#_Toc118906631)

[ՀՀ մակրոտնտեսական զարգացումներ 10](#_Toc118906632)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 29](#_Toc118906633)

[Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ 33](#_Toc118906634)

[ՀՀ ՊԵՏԱԿԱՆ ԲՅՈՒՋԵԻ 2022 ԹՎԱԿԱՆԻ ԻՆՆ ԱՄԻՍՆԵՐԻ ՑՈՒՑԱՆԻՇՆԵՐԸ 36](#_Toc118906635)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2022 ԹՎԱԿԱՆԻ ԻՆՆ ԱՄԻՍՆԵՐԻՆ 37](#_Toc118906636)

[Հարկային եկամուտներ և պետական տուրքեր 38](#_Toc118906637)

[Պաշտոնական դրամաշնորհներ 46](#_Toc118906638)

[Այլ եկամուտներ 48](#_Toc118906639)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2022 ԹՎԱԿԱՆԻ ԻՆՆ ԱՄԻՍՆԵՐԻՆ 52](#_Toc118906640)

[ՀՀ պետական բյուջեի ծախսերը ծրագրային դասակարգմամբ 58](#_Toc118906641)

[ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ (ՀԱՎԵԼՈՒՐԴԸ) 2022 ԹՎԱԿԱՆԻ ԻՆՆ ԱՄԻՍՆԵՐԻՆ 145](#_Toc118906642)

[ՀՀ ՊԵՏԱԿԱՆ ՊԱՐՏՔԸ 152](#_Toc118906643)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԻՆՆ ԱՄԻՍՆԵՐԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. Ռուս-ուկրաինական հակամարտությամբ և դրա արդյունքում ՌԴ նկատմամբ կիրառվող աննախադեպ պատժամիջոցների բացասական ազդեցություններով պայմանավորված՝ գործընկեր երկրների տնտեսությունները 2022 թվականի մարտ ամսից սկսել են դրսևորել տնտեսական ակտիվության դանդաղման միտումներ, որը շարունակվել է երրորդ եռամսյակում` ուղեկցվելով խստացող դրամավարկային քաղաքականությամբ: Համաշխարհային խաթարված արժեշղթաների և ռուս-ուկրաինական հակամարտության հետևանքով առաջացած մի շարք սահմանափակումների պայմաններում հումքային և պարենային ապրանքների շուկաներում պահպանվում է բարձր գնային միջավայրը, սակայն վերջին ժամանակահատվածում համաշխարհային արժեշղթաների որոշակի վերականգման և խստացող դրամավարկային քաղաքականությունների պայմաններում նկատվում է գնաճային ճնշումների թուլացում:
2. Համավարակի և Արցախյան պատերազմի շոկերից հետո տնտեսության 2021 թվականի վերականգնման տեմպերն արագացան 2022 թվականի տարեսկզբին։ Չնայած փետրվարի վերջերից սկիզբ առած ռուս-ուկրաինական հակամարտության և Ռուսաստանի դեմ կիրառված պատժամիջոցների բացասական ազդեցությունների հետևանքով տնտեսական ակտիվության մարտ ամսի որոշակի դանդաղմանը՝ ապրիլ ամսից դեպի Հայաստան մարդկանց ներհոսքով, զբոսաշրջության զգալի ավելացման և տեղեկատվական տեխնոլոգիաների ոլորտի ընկերությունների՝ ՀՀ տեղափոխման, ինչպես նաև սեպտեմբերին դեպի Հայաստան միգրանտների նոր հոսքի արդյունքում տնտեսական ակտիվության աճի տեմպերը կտրուկ արագացան, հատկապես՝ ծառայությունների ոլորտում: Արդյունքում հունվար-սեպտեմբերին գրանցվեց 14.1% տնտեսական ակտիվության աճ: 2022 թվականի ինն ամիսներին տնտեսության բոլոր ճյուղերում, բացառությամբ գյուղատնտեսության, գրանցվել է թողարկման ծավալների աճ: Տնտեսական ակտիվության աճն ուղեկցվել է ներքին և արտաքին պահանջարկի աճով:
3. 2022 թվականի հունվար-սեպտեմբեր ամիսներին արտաքին առևտուրը նշանակալի աճ է գրանցել: Ապրանքների արտահանումն աճել է 63.8%-ով՝ պայմանավորված արտաքին որոշ շուկաներում (հատկապես՝ ՌԴ-ում) ՀՀ ապրանքների նկատմամբ պահանջարկի աճով, ՌԴ-ում ՀՀ ապրանքների գնային մրցունակության ավելացմամբ, ինչպես նաև արտահանման ներուժի աճով, իսկ ներմուծումն աճել է 61.6%-ով՝ պայմանավորված բարձր տնտեսական ակտիվության, պահանջարկի բարձր աճի և արտահանման հնարավորությունների մեծացման պայմաններում ներմուծվող ապրանքների բարձր պահանջարկով։
4. Մարդկանց և ընկերությունների ներհոսքն ուղեկցվել է արտարժույթի (դոլար և ռուբլի) մեծ ներհոսքով, որի հետևանքով 2022 թվականի մարտից սկսած ՀՀ արժութային շուկայի շրջանառության ծավալներն էապես ավելացել են: Այս պայմաններում 2022 թվականի ինն ամիսներին, հատկապես՝ մարտ ամսից հետո ՀՀ դրամը ԱՄՆ դոլարի և եվրոյի նկատմամբ դրսևորել է արժևորման վարքագիծ: Իսկ ռուսական ռուբլու նկատմամաբ արձանագրվել է հակառակ պատկերը՝ մարտի կտրուկ արժևորմանը հետևել է արժեզրկման միտումը։
5. 2022 թվականի առաջին 9 ամիսներին համաշխարհային ապրանքահումքային շուկաներում գների աճով, ինչպես նաև ՀՀ տնտեսությունում համախառն պահանջարկի ավելացմամբ պայմանավորված՝ 12-ամսյա գնաճն արագացել է՝ 2022 թվականի սեպտեմբերին կազմելով 9.9%: Դիտարկվող ժամանակահատվածում, նախ՝ հաշվի առնելով միջազգային պարենային շուկաներում գնաճային զարգացումները, ապա՝ տնտեսությունում պահանջարկի, և հատկապես՝ ծառայությունների նկատմամբ արտաքին պահանջարկի բարձր աճը, ՀՀ ԿԲ-ն բարձրացրել է վերաֆինանսավորման տոկոսադրույքն ընդհանուր առմամբ 2.25 տոկոսային կետով՝ սահմանելով այն 10%:
6. 2022 թվականի ինն ամիսներին բանկային համակարգի վարկերի ծավալները 2021 թվականի վերջի համեմատությամբ սկսել են աճել՝ արտացոլելով տնտեսական բարձր ակտիվության պայմաններում վարկերի նկատմամբ պահանջարկի վերականգնումը։ Ընդ որում, վարկերի աճը հիմնականում պայմանավորվել է հիպոտեկային վարկերի աճով, որի վրա շարունակում է իր դրական ազդեցությունն ունենալ եկամտային հարկի վերադարձի քաղաքականությունը։ Ավանդները բարձր աճի տեմպեր են գրանցել՝ արտացոլելով ինչպես անհատների, այնպես էլ ձեռնարկությունների ավանդների աճի միտումները (ընդ որում, ինչպես վարկերի, այնպես էլ ավանդների աճի հաշվարկվող տեմպերը նվազեցրել է դրամի արժևորումը)։
7. Ինչպես վարկերի և ավանդների, այնպես էլ ՀՀ պետական պարտատոմսերի և եվրոբոնդերի տոկոսադրույքները 2022 թվականի հունվար-սեպտեմբեր ամիսների ընթացքում աճի միտումներ են ցուցաբերել՝ արտացոլելով գնաճային սպասումների ավելացումը, դրամավարկային պայմանների կոշտացումը, ինչպես նաև միջազգային ֆինանսական շուկաներում տոկոսադրույքների բարձրացումը և տարածաշրջանային անկայուն միջավայրով պայմանավորված՝ ՀՀ երկրի ռիսկի հավելավճարի աճը։
8. 2022 թվականի ինն ամիսների հարկման բազաների բարձր աճի և 2021 թվականի հարկային օրենսդրության փոփոխությունների պայմաններում ՀՀ պետական բյուջեի հարկային եկամուտներն աճել են բարձր տեմպերով՝ կազմելով 1405.8 մլրդ դրամ և նախորդ տարվա նույն ժամանակահատվածի համեմատ աճելով 23.6%-ով:
9. 2022 թվականի ինն ամիսներին բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Ընդ որում, պետական բյուջեի եկամուտների գերակատարման և ծախսերի թերակատարման արդյունքում ձևավորվել է պետական բյուջեի հավելուրդ՝ պլանավորված պակասուրդի փոխարեն:
10. 2022 թվականի հունվար-սեպտեմբերին շարունակել են իրականացվել համավարակի և Արցախյան պատերազմի հետևանքների մեղմմանն ուղղված միջոցառումները, ինչպես նաև նախաձեռնվել և իրականացվել են արտարժույթի մեծ ներհոսքի հետևանքով դրամի արժևորման և բարձր գնաճային միջավայրի հետևանքների մեղմմանն ուղղված հարկաբյուջետային միջոցառումներ: Մասնավորապես՝ ՀՀ դրամի արժևորման պայմաններում արտահանելի հատվածին աջակցելու նպատակով իրականացվել են արտահանելի հատվածի և ՏՏ ոլորտի աջակցության ծրագրեր, իսկ գնաճի ազդեցությունների մեղմման նպատակով բարձրացվել են սոցիալական ծախսերը և գյուղատնտեսության ոլորտի սուբսիդիաների ծավալները:

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2022 թվականի ինն ամիսների եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված կիսամյակային ծրագրային ցուցանիշները կատարվել են եկամուտների գծով՝ 104.2%-ով՝ կազմելով 1,500.8 մլրդ դրամ, ծախսերի գծով՝ 86.6%-ով՝ կազմելով 1,449.3 մլրդ դրամ: Հարկ է նշել, որ հաշվետու տարում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա ինն ամիսների համեմատ պետական բյուջեի եկամուտներն աճել են 24.9%‑ով կամ 299.2 մլրդ դրամով՝ հիմնականում պայմանավորված հարկային եկամուտների և պետական տուրքերի աճով: Ընդ որում, եկամուտների երեք հիմնական խմբերում էլ արարձանագրվել է մուտքերի աճ:
3. Նախորդ տարվա նույն ժամանակահատվածի համեմատ պետական բյուջեի ծախսերն աճել են 7.4%-ով կամ 100.3 մլրդ դրամով:

**ՀՀ պետական բյուջեի եկամուտները**

1. 2021 թվականի ինն ամիսների համեմատ այլ եկամուտների և պաշտոնական դրամաշնորհների առաջանցիկ աճի արդյունքում հաշվետու ժամանակահատվածում բյուջեի եկամուտներում համապատասխանաբար 0.6 և 0.4 տոկոսային կետով ավելացել են այլ եկամուտների և պաշտոնական դրամաշնորհների տեսակարար կշիռները, իսկ հարկային եկամուտների (ներառյալ` պետական տուրքը) տեսակարար կշիռը նվազել է 1.0 տոկոսային կետով:
2. 2022 թվականի ինն ամիսների ընթացքում ՀՀ պետական բյուջե են մուտքագրվել 1,405.8 մլրդ դրամ հարկային եկամուտներ և պետական տուրքեր, որոնք 2.7%‑ով գերազանցել են իննամսյա ծրագրային ցուցանիշը: 2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 23.6%‑ով կամ 268.5 մլրդ դրամով, որը հիմնականում պայմանավորված է ավելացված արժեքի հարկի, շահութահարկի և պետական տուրքի գծով մուտքերի աճով:
3. 2022 թվականի ինն ամիսների ընթացքում ստացվել են ավելի քան 12.6 մլրդ դրամ պաշտոնական դրամաշնորհներ՝ կազմելով ինն ամիսների համար ծրագրված մուտքերի 90.3%‑ը և 2.2 անգամ կամ 7 մլրդ դրամով գերազանցելով նախորդ տարվա նույն ժամանակահատվածի ցուցանիշը, որը հիմնականում պայմանավորված է Եվրամիության բյուջետային աջակցության ծրագրերի շրջանակներում ստացված միջոցներով:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 82.4 մլրդ դրամ՝ 42.1%-ով գերազանցելով ծրագրված և 40.7%-ով՝ 2021 թվականի ինն ամիսների համապատասխան ցուցանիշը:

**ՀՀ պետական բյուջեի ծախսերը**

1. ՀՀ 2022 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ ինն ամիսներին նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 175, որոնցից ինն ամիսներին փաստացի միջոցներ են օգտագործվել 170-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ 2022 թվականի պետական բյուջեի ինն ամիսների փաստացի ծախսերի՝ 1,449.3 մլրդ դրամի 31%-ը բաժին է ընկել ՀՀ աշխատանքի և սոցիալական հարցերի նախարարության, 17.5%-ը՝ ՀՀ պաշտպանության նախարարության, 9.3-ական տոկոս՝ ՀՀ ֆինանսների նախարարության և ՀՀ կրթության, գիտության, մշակույթի և սպորտի նախարարության, 9.2%‑ը՝ ՀՀ տարածքային կառավարման և ենթակառուցվածքների նախարարության, 6.5%-ը՝ ՀՀ առողջապահության նախարարության, 3.8%-ը՝ ՀՀ ոստիկանության, 2.8%‑ը՝ ՀՀ էկոնոմիկայի նախարարության պատասխանատվությամբ իրականացվող ծրագրերին:
3. 2021 թվականի ինն ամիսների համեմատ ՀՀ պետական բյուջեի ծախսերի 7.4% կամ 100.3 մլրդ դրամ աճը հիմնականում պայմանավորված է ՀՀ պաշտպանության նախարարության ծախսերի 15% (32.9 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 12.1% (14.4 մլրդ դրամ), ՀՀ կրթության, գիտության, մշակույթի և սպորտի նախարարության ծախսերի 9.4% (11.5 մլրդ դրամ) և ՀՀ ոստիկանության ծախսերի 25% (11.1 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 88%-ը կամ 1,275.5 մլրդ դրամը բաժին է ընկել ընթացիկ ծախսերին, 12%-ը կամ 173.9 մլրդ դրամը՝ ոչ ֆինանսական ակտիվների հետ գործառնություններին, իսկ նախորդ տարվա ինն ամիսների համեմատ 7.4% աճը հիմնականում պայմանավորված է կապիտալ ծախսերի, կենսաթոշակների և դրամաշնորհների աճով:
5. Նախորդ տարվա ինն ամիսների համեմատ ընթացիկ ծախսերի 4.2% (51.9 մլրդ դրամ) աճը պայմանավորված է աշխատանքի վարձատրության (8.5 մլրդ դրամ), ծառայությունների և ապրանքների ձեռքբերման (7.7 մլրդ դրամ), պարտքի սպասարկման (4.6 մլրդ դրամ), սուբսիդիաների (12.3 մլրդ դրամ), դրամաշնորհների (21.2 մլրդ դրամ) և կենսաթոշակների (44 մլրդ դրամ) աճով:
6. Ոչ ֆինանսական ակտիվների հետ գործառնությունների ցուցանիշի ծրագրից 37.2% (103.2 մլրդ դրամ) շեղումը և նախորդ տարվա նույն ժամանակահատվածի համեմատ 38.5% (48.3 մլրդ դրամ) աճը պայմանավորված են ոչ ֆինանսական ակտիվների գծով ծախսերով (կապիտալ ծախսերով):
7. Հաշվետու ժամանակահատվածում կապիտալ ծախսերը կազմել են 179 մլրդ դրամ կամ ճշտված ծրագրի 63.2%-ը և 41.4%-ով (52.4 մլրդ դրամով) գերազանցել նախորդ տարվա նույն ժամանակահատվածի ցուցանիշը: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի աճը կազմել է 47.6% (25.6 մլրդ դրամ):

**ՀՀ պետական բյուջեի պակասուրդը (հավելուրդը)**

1. 2022 թվականի ինն ամիսներին ՀՀ պետական բյուջեն կատարվել է 51.4 մլրդ դրամ հավելուրդով՝ ծրագրված 232.4 մլրդ դրամ և նախորդ տարվա նույն ժամանակահատվածի 147.5 մլրդ դրամ պակասուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի ոչ ամբողջական կատարմամբ, որի արդյունքում ֆինանսավորման ներքին աղբյուրներում նախատեսված` բյուջեի ազատ միջոցներն աճել են 104.3 մլրդ դրամով: Արտաքին աջակցությամբ իրականացվող ծրագրերի շրջանակներում ինն ամիսներին ստացվել է նախատեսված վարկային միջոցների 64.7%-ը՝ 64.1 մլրդ դրամ:
2. Հաշվետու ժամանակահատվածում ֆինանսավորման ներքին աղբյուրները կազմել են 85.8 մլրդ դրամ (կատարողականը՝ 24.4%), արտաքին աղբյուրները՝ -137.3 մլրդ դրամ (կատարողականը՝ 114.7%):

**ՀՀ ՊԵՏԱԿԱՆ ՊԱՐՏՔԸ**

1. 2022 թվականի սեպտեմբերի 30-ի դրությամբ ՀՀ պետական պարտքը կազմել է 4,031.5 մլրդ դրամ (9,931.6 մլն ԱՄՆ դոլար): ՀՀ պետական պարտքում 2,495.2 մլրդ դրամը (6,147.0 մլն ԱՄՆ դոլարը) կազմել է արտաքին պարտքը, 1,536.3 մլրդ դրամը (3,784.6 մլն ԱՄՆ դոլարը)՝ ներքին պարտքը:
2. ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշները փոփոխվել են անհամաչափորեն` համապատասխանաբար նվազել 9%-ով և աճել 7.7%-ով: Դա պայմանավորված է եղել 2021 թվականի տարեվերջի և 2022 թվականի սեպտեմբեր ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 15.5%-ով՝ 480.14-ից նվազելով մինչև 405.93:
3. ՀՀ կառավարության պարտքը 2022 թվականի սեպտեմբերի 30-ի դրությամբ կազմել է 3,814.9 մլրդ դրամ (9,397.9 մլն ԱՄՆ դոլար), որից արտաքին պարտքը՝ 2,278.6 մլրդ դրամ (5,613.3 մլն ԱՄՆ դոլար), իսկ ներքին պարտքը՝ 1,536.3 մլրդ դրամ (3,784.6 մլն ԱՄՆ դոլար):
4. 2022 թվականի սեպտեմբերի 30-ի դրությամբ ՀՀ կառավարության պարտքը նախորդ տարեվերջի համեմատությամբ նվազել է 394.9 մլրդ դրամով (աճել է 630 մլն ԱՄՆ դոլարով), մասնավորապես՝ արտաքին պարտքը նվազել է 693.8 մլրդ դրամով (577.4 մլն ԱՄՆ դոլարով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2022 ԹՎԱԿԱՆԻ ԻՆՆ ԱՄԻՍՆԵՐԻՆ

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2022 թվականի ինն ամիսներին հիմնական գործընկեր երկրների տնտեսություններում նկատվել է տնտեսական աճի դանդաղում՝ պայմանավորված ռուս-ուկրաինական հակամարտությամբ և դրա արդյունքում ՌԴ նկատմամբ կիրառվող աննախադեպ պատժամիջոցների բացասական ազդեցություններով։ Ապրիլ ամսից ՌԴ-ում դրսևորվել է տնտեսական անկում: ԱՄՆ տնտեսությունն առաջացած բարձր գնաճային ճնշումների և խստացող դրամավարկային քաղաքականության պայմաններում2022 թվականի հունվար-սեպտեմբեր ամիսներին նախորդ տարվա համապատասխան ժամանակահատվածի նկատմամբ միջինում գրանցել է 2.4% տնտեսական աճ, ընդ որում՝ առաջին եռամսյակում աճը կազմել է 3․7%, իսկ երրորդ եռամսյակում արձանագրվել է 1.8% աճ։ Եվրագոտու տնտեսությունը բարձր գնաճային ճնշումների պայմաններում ինն ամիսներին միջինում աճել է 4․0%-ով[[1]](#footnote-1), առաջին եռամսյակում գրացվել է 5․5% տնտեսական աճ, իսկ երրորդ եռամսյակում խստացող դրամավարկային քաղաքականության պայմաններում աճը դանդաղել է՝ հասնելով 2.1%-ի։ Չինաստանում հունվար-սեպտեմբեր ամիսներին միջինում գրանցվել է 3% տնտեսական աճ[[2]](#footnote-2), ընդ որում՝ առաջին եռամսյակի 4․8% աճի դիմաց երկրորդ եռամսյակում աճը դանդաղել է՝ հասնելով 0․4%-ի, սակայն վերջին ժամանակահատվածում նկատվել է տնտեսական ակտիվության որոշակի վերականգնում, արդյունքում երրորդ եռամսյակում գրանցվել է 3.9% տնտեսական աճ: Ռուսաստանի տնտեսությունը 2022 թվականի ինն ամիսներին նախորդ տարվա նույն ժամանակահատվածի նկատմամբ գրանցել է շուրջ 2% նվազում, ընդ որում՝ երրորդ եռամսյակում տնտեսական անկումը խորացել է՝ կազմելով 4.4%[[3]](#footnote-3)։

***Միջազգային գներ[[4]](#footnote-4):*** Համաշխարհային խաթարված արժեշղթաների և ռուս-ուկրաինական հակամարտության հետևանքով առաջացած մի շարք սահմանափակումների պայմաններում հումքային և պարենային ապրանքների շուկաներում պահպանվում է բարձր գնային միջավայրը, սակայն վերջին ժամանակահատվածում համաշխարհային արժեշղթաների որոշակի վերականգման և խստացող դրամավարկային քաղաքականությունների պայմաններում նկատվում է գնաճային ճնշումների թուլացում։ Նավթի միջազգային գները 2022 թվականի ինն ամիսներին նախորդ տարվա նույն ժամանակահատվածի նկատմամբ աճել են շուրջ 54%-ով։ Նավթի գները 2022 թվականի հունիսին հասել էին վերջին 10 տարվա ընթացքում աննախադեպ մակարդակի՝ միջինում կազմելով 120 դոլար մեկ բարելի համար, սակայն հաջորդող երեք ամիսներին նախորդ ամիսների համեմատ շարունակաբար նվազել են՝ սեպտեմբերին հասնելով շուրջ 90 դոլարի մեկ բարելի դիմաց:

Պղնձի համաշխարհային գները 2022 թվականի հունվար-սեպտեմբեր ամիսներին նախորդ տարվա նույն ժամանակահատվածի նկատմամբ նվազել են 1․1%-ով։ Հարկ է նշել, որ 2022 թվականի մարտ ամսին պղնձի միջազգային գները հասել էին աննախադեպ բարձր մակարդակի՝ 1 տոննայի համար միջինում 10231 դոլար, սակայն ապրիլ ամսից, հիմնականում պայմանավորված Չինաստանի կողմից պահանջարկի կրճատմամբ, նկատվեց նախորդ ամիսների նկատմամբ պղնձի գների կտրուկ նվազում՝ սեպտեմբերին հասնելով 7746 դոլարի 1 տոննայի համար։

Պարենի միջազգային գները[[5]](#footnote-5) 2022 թվականի հունվար-սեպտեմբեր ամիսներին նախորդ տարվա նույն ժամանակահատվածի նկատմամբ աճել են շուրջ 19․5%-ով։ Հարկ է նշել, որ պարենի միջազգային գները 2022 թվականի մարտ ամսին գրանցած աննախադեպ բարձր մակարդակից հետո ապրիլ ամսից սկսել են նախորդ ամսվա նկատմամբ շարունակաբար նվազել՝ պայմանավորված որոշ ապրանքների (մսամթերք, կաթնամթերք, հացահատիկ, բուսական յուղեր, շաքարավազ) միջազգային գների նվազմամբ։

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ***

ՀՀ տնտեսության վերականգնման տարեսկզբի բարձր տեմպերը 2022 թվականի փետրվարի վերջերից սկիզբ առած ռուս-ուկրաինական հակամարտության և Ռուսաստանի դեմ կիրառված պատժամիջոցների բացասական ազդեցությունների արդյունքում մարտ ամսին դանդաղեցին։ Ապրիլ ամսից տնտեսական ակտիվության աճի տեմպերը կտրուկ արագացան, որը պահպանվեց երրորդ եռամսյակում՝ կրելով նաև սեպտեմբերին միգրանտների երկրորդ ալիքի տնտեսական ազդեցությունները: Արդյունքում 2022 թվականի ինն ամիսներին նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի 14.1% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված էր ծառայությունների աճով (նպաստումը` 12.4 տոկոսային կետ): Արդյունաբերության, առևտրի, և շինարարության աճերը ևս նպաստեցին տնտեսական ակտիվությանը (համապատասխանաբար՝ 2.2, 1.8 և 1.0 տոկոսային կետ), մինչդեռ գյուղատնտեսության նվազումը 0.1 տոկոսային կետով հակազդեց տնտեսական ակտիվությանը:

2022 թվականի փետրվարի 24-ից մեկնարկած ռուս-ուկրաինական պատերազմի և Ռուսաստանի դեմ կիրառված պատժամիջոցների բացասական ազդեցությունները ՀՀ տնտեսության վրա նկատվեցին մարտ ամսին։ Մասնավորապես՝ մարտ ամսին գրանցվեց արդյունաբերության նվազում (նախորդ տարվա մարտի նկատմամբ 6.4%-ով)՝ պայմանավորված Թեղուտի հանքի գործունեության դադարեցմամբ, ՌԴ տնտեսական աճի դանդաղմամբ և հումքային ու պարենային ապրանքների մատակարարման շղթաների որոշ խաթարումներով: Սակայն պատկերը փոխվեց ապրիլ ամսից, նախ՝ միջազգային զբոսաշրջիկների կտրուկ ավելացման (2022 թվականի հունվար-սեպտեմբերին նախորդ տարվա նույն ժամանակահատվածի նկատմամբ՝ 2.0 անգամ) և ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխման, ինչպես նաև Ռուսաստանում հայտարարված մասնակի զորահավաքի հետևանքով դեպի Հայաստան միգրանտների նոր հոսքի արդյունքում, ծառայությունների, առևտրի ոլորտներում նկատվեց աճի տեմպերի արագացում: Մյուս կողմից՝ պատժամիջոցների հետևանքով որոշ երկրներից ՌԴ ներմուծման շուկայի սահմանափակումները նպաստեցին ՀՀ-ից դեպի Ռուսաստան արտահանման պահանջարկի ավելացմանը, ինչի արդյունքում արդյունաբերության ճյուղը սկսեց վերականգնվել:

Տնտեսական դրական զարգացումներին իր նպաստումն է ունեցել բնակարանային շինարարության ոլորտի բարձր աշխուժությունը, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ծրագրի՝ Երևան քաղաքից աստիճանական դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ, ինչպես նաև օտարերկրացիների ներհոսքը:

Առաջին ինն ամիսներին կորոնավիրուսի համավարակի հինգերորդ ալիքի, ինչպես նաև բնակչության շրջանում պատվաստման աճող, սակայն դեռևս համեմատաբար ցածր մակարդակի ազդեցություններ տնտեսության զարգացումների վրա չեն նկատվել[[6]](#footnote-6)։

***Արդյունաբերություն[[7]](#footnote-7)։*** Արդյունաբերության ճյուղի տարեսկզբի բարձր աճի տեմպը փետրվարից սկսեց դանդաղել, իսկ մարտ ամսին գրանցվեց արդյունաբերության անկում՝ պայմանավորված ռուս-ուկրաինական պատերազմի և Ռուսաստանի դեմ կիրառված պատժամիջոցների բացասական ազդեցություններով: Ապրիլ ամսից արդյունաբերության ճյուղը սկսեց վերականգնվել, և հունիսին արդյունաբերության ճյուղում գրանցվեց երկնիշ աճ, ինչը շարունակվեց նաև հաջորդող ամիսներին, և 2022 թվականի ինն ամիսներինարդյունաբերության համախառն թողարկումն աճեց 10%-ով: Արդյունաբերության աճը հիմնականում պայմանավորված է եղել մշակող արդյունաբերության աճով (նպաստումը՝ 11.3 տոկոսային կետ): Միաժամանակ հանքագործական արդյունաբերություն և բացահանքերի շահագործում ենթաճյուղի նվազումը բացասաբար է ազդել (1.7 տոկոսային կետով) արդյունաբերության աճի վրա:

Մշակող արդյունաբերության աճին նպաստել է ինչպես ներքին, այնպես էլ արտաքին պահանջարկի աճը: ՌԴ ներմուծման շուկաների սահմանափակումները և ՌԴ-ում ՀՀ ապրանքների գնային մրցունակության բարձրացումը նպաստել են ՀՀ-ից դեպի ՌԴ մշակող արդյունաբերության արտահանման ավելացմանը, բացի այդ, ծառայությունների և շինարարության ոլորտի դրական զարգացումները մեծացրել են մշակող արդյունաբերության որոշ տեսակների նկատմամբ պահանջարկը: Ենթաճյուղի աճը հիմնականում պայմանավորված է եղել այլ ոչ մետաղական հանքային արտադրատեսակների (նպաստումը` 7.5 տոկոսային կետ), սննդամթերքի (նպաստումը` 4.5 տոկոսային կետ), ինչպես նաև հիմնային մետաղների (նպաստումը` 3.4 տոկոսային կետ) արտադրության ծավալների աճով:

***Գյուղատնտեսություն։*** Գյուղատնտեսության, անտառային տնտեսության և ձկնորսության համախառն արտադրանքն աճել է 0.5%-ով՝ հիմնականում պայմանավորված ձկնորսության և բուսաբուծության աճով (նպաստումները` համպատասխանաբար 1.1 և 1.0 տոկոսային կետեր)։ Բուսաբուծության աճն իր հերթին պայմանավորված է եղել հացահատիկի և հատիկաընդեղենի համախառն բերքի աճով: Միաժամանակ անասնաբուծության նվազումը 1.7 տոկոսային կետով հակազդել է ճյուղի աճին։ Անասնաբուծության նվազումն իր հերթին պայմանավորված է եղել կաթի արտադրության և սպանդի համար նախատեսված գյուղատնտեսական կենդանիների և թռչնի նվազմամբ, ինչի պատճառ է հանդիսացել տնային տնտեսությունների անասնագլխաքանակի նվազումը:

***Շինարարություն։*** Շինարարության ճյուղում գրանցված 14.3% աճը պայմանավորված է եղել հիմնականում կազմակերպությունների միջոցներով իրականացված շինարարության ծավալների աճով (նպաստումը` 13.5 տոկոսային կետ)։ Վերջինս պայմանավորվել է ներքին ներդրողների միջոցներով ֆինանսավորվող շինարարության աճով, ինչն էլ իր հերթին վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների եկամտահարկից վերադարձման պետական աջակցության ծրագիրը, ինչպես նաև օտարերկրյա քաղաքացիների մեծ ներհոսքի պայմաններում բնակարանային շուկայում առաջացած պահանջարկը)։ Շինարարության աճին դրական նպաստում է ունեցել պետական ներդրումների, մասնավորապես՝ համայնքների (1․5 տոկոսային կետ) միջոցներով ֆինանսավորվող շինարարության աճը։ Մինչդեռ բնակչության միջոցներով ֆինանսավորվող շինարարության նվազումը բացասաբար է ազդել ճյուղի աճի վրա (0.6 տոկոսային կետեր): Ընդ որում՝ պետական բյուջեի միջոցներով ֆինանսավորվող շինարարության նվազումը պայմանավորված է եղել միջազգային վարկերով ֆինանսավորվող շինարարության նվազմամբ։

Ըստ տնտեսական գործունեության տեսակների՝ շինարարության աճին հիմնականում նպաստել է անշարժ գույքի հետ կապված գործունեության (հիմնականում՝ բնակարանաշինության) ոլորտում շինարարության ծավալների աճը: Տրանսպորտի (հիմնականում՝ ճանապարհաշինության), կրթության, ջրամատակարարման, կոյուղու, թափոնների կառավարման և վերամշակման, տեղեկատվության և կապի, ինչպես նաև մշակող արդյունաբերության ոլորտներում իրականացված շինարարության ծավալների աճը նույնպես դրական նպաստում է ունեցել։ Մինչդեռ էլեկտրականության, գազի, գոլորշու և լավորակ օդի մատակարարում, ինչպես նաև կացության և հանրային սննդի կազմակերպում ենթաճյուղերում իրականացված շինարարության նվազումը էականորեն հակազդել է ընդհանուր շինարարության աճին։

***Ծառայություններ և առևտուր։*** Ծառայություններն աճել են 27.1%-ով՝հիմնականում պայմանավորված ֆինանսական և ապահովագրական գործունեության (նպաստումը` 11.8 տոկոսային կետ), տեղեկատվության և կապի (նպաստումը` 6.0 տոկոսային կետ), տրանսպորտի (նպաստումը` 4.3 տոկոսային կետ), ինչպես նաև կացության և հանրային սննդի կազմակերպման (նպաստումը` 1.8 տոկոսային կետ) ենթաճյուղերի աճով: Ֆինանսական և ապահովագրական գործունեության ենթաճյուղի դրական զարգացումները զուգորդվել են բանկային համակարգում 2022 թվականի ինն ամիսներին (հիմնականում երկրորդ և երրորդ եռամսյակներում) շահութաբերության աննախադեպ բարձր ցուցանիշներով, ինչին նպաստել են արտարժույթային գործառնություններից լրացուցիչ եկամուտները (այդ թվում՝ փոխարժեքի տատանումներից և միջնորդավճարներից գոյացած հասույթը), ինչպես նաև ոչ ռեզիդենտների կողմից նոր բանկային հաշիվների ստեղծումը:

Տեղեկատվություն և կապ, տրանսպորտ, ինչպես նաև կացության և հանրային սննդի կազմակերպում ենթաճյուղերի դրական զարգացումները պայմանավորված են եղել ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխմամբ, ինչպես նաև դեպի Հայաստան միջազգային զբոսաշրջության բարձր աճի տեմպերով:

Առևտրի 14.5% աճը հիմնականում պայմանավորված է եղել մեծածախ առևտրի աճով (նպաստումը՝ 12.1 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև ազգային արժույթի արժեզրկման սպասումների հետևանքով տնտեսավարողների կողմից ներմուծված ապրանքների պաշարների կուտակմամբ: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին (մասնավորապես՝ ծառայությունների արտահանման) պահանջարկի աճով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 12.4% աճը հիմնականում պայմանավորված է եղել ներհանրապետական ավտոմոբիլային բեռնափոխադրումների աճով (նպաստումը՝ 8․6 տոկոսային կետ): Ուղևորափոխադրումների ծավալն աճել է 44%-ով՝ հիմնականում պայմանավորված ավտոմոբիլային ուղևորափոխադրումների աճով (նպաստումը՝ 38.2 տոկոսային կետ):

|  |  |
| --- | --- |
| ***Գծապատկեր 1.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)*  *Աղբյուրը՝ ՀՀ ՎԿ* | ***Գծապատկեր 2.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)*  *Աղբյուրը՝ ՀՀ ՎԿ* |
| ***Գծապատկեր 3.*** *Տնտեսության ճյուղերի նպաստումները ՏԱՑ-ին (տ.կ.)[[8]](#footnote-8)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 4.*** *Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

Զբոսաշրջիկների այցելությունների բարձր աճն (2022 թվականի ինն ամիսներին նախորդ տարվա նույն ժամանակահատվածի նկատմամբ 2 անգամ) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

***Համախառն պահանջարկ[[9]](#footnote-9)***

Հունվար-սեպտեմբերին տնտեսական ակտիվության աճն ուղեկցվել է ինչպես ներքին, այնպես էլ արտաքին պահանջարկի աճով:

***Սպառում։*** Հունվար-սեպտեմբերին սպառումն իրական արտահայտությամբ աճել է շուրջ 8%‑ով՝ պայմանավորված մասնավոր հատվածի սպառման աճով, որին նպաստել են բնակչության տնօրինվող եկամտի աճը (այդ թվում՝ դրամական փոխանցումների բարձր աճը, ինչպես նաև ծառայությունների ոլորտում աշխատավարձերի բարձր աճը) և համավարակի պայմաններում կուտակված խնայողությունների օգտագործումը: Մասնավոր սպառման աճին դրական նպաստում է ունեցել նաև դեպի Հայաստան զբոսաշրջության բարձր աճը: Տնտեսական բարձր աճի պայմաններում իրականացվող զսպող հարկաբյուջետային քաղաքականության հետևանքով պետական սպառման նվազումը զսպել է սպառման աճը։

***Ներդրումներ։*** Հունվար-սեպտեմբերին գնահատվում է կապիտալ ներդրումների[[10]](#footnote-10)՝ նախորդ տարվա նույն ժամանակահատվածի նկատմամբ իրական արտահայտությամբ շուրջ 18.3% աճ՝ հիմնականում պայմանավորված մասնավոր ներդրումների աճով: Պետական ներդրումների աճը ևս դրական է նպաստել ընդհանուր ներդրումների աճին։ Մասնավոր ներդրումների վրա դրական ազդեցություն է ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, տրանսպորտի, կրթություն, ջրամատակարարում, կոյուղի, թափոնների կառավարում և վերամշակում, ինչպես նաև մշակող արդյունաբերության ոլորտներում կատարված ներդրումների աճով[[11]](#footnote-11):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 48%` պայմանավորված արտաքին պահանջարկի աճով (ՏՏ, զբոսաշրջիկներին մատուցված ծառայությունների աճ), ինչպես նաև ՌԴ ներմուծման շուկաների սահմանափակման արդյունքում՝ դեպի ՌԴ արտահանման ծավալների աճով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 36%-ով` պայմանավորված տնտեսական ակտիվության և ներքին պահանջարկի աճով: Ներմուծման աճին դրական նպաստում են ունեցել նաև արժևորված ազգային արժույթը և տնտեսավարողների կողմից ազգային արժույթի արժեզրկման սպասումներով պայմանավորված ներմուծման ծավալների աճը:

###### **Աշխատանքի շուկա**

Տնտեսական բարձր ակտիվության պայմաններում հունվար-սեպտեմբերին վարձու աշխատողների թիվը և աշխատավարձերն աճել են։ 2022 թվականի հունվար-սեպտեմբերին պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 11.7%-ով՝ կազմելով 54,577 մարդ: Միևնույն ժամանակ վարձու աշխատողների թիվն աճել է շուրջ 5.4%-ով՝ կազմելով 677,562 մարդ։ Վարձու աշխատողների թվի աճին հիմնականում նպաստել է մեծածախ և մանրածախ առևտրի, տեղեկատվական տեխնոլոգիաների, կացության և հանրային սննդի կազմակերպման, ինչպես նաև շինարարության, մշակող արդյունաբերության և տուրիզմին սպասարկող այլ ոլորտներում աշխատողների թվի աճը։ Սա իր հերթին հիմնականում պայմանավորված է ՀՀ ժամանած զբոսաշրջիկների և աշխատանքային միգրանտների թվի ավելացմամբ։

2022 թվականի երկրորդ եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 1.5 տոկոսային կետով՝ կազմելով 13%, գործազուրկների թիվը նվազել է 11.2%-ով, զբաղվածների թիվն՝ աճել 1%-ով։ Միաժամանակ աշխատուժի առաջարկը նվազել է 0.7%-ով։

2022 թվականի ինն ամիսներին միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 13.4%-ով` կազմելով 225,436 դրամ: Աշխատավարձի աճին հիմնականում նպաստել են տեղեկատվական տեխնոլոգիաների, ֆինանսական և ապահովագրական գործունեության, ինչպես նաև մեծածախ և մանրածախ առևտրի ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 4.5%-ով` կազմելով 180,100 դրամ, իսկ ոչ պետականում` 16.2%-ով և կազմել է 245,305 դրամ: Իրական աշխատավարձը 8.6% գնաճի պայմաններում 2022 թվականի նույն ժամանակահատվածի համեմատ աճել է շուրջ 4.5%-ով:

###### **Գնաճ և դրամավարկային քաղաքականություն**

2022 թվականի ինն ամիսների ընթացքում գնաճի տեմպերն արագացել են, որի պայմաններում ՀՀ ԿԲ-ն շարունակել է խստացնել դրամավարկային պայմանները՝ բարձրացնելով վերաֆինանսավորման տոկոսադրույքը: Դիտարկվող ժամանակահատվածի սկզբում դիտվել է 12‑ամսյա գնաճի տեմպերի դանդաղման գործընթաց, մինչդեռ մարտ ամսից սկսած, պայմանավորված նախ ռուս-ուկրաինական հակամարտության սրման արդյունքում միջազգային ապրանքահումքային շուկաներում դիտված գների կտրուկ աճով և ՀՀ դրամի փոխարժեքի կարճատև արժեզրկմամբ, ապա՝ համախառն պահանջարկի զգալի աճով (այդ թվում՝ օտարերկյա այցելուների կտրուկ ավելացմամբ պայմանավորված), 12-ամսյա գնաճը զգալիորեն արագացել է՝ սեպտեմբերին կազմելով 9.9%, իսկ միջին գնաճն ինն ամիսներին՝ 8.6%: Գնաճի տեմպերի լրացուցիչ արագացումը որոշակիորեն զսպվել է ՀՀ դրամի փոխարժեքի արժևորմամբ, որի ազդեցությունն աստիճանաբար արտացոլվել է ներմուծվող ապրանքների գներում։

1. 2022 թվականի հունվար-սեպտեմբեր ամիսների գնաճի նպաստումները խոշոր ապրանքախմբերով, տոկոսային կետ[[12]](#footnote-12)

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 13.6% գների աճը (նպաստումը գնաճին` 5.1 տոկոսային կետ)՝ հիմնականում պայմանավորված առաջին անհրաժեշտության պարենային ապրանքների (բանջարեղեն, հացաբուլկեղեն և ձավարեղեն, միս, կաթնամթերք և այլն) գների աճով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 8% գնաճ (նպաստումը գնաճին` 0.4 տոկոսային կետ), իսկ «Ոչ պարենային ապրանքների» խմբում արձանագրվել է 6.8% գնաճ (նպաստումը գնաճին` 1.4 տոկոսային կետ), ինչը հիմնականում պայմանավորված է էլեկտրաէներգիայի և վառելիքի գների աճով։ Բնակչությանը մատուցված ծառայությունների գծով արձանագրվել է 4.5% գնաճ (նպաստումը գնաճին` 1.6 տոկոսային կետ), ինչը հիմնականում պայմանավորված է եղել տրանսպորտի, բնակարանների վարձավճարների, հանգստի կազմակերպման, ինչպես նաև առողջապահական սակագների աճերով։

2022 թվականի հունվար-սեպտեմբեր ամիսներին, նախ հաշվի առնելով միջազգային պարենային շուկաներում գնաճային զարգացումները, ապա՝ տնտեսությունում պահանջարկի և հատկապես ծառայությունների նկատմամբ արտաքին պահանջարկի բարձր աճը, ՀՀ ԿԲ-ն բարձրացրել է վերաֆինանսավորման տոկոսադրույքն ընդհանուր առմամբ 2.25 տոկոսային կետով՝ սահմանելով այն 10%: Այնուամենայնիվ, դրա ազդեցության ներքո ֆինանսական շուկաներում վարկերի և ավանդների տոկոսադրույքներն անհամաչափորեն են ճշգրտվել միջբանկային ռեպո և կարճաժամկետ պետական պարտատոմսերի շուկաների համեմատ, որոնք ավելի զգայուն են եղել դրամավարկային քաղաքականության տոկոսադրույքների նկատմամբ։ Ավելին, ավանդների տոկոսադրույքներն անգամ նվազման միտումներ են ունեցել՝ պայմանավորված դեպի բանկային համակարգ ֆինանսական էական հոսքերով (գծապատկեր 6)։

1. ՀՀ դրամով տոկոսադրույքների միտումները ՀՀ ֆինանսական շուկաներում, %[[13]](#footnote-13)

###### **Արտաքին առևտուր և դրամական փոխանցումներ**

***Արտաքին առևտուր (դոլարային արտահայտությամբ)[[14]](#footnote-14):*** 2022 թվականի հունվար-սեպտեմբեր ամիսներին տնտեսական ակտիվության ու պահանջարկի բարձր աճի և արտաքին որոշ շուկաներում ՀՀ ապրանքների նկատմամբ պահանջարկի ավելացման պայմաններում գրանցվել է արտաքին ապրանքաշրջանառության բարձր երկնիշ աճ։ Արտաքին ապրանքաշրջանառությունը 2022 թվականի ինն ամիսներին կազմել է 9306.6 մլն ԱՄՆ դոլար` նախորդ տարվա համեմատ աճելով 62.5%-ով: Ընդ որում՝ արտահանումն աճել է 63.8%‑ով` կազմելով 3509.4 մլն ԱՄՆ դոլար, իսկ ներմուծումը` 61.6%-ով և կազմել 5797.2 մլն ԱՄՆ դոլար: Չնայած տարեսկզբից արձանագրված արտաքին առևտրի աճի բարձր տեմպերը ռուս-ուկրաինական հակամարտության և ՌԴ նկատմամբ կիրառվող աննախադեպ պատժամիջոցների բացասական ազդեցություններով պայմանավորված՝ մարտ ամսին դանդաղեցին, սակայն ապրիլ ամսից սկսած այն արագացավ, ինչին զգալի դրական նպաստում ունեցավ դեպի ՌԴ արտահանման աննախադեպ բարձր աճը (մայիս-սեպտեմբեր ամիսներին արտահանումը դեպի ՌԴ նախորդ տարվա համապատասխան ժամանակահատվածի համեմատ աճել է շուրջ 3 անգամ)։

Արտահանման համեմատ ներմուծման մեծ ծավալներով պայմանավորված` ընթացիկ տարվա ինն ամիսներին ապրանքների գծով արտաքին առևտրի բացասական մնացորդը նախորդ տարվա նկատմամբ խորացել է 58.4%-ով և կազմել 2287.8 մլն ԱՄՆ դոլար:

1. Առևտրային հաշվեկշռի դինամիկան հունվար-սեպտեմբեր ամիսներին (մլն ԱՄՆ դոլար)[[15]](#footnote-15)

***Արտահանում:*** Ապրանքների արտահանումը 2022 թվականի հունվար-սեպտեմբեր ամիսներին աճել է 63.8%-ով՝ պայմանավորված արտաքին որոշ շուկաներում (հատկապես՝ ՌԴ-ում) ՀՀ ապրանքների նկատմամբ պահանջարկի աճով, ՌԴ-ում ՀՀ ապրանքների գնային մրցունակության ավելացմամբ, ինչպես նաև արտահանման ներուժի ավելացմամբ։ Ռուս-ուկրաինական հակամարտության և ՌԴ նկատմամբ կիրառվող աննախադեպ պատժամիջոցների հետևանքով առաջացած ՌԴ տնտեսական աճի դանդաղման, ռուբլու նկատմամբ դրամի արժևորման, մատակարարման շղթաների որոշակի խաթարման, ինչպես նաև Թեղուտի հանքավայրի շահագործման ժամանակավոր կասեցման արդյունքում 2022 թվականի մարտ ամսին արձանագրվեց արտահանման աճի տեմպերի զգալի դանդաղում: Սակայն 2022 թվականի ապրիլ ամսից սկսած՝ արտահանման աճը նորից արագացավ, ավելին՝ վերջին 6 ամիսներին դեպի ՌԴ արտահանումն արագ տեմպերով ավելանում է՝ պայմանավորված ՌԴ-ում որոշ երկրներից ներմուծման սահմանափակումների արդյունքում ՀՀ ապրանքների նկատմամբ պահանջարկի ավելացմամբ: Բացի այդ, վերջին ամիսներին դեպի ՌԴ արտահանման համար բարենպաստ պայման է ստեղծել ՀՀ դրամի ռուբլու նկատմամբ իրական փոխարժեքի արժեզրկումը: 2022 թվականի հունվար-սեպտեմբեր ամիսներին ՀՀ ապրանքների արտահանման 63.8% դոլարային աճը հիմնականում պայմանավորվել է իրական ծավալների 50.3% աճով:

1. Ապրանքների արտահանման միտումները հունվար-սեպտեմբեր ամիսներին[[16]](#footnote-16)

2022 թվականի ինն ամիսներին արտահանման աճին բոլոր ապրանքախմբերը դրական նպաստում են ունեցել, մասնավորապես դրական են նպաստել «Թանկարժեք և կիսաթանկարժեք քարեր, թանկարժեք մետաղներ դրանցից իրեր» (17.7տոկոսային կետով), «Մեքենաներ և սարքավորումներ» (16.8 տոկոսային կետով), «Պատրաստի սննդի արտադրանք» (8.7 տոկոսային կետով) «Վերգետնյա, օդային և ջրային տրանսպորտի միջոցներ» (4.5 տոկոսային կետով)[[17]](#footnote-17) ապրանքախմբերը:

***Ներմուծում:*** 2022 թվականի հունվար-սեպտեմբեր ամիսներին արձանագրվել է ներմուծման բարձր երկնիշ աճ՝ պայմանավորված բարձր տնտեսական ակտիվության, պահանջարկի բարձր աճի և արտահանման հնարավորությունների մեծացման պայմաններում ներմուծվող ապրանքների բարձր պահանջարկով: Դոլարային արտահայտությամբ ապրանքների ներմուծման աճը 2022 թվականի ինն ամիսներին կազմել է 61.6%: Չնայած 2022 թվականի փետրվար-ապրիլ ամիսներին շարունակաբար նկատվում էր ներմուծման աճի դանդաղում՝ մայիս ամսից սկսած նկատվել է աճի արագացում (տե՛ս ստորև ներկայացված գծապատկերը): 2022 թվականի հունվար-սեպտեմբեր ամիսների ՀՀ ապրանքների ներմուծման 61.6% անվանական դոլարային աճի 32.6 տոկոսային կետը պայմանավորվել է իրական ծավալների աճով:

1. Ապրանքների ներմուծման միտումները հունվար-սեպտեմբեր ամիսներին[[18]](#footnote-18)

2022 թվականի հունվար-սեպտեմբեր ամիսներին գրեթե բոլոր ապրանքախմբերով տեղի է ունեցել ներմուծման՝ դոլարային արտահայտությամբ ծավալների աճ: Աճին ամենամեծ նպաստումն են ունեցել «Մեքենաներ, սարքավորումներ և մեխանիզմներ» (14.2 տոկոսային կետ), «Վերգետնյա, օդային և ջրային տրանսպորտի միջոցներ» (8.9 տոկոսային կետ), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (7 տոկոսային կետ), «Հանքահումքային արտադրանք» (5.9 տոկոսային կետ), «Ոչ թանկարժեք մետաղներ և դրանցից պատրաստված իրեր» (5 տոկոսային կետ) ապրանքախմբերը[[19]](#footnote-19)։

Ըստ ապրանքների լայն տնտեսական դասակարգման[[20]](#footnote-20)՝ ներմուծման հունվար-սեպտեմբեր ամիսների աճին նպաստել են «Միջանկյալ սպառման ապրանքները» (29.9 տոկոսային կետով, այդ թվում՝ արդյունաբերական մատակարարումները՝ 19.6 տոկոսային կետով), «Կապիտալ ապրանքները» (13.5 տոկոսային կետով), «Վերջնական սպառման ապրանքները» (10.9 տոկոսային կետով) և «Մարդատար ավտոմեքենաները» (7.4 տոկոսային կետով)[[21]](#footnote-21):

***Ներմուծման ծածկման գործակից:*** Ներմուծման ծածկման գործակիցը 2022թ. հունվար-սեպտեմբեր ամիսներին նախորդ տարվա նույն ժամանակահատվածի համեմատ փոքր-ինչ վատթարացել է՝ պահպանվելով պատմականորեն բարձր մակարդակում: 2022 թվականի հունվար-սեպտեմբերին արտահանման հաշվին ֆինանսավորվել է ներմուծման շուրջ 72%-ը:

1. Ներմուծման ծածկման գործակիցը հունվար-սեպտեմբեր ամիսներին[[22]](#footnote-22)

***Արտաքին առևտուրն ըստ գործընկեր երկրների:*** 2022 թվականի հունվար-սեպտեմբեր ամիսներին արտաքին առևտրաշրջանառության աշխարհագրական կառուցվածքը որոշ չափով փոփոխվել է։ Արտաքին առևտրի կառուցվածքում ԵԱՏՄ-ի և այլ երկրների դերը բարձրացել է, իսկ ԵՄ-ի դերը՝ նվազել։ ՀՀ արտաքին առևտրաշրջանառության 37.4%-ը բաժին է ընկել ԱՊՀ (որից 36.2 տոկոսային կետը` ԵԱՏՄ), 17%-ը` ԵՄ և 45.6%-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 2.8 տոկոսային կետով, ԵԱՏՄ-ինը՝ 4.0 տոկոսային կետով (ՌԴ՝ 3.5), այլ երկրներինը՝ 0.1 տոկոսային կետով, իսկ ԵՄ-ի կշիռը նվազել է 2.9 տոկոսային կետով։

ՀՀ խոշոր առևտրային գործընկեր ՌԴ հետ առևտրաշրջանառության ծավալները հաշվետու ժամանակաշրջանում սկսել են արագանալ, մասնավորապես՝ սեպտեմբեր ամսին արտահանումը դեպի ՌԴ աճել է շուրջ 5 անգամ, իսկ ներմուծումը` 25.3%-ով: 2022 թվականի ինն ամիսներին ՌԴ կշիռը կազմել է ՀՀ առևտրաշրջանառության 34.5%-ը: ՀՀ խոշոր առևտրային գործընկերների շրջանակում ընդգրկված են նաև Չինաստանը (13%), Իրանը (5.3%), Գերմանիան (3.6%), Արաբական Միացյալ Էմիրությունները (3.4%) և ԱՄՆ-ն (3%) և այլն:

***Զբոսաշրջություն:*** 2022 թվականի հունվար-սեպտեմբեր ամիսներին ՀՀ զբոսաշրջության թե՛ ներհոսքը, թե՛ արտահոսքը կտրուկ աճել են: 2022 թվականի ինն ամիսներին ՀՀ այցելած զբոսաշրջիկների թիվը կազմել է շուրջ 1239 հազար մարդ՝ նախորդ տարվա համապատասխան ժամանակահատվածի համեմատ ավելանալով շուրջ 2 անգամ (շուրջ 624 հազար մարդով), իսկ ՀՀ‑ից մեկնած զբոսաշրջիկների թվաքանակը կազմել է շուրջ 800 հազար՝ աճելով 2.7 անգամ (շուրջ 505 հազար մարդով): Ռուս-ուկրաինական հակամարտության, ՌԴ դեմ կիրառված աննախադեպ պատժամիջոցների և ՌԴ կողմից սեպտեմբերին հայտարարված մասնակի մոբիլիզացիայի արդյունքում ինն ամիսների ընթացքում ՀՀ այցելած ՌԴ զբոսաշրջիկների թվաքանակը կազմել է շուրջ 571 հազար՝ աճելով 2.4 անգամ (շուրջ 332 հազար մարդով):

***Դրամական փոխանցումներ[[23]](#footnote-23):*** Տարեսկզբից նկատվում է ՀՀ բանկերի միջոցով ֆիզիկական անձանց անունով արտերկրից ստացված զուտ փոխանցումների զգալի աճ՝ պայմանավորված ինչպես տրանսֆերտների ներհոսքով, այնպես էլ ռուս-ուկրաինական հակամարտության արդյունքում ՌԴ-ից դեպի ՀՀ փոխանցվող այլ դրամական հոսքերով։ Տնտեսություն ներհոսող դրամական զուտ փոխանցումները (առևտրային և ոչ առևտրային բնույթի) 2022 թվականի հունվար-սեպտեմբեր ամիսներին կազմել են շուրջ 1.7 մլրդ դոլար՝ նախորդ տարվա համապատասխան ժամանակահատվածի նկատմամբ աճելով 155.8%-ով: Փոխանցումների մեջ մեծ դեր են ունեցել ՌԴ‑ից շուրջ 2 մլրդ դոլար զուտ փոխանցումները:

###### **Արժութային շուկա և փոխարժեքներ**

***Արժութային շուկա։*** ՀՀ արժութային շուկայի շրջանառության ծավալները 2022 թվականի մարտից սկսած մեծ տեմպերով ավելացել են: Ընդ որում, մարտ և ապրիլ ամիսներին այն դրսևորվել է բանկերի կողմից վաճառքի ծավալները գերազանցող առքի ծավալներով, ապա մայիս, հունիս և հուլիս ամիսներին առքի և վաճառքի ծավալներն իրար ավելի մոտ են եղել, իսկ օգոստոս և սեպտեմբեր ամիսներին կրկին առքի ծավալները սկսել են գերազանցել վաճառքինը։ Միաժամանակ, եթե մարտ և ապրիլ ամիսներին բանկերի կողմից լրացուցիչ ձեռքբերումները եղել են ԱՄՆ դոլարով, ապա մայիս ամսից սկսած՝ կտրուկ աճել է ռուսական ռուբլու առքի ծավալը՝ զգալիորեն գերազանցելով վաճառքի ծավալները։ Նշված զարգացումների պայմաններում ՀՀ ԿԲ-ն արժութային շուկայում իրականացրել է արտարժույթի ձեռքբերումներ:

1. ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, մլրդ դրամ**[[24]](#footnote-24)**

***Երկկողմանի փոխարժեքներ։*** 2022 թվականի ինն ամիսներին ՀՀ դրամը ԱՄՆ դոլարի և եվրոյի նկատմամբ դրսևորել է արժևորման վարքագիծ` պայմանավորված արտարժույթի նշանակալի ներհոսքով:

ԱՄՆ դոլարի, եվրոյի և ռուսական ռուբլու նկատմամբ ՀՀ դրամը 2022 թվականի հունվար-սեպտեմբեր ամիսներին արժևորվել է համապատասխանաբար 14.1%-ով, 27.7%-ով և 5.9%-ով։ Տարվա ինն ամիսներին ԱՄՆ դոլարի և եվրոյի նկատմամբ ՀՀ դրամը տարեսկզբից մինչև փետրվարի վերջ հարաբերականորեն կայուն վարքագիծ է դրսևորել, որից հետո ռուս-ուկրաինական հակամարտության և ՌԴ նկատմամբ կիրառված պատժամիջոցների հետևանքով ձևավորված անորոշություններով պայմանավորված՝ կարճատև արժեզրկվել է մարտ ամսվա առաջին կեսին, այնուհետև սկսել է արագորեն արժևորվել՝ պայմանավորված արտարժույթի նշանակալի ներհոսքով։

Ռուբլու նկատմամբ դրամը դրսևորել է հայելային պատկեր. տարեսկզբից կայուն վարքագիծ է նկատվել, այնուհետև փետրվարի վերջին տասնօրյակից մինչև մարտի երկրորդ տասնօրյակը կտրուկ տեմպերով արժևորվել է՝ պայմանավորված միջազգային շուկայում ռուսական ռուբլու դիրքի թուլացմամբ: Այնուհետև մինչև հունիսի երկրորդ տասնօրյակ դրամը ռուբլու նկատմամբ դրսևորել է արժեզրկման միտումներ, ապա՝ ցուցաբերել որոշակիորեն կայուն վարքագիծ։

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2022 թվականի հունվար-սեպտեմբեր ամիսներին արժևորվել է 25.7%-ով, իսկ իրական արտահայտությամբ՝ 19.5%-ով, ինչն իր բացասական ազդեցությունն է թողել առևտրային հաշվեկշռի վրա։

|  |  |
| --- | --- |
| 1. ՀՀ դրամի անվանական փոխարժեքի օրական դինամիկան հիմնական արժույթների նկատմամբ (աճ՝ դրամի արժևորում)   *Աղբյուրը՝ ՀՀ ԿԲ, ՀՀ ՖՆ հաշվարկներ* | 1. ՀՀ իրական և անվանական արդյունավետ փոխարժեքների կուտակային տ/տ աճերի դինամիկան (աճ՝ արժևորում)   *Աղբյուրը՝ ՀՀ ԿԲ, ՀՀ ՖՆ հաշվարկներ* |

###### **Ֆինանսական շուկաներ[[25]](#footnote-25)**

***Վարկեր և ավանդներ:*** 2021 թվականին գրանցված վարկերի անկումից հետո 2022 թվականի ինն ամիսների ընթացքում վարկերի ծավալները որոշակիորեն աճել են՝ չնայած ԱՄՆ դոլարի նկատմամբ դրամի արժևորումը հանգեցրել է դրամային արտահայտությամբ արտարժութային վարկերի էական նվազման։ 2022 թվականի սեպտեմբերին առևտրային բանկերի կողմից ռեզիդենտներին տրամադրված վարկերի ծավալների աճը կազմել է 4.3%[[26]](#footnote-26)՝ 2021 թվականի սեպտեմբերին արձանագրված 3.4% անկման համեմատ: Վարկերի աճին 11 տոկոսային կետով նպաստել է դրամային վարկերի աճը, իսկ արտարժութային վարկերն ունեցել են բացասական նպաստում՝ 6.6 տոկոսային կետով (արտարժութային վարկերը դրամային արտահայտությամբ նվազել են 14.7%-ով՝ հիմնականում պայմանավորված ԱՄՆ դոլարի նկատմամբ դրամի արժևորմամբ):

Վարկերի աճը հիմնականում պայմանավորվել է հիպոտեկային (աճը՝ 32.9%, նպաստումը՝ 5.5 տոկոսային կետ) և շինարարության (աճը՝ 4.6%, նպաստումը՝ 9.4 տոկոսային կետ) վարկերով, իսկ սպասարկման, տրանսպորտի և կապի, արդյունաբերության և առևտրի ոլորտներին ուղղված վարկերը բացասական նպաստում են ունեցել (համապատասխանաբար 1.3, 1.0, 0.8 և 0.1 տոկոսային կետով):

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[27]](#footnote-27)

2022 թվականի հունվար-սեպտեմբեր ամիսներին ավանդների ծավալները նախորդ տարվա նույն ժամանակահատվածի նկատմամբ շարունակել են աճել, թեպետ աճի տեմպի վրա նվազեցնող ազդեցություն է ունեցել ԱՄՆ դոլարի նկատմամբ դրամի արժևորումը։ Առևտրային բանկերի կողմից ռեզիդենտներից ներգրավված ավանդներն աճել են 10.9%‑ով, որին նպաստել է ինչպես տնային տնտեսությունների, այնպես էլ ձեռնարկությունների ավանդների աճը՝ համապատասխանաբար 4.3 և 3.8 տոկոսային կետով։ Արժութային կառուցվածքի տեսակետից 5.1 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 5.8 տոկոսային կետ:

2022 թվականի հունվար-սեպտեմբեր ամիսներին ավանդների դոլարայնացման մակարդակն աճել է, իսկ վարկերինը՝ նվազել՝ հիմնականում պայմանավորված ԱՄՆ դոլարի նկատմամբ ՀՀ դրամի արժևորմամբ: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ աճել է 0.9 տոկոսային կետով՝ կազմելով 43.6%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 8.2 տոկոսային կետով՝ կազմելով 37.8%։ Առանց դրամի արժևորման՝ ավանդների դոլարայնացումը կաճեր 5.2 տոկոսային կետով, իսկ վարկերի դոլարայնացումը կնվազեր 3.9 տոկոսային կետով՝ պայմանավորված առաջին դեպքում արտարժութային ավանդների, և երկրորդ դեպքում՝ դրամային վարկերի առաջանցիկ աճերով[[28]](#footnote-28)։

***Վարկերի և ավանդների տոկոսադրույքներ:*** 2022 թվականի հունվար-սեպտեմբերին ՀՀ դրամով վարկերի և ավանդների տոկոսադրույքները չափավոր աճ են գրանցել: Տոկոսադրույքների աճին նպաստել են գնաճի և գնաճային սպասումների ավելացումը, ԿԲ-ի կողմից դրամավարկային պայմանների խստացումը (վերջին 12 ամիսների ընթացքում վերաֆինանսավորման տոկոսադրույքը բարձրացել է 2.75 տոկոսային կետով), ինչպես նաև տարածաշրջանի և ՀՀ երկրի ռիսկի հավելավճարի դեպի վեր ճշգրտումը: 2022 թվականի հունվար-սեպտեմբեր ամիսներին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 11.8%՝ նախորդ տարվա նկատմամբ աճելով 0.1 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.4%՝ նախորդ տարվա համեմատ աճելով 0.2 տոկոսային կետով:

Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2022 թվականի հունվար-հունիսին կազմել է 1.9%՝ նախորդ տարվա նույն ժամանակահատվածի համեմատ մնալով անփոփոխ: Իսկ արտարժույթով վարկավորման (մինչև մեկ տարի ժամկետով) միջին տոկոսադրույքը նվազել է 0.1 տոկոսային կետով՝ կազմելով 7.8%:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև միջին սպրեդը 2022 թվականի հունվար-սեպտեմբեր ամիսներին նախորդ համադրելի ժամանակահատվածի մնացել է անփոփոխ՝ 5 տոկոսի մակարդակում: Դրամով վարկերի և ավանդների միջև տոկոսադրույքների սպրեդը նվազել է 0.1 տոկոսային կետով՝ մինչև 3.4 տոկոսային կետ, իսկ արտարժույթով վարկերի և ավանդների սպրեդը՝ 0.1 տոկոսային կետով` կազմելով 5.9 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության աճ, ինչը կարող է բացատրվել գնաճի և գնաճային սպասումների ավելացմամբ, ՀՀ ԿԲ կողմից վերաֆինանսավորման տոկոսադրույքի բարձրացմամբ, ինչպես նաև մարտ ամսից սկսած ռուս-ուկրաինական հակամարտությունից բխող ռազմաքաղաքական և տնտեսական ճգնաժամով պայմանավորված՝ տարածաշրջանի երկրների և Հայաստանի սուվերեն ռիսկի հավելավճարի աճով: Եթե 2021 թվականի հունվար-սեպտեմբեր ամիսներին տեղաբաշխված պետական պարտատոմսերի միջին կշռված եկամտաբերությունը կազմել էր 9.1%, ապա 2022 թվականի նույն ժամանակահատվածում այն կազմել է 10.9% կամ շուրջ 1.8 տոկոսային կետով ավելի:

2022 թվականի հունվար-սեպտեմբերին տեղաբաշխված պետական պարտատոմսերի ծավալը կազմել է 333.2 մլրդ դրամ՝ 2021 թվականի նույն ժամանակահատվածի 288.2 մլրդ դրամի դիմաց, իսկ տեղաբաշխման միջին կշռված ժամկետայնությունը` 2161 օր՝ 2021 թվականի նույն ժամանակահատվածի 3380 օր ցուցանիշի համեմատ:

2022 թվականի հունվար-սեպտեմբերին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.9 անգամ (2021 թվականի ինն ամիսներին՝ 1.8 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.24 (2021 թվականի ինն ամիսներին` 1.14):

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2022 թվականի հունվար-սեպտեմբեր ամիսներին զգալի աճ են գրանցել՝ պայմանավորված մի կողմից միջազգային շուկաներում տոկոսադրույքների բարձրացման միտումով, մյուս կողմից՝ ռուս-ուկրաինական հակամարտության առաջացրած ռիսկերի ներքո տարածաշրջանի երկրների, այդ թվում՝ ՀՀ երկրի ռիսկի հավելավճարի աճով։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2022 թվականի հունվար-սեպտեմբեր ամիսներին միջինում կազմել է 6.7%՝ 2021 թվականի նույն ժամանակահատվածում արձանագրված 3.4%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 7.3%` 2021 թվականի նույն ժամանակահատվածում գրանցված 4.2%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.4%` նախորդ տարվա նույն ժամանակահատվածի 4.4%-ի համեմատությամբ։

Պետք է նշել, որ զգալիորեն բարձրացել են նաև տոկոսադրույքները զարգացած երկրներում՝ պայմանավորված այդ երկրների կենտրոնական բանկերի կողմից իրականացվող դրամավարկային կոշտացման քաղաքականությամբ։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 2.7%` նախորդ տարվա նույն ժամանակահատվածի 1.4%-ի համեմատությամբ։ Զարգացած երկրներում (ԱՄՆ-ում, Մեծ Բրիտանիայում, Եվրոմիությունում) տոկոսադրույքների բարձրացումը, ինչպես նաև ռուս-ուկրաինական համակամարտության առաջացրած ռիսկերը հանգեցրել են զարգացող երկրներից կապիտալի արտահոսքի, ինչի արդյունքում բարձրացել է զարգացող երկրների արտարժութային պարտատոմսերի ռիսկի հավելավճարը:

ՀՀ երկրի ռիսկի հավելավճարը ևս զգալիորեն ավելացել է՝ ինչպես զարգացող երկրներին բնորոշ միտումների, այնպես էլ՝ ռուս-ուկրաինական հակամարտության պայմաններում տարածաշրջանի երկրներում ռիսկերի ավելացման ազդեցությամբ։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2022 թվականի հունվար-սեպտեմբերին միջինում կազմել է 4.7 տոկոսային կետ՝ նախորդ տարվա նույն ժամանակահատվածի 2.9 տոկոսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2022 թվականի ինն ամիսներին բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Ընդ որում, նախորդ տարվա նույն ժամանակահատվածի համեմատ մի կողմից արձանագրվել է պետական բյուջեի եկամուտների գերակատարում, մյուս կողմից՝ ծախսերի թերակատարում, ինչի արդյունքում ձևավորվել է պետական բյուջեի հավելուրդ՝ պլանավորված պակասուրդի փոխարեն:

***Պետական բյուջեի եկամուտները:*** 2022 թվականի ինն ամիսներին ՀՀ պետական բյուջեի եկամուտներն աճել են բարձր տեմպերով՝ պայմանավորված բարձր տնտեսական աճով և գնաճով, ինչպես նաև հարկային օրենսդրության փոփոխություններով: Ընդ որում, ինն ամիսների տնտեսական ակտիվության տեմպերի արագացմանը զուգընթաց, հարկերի հավաքագրման բարձր աճի տեմպերն ընդհանուր առմամբ պահպանվել են ամբողջ ինն ամիսների ընթացքում: 2022 թվականի հունվար-սեպտեմբեր ամիսների արդյունքներով ՀՀ պետական բյուջեի ընդհանուր եկամուտները կազմել են 1500.8 մլրդ դրամ՝ նախորդ տարվա նույն ժամանակահատվածի համեմատ աճելով 24.9%-ով, իսկ հարկերը և տուրքերը կազմել են 1405.8 մլրդ դրամ՝ նախորդ տարվա նույն ժամանակահատվածի համեմատ աճելով 23.6%-ով: Հարկային եկամուտների աճը հիմնականում պայմանավորված է հարկման բազաների (հիմնականում՝ սպառման և ներմուծման, ինչպես նաև՝ շահույթների և աշխատավարձերի) աճի, ինչպես նաև 2021 թվականին իրականացված հարկային օրենսդրության բարեփոխումներով, մասնավորապես՝ արտահանման տուրքի ներդրմամբ, որը գործել է մինչև 2022 թվականի սեպտեմբերի 1-ը:

1. Պետական բյուջեի հարկային եկամուտները 2021-2022թթ. ըստ ամիսների

***Պետական բյուջեի ծախսերը:*** Պետական բյուջեի ծախսերը 2022 թվականի ինն ամիսներին աճել են, սակայն ծրագրվածի համեմատ արձանագրվել է էական թերակատարում: 2022 թվականի ինն ամիսներին պետական բյուջեի ծախսերը կազմել են 1449.3 մլրդ դրամ՝ նախորդ տարվա նույն ժամանակահատվածի համեմատ աճելով 7.4%-ով: Նույն ժամանակահատվածում ընթացիկ ծախսերը կազմել են 1275.5 մլրդ դրամ` նախորդ տարվա նույն ժամանակահատվածի համեմատ աճելով 4.2%‑ով:

Ոչ ֆինանսական ակտիվների հետ գործառնությունները կազմել են 173.9 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 179.0 մլրդ դրամ` նախորդ տարվա նույն ժամանակահատվածի նկատմամբ աճելով 41.4%‑ով՝ պայմանավորված ինչպես տնտեսական ենթակառուցվածքների, այնպես էլ պաշտպանության ոլորտի ծախսերի աճերով: Ընթացիկ ծախսերում ներառված՝ համայնքներին տրվող կապիտալ բնույթի սուբվենցիաների գծով ծախսերը կազմել են 6.4 մլրդ դրամ, որոնք նախորդ տարվա նույն ժամանակահատվածի նկատմամբ աճել են 41.8%‑ով: Չնայած կապիտալ ծախսերի բարձր աճին՝ 2022 թվականի ինն ամիսներին կապիտալ ծախսերի ճշտված ծրագրի կատարողականը վատթարացել է՝ կազմելով 63.2%՝ նախորդ տարվա նույն ժամանակահատվածի 68.3%-ի դիմաց։ Ե՛վ ներքին, և՛ արտաքին միջոցների հաշվին իրականացված կապիտալ ծախսերը թերակատարվել են, սակայն ավելի ցածր կատարողական է արձանագրվել արտաքին աջակցությամբ իրականացվող ծախսերի գծով, որոնց շրջանակներում օգտագործվել է ինն ամիսների ծրագրված միջոցների ընդամենը 50.3%-ը: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման խնդիրը շարունակում է մնալ արդիական։

***Պետական աջակցության ծրագրերը:*** 2022 թվականի հունվար-սեպտեմբերին շարունակել են իրականացվել համավարակի և Արցախյան պատերազմի, ինչպես նաև արտարժույթի մեծ ներհոսքի հետևանքով դրամի արժևորման և ստեղծված բարձր գնաճային միջավայրի հետևանքների մեղմման հարկաբյուջետային միջոցառումներ: 2022 թվականի ինն ամիսներին ՀՀ պետական բյուջեի ընթացիկ ծախսերի կազմում կորոնավիրուսի (COVID-19) սոցիալ-տնտեսական հետևանքների չեզոքացման նպատակով իրականացված միջոցառումների գծով հատկացված միջոցների ծավալը կազմել է 13.5 մլրդ դրամ: Նույն ժամանակահատվածում ՀՀ պետական բյուջեից շարունակել են իրականացվել Արցախյան պատերազմի հետևանքների մեղմմանն ուղղված միջոցառումները, որոնց ծավալն ինն ամիսներին կազմել է շուրջ 1.2 մլրդ դրամ: Բացի այդ, աճել է ՀՀ պետական բյուջեից Արցախի Հանրապետությանը տրամադրված միջպետական վարկի ծավալը՝ կազմելով 130.4 մլրդ դրամ՝ նախորդ տարվա նույն ժամանակահատվածի 91.3 մլրդ դրամի համեմատ:

Դեպի ՀՀ կապիտալի լրացուցիչ հոսքերով պայմանավորված ՀՀ դրամի արժևորման պայմաններում արտահանելի հատվածին աջակցելու նպատակով ՀՀ կառավարությունը 2022թ. մարտի 24-ի թիվ N399-Լ որոշմամբ նախատեսել է տեղեկատվական տեխնոլոգիաների ոլորտի առևտրային կազմակերպություններին և անհատ ձեռնարկատերերին, որոնք համապատասխանում են որոշմամբ սահմանված պահանջներին, տրամադրել պետական աջակցություն՝ նոր ընդունված աշխատողների գծով պետական բյուջե վճարված եկամտային հարկի 50 տոկոսի չափով: Այս ծրագրի գծով փաստացի ծախսերը հաշվետու ժամանակահատվածում կազմել են շուրջ 1.4 մլրդ դրամ: 2022 թվականի հունվար-սեպտեմբեր ամիսներին կառավարությունն իրականացրել է սոցիալական և տնտեսական միջոցառումներ նաև բարձր գնաճի հետևանքների մեղմման նպատակով: Ընթացիկ տարվա բարձր տնտեսական աճի և հարկային եկամուտների գերակատարման արդյունքում կառավարությունը սեպտեմբերի 1-ից բարձարացրել է կենսաթոշակներն ու նպաստները, որոնք նախատեսվել էր բարձրացնել 2023 թվականի հունվարի 1‑ից: 2022 թվականի ինն ամիսներին կենսաթոշակները նախորդ տարվա նույն ժամանակահատվածի նկատմամբ աճել են 16.9%-ով: Բացի այդ, էապես աճել են նաև գյուղատնտեսության և ոռոգման ոլորտների սուբսիդիաները՝ նախորդ տարվա նույն ժամանակահատվածի 17.6 մլրդ դրամից դառնալով 31.4 մլրդ դրամ՝ աճելով 78.2%-ով:

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է հավելուրդային: 2022 թվականի ինն ամիսներին ձևավորվել է պետական բյուջեի 51.4 մլրդ դրամ հավելուրդ՝ նախորդ տարվա նույն ժամանակահատվածի 147.5 մլրդ դրամ պակասուրդի դիմաց:

***Հարկաբյուջետային ազդակը:*** 2022 թվականի ինն ամիսների բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2022 թվականի ինն ամիսներին նախորդ տարվա նույն ժամանակահատվածի նկատմամբ ունեցել է զսպող (-2.2) ազդեցություն` պայմանավորված եկամուտների (-1.2) և ծախսերի (-1.1) զսպող ազդեցություններով:

1. Հարկաբյուջետային ազդակը 2019 թվականից եռամսյակային կտրվածքով (կուտակային)[[29]](#footnote-29)

## Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ

**Աղյուսակ 1:** Տնտեսության ճյուղերի և ենթաճյուղերի թողարկման ծավալների ցուցանիշները,

2022 թվականի հունվար-սեպտեմբեր

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[30]](#footnote-30) |
| Ամբողջ արդյունաբերություն, այդ թվում՝ | **1881.8** | **100.0** | **110.0** | **10.0** |
|  |  |  |  |  |
| հանքագործական արդյունաբերություն և բացահանքերի շահագործում | 400.3 | 21.3 | 93.6 | -1.7 |
| մշակող արդյունաբերություն | 1218.6 | 64.8 | 119.1 | 11.3 |
| էլեկտրաէներգիայի, գազի, գոլորշու և լավորակ օդի մատակարարում | 242.5 | 12.9 | 102.6 | 0.3 |
| ջրամատակարարում, կոյուղի, թափոնների կառավարում և վերամշակում | 20.5 | 1.1 | 107.7 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **714.6** | **100.0** | **100.5** | **0.5** |
| *այդ թվում`* |  |  |  |  |
| բուսաբուծություն | 390.0 | 54.6 | 101.8 | 1.0 |
| անասնաբուծություն | 282.8 | 39.6 | 95.9 | -1.7 |
| անտառային տնտեսություն | 1.5 | 0.2 | 107.6 | 0.0 |
| ձկնորսություն | 40.3 | 5.6 | 126.3 | 1.1 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **300.2** | **100.0** | **114.3** | **14.3** |
| *այդ թվում`* |  |  |  |  |
| պետական բյուջեի, *այդ թվում՝* | 83.6 | 27.9 | 99.8 | -0.1 |
| *միջազգային վարկերի* | 25.1 | 8.4 | 53.9 | -8.3 |
| համայնքների միջոցների | 12.3 | 4.1 | 148.1 | 1.5 |
| մարդասիրական օգնության միջոցների | 2.7 | 0.9 | 101.5 | 0.0 |
| կազմակերպությունների միջոցների, *այդ թվում՝* | 141.1 | 47.0 | 133.5 | 13.5 |
| *օտարերկրյա ներդրողների* | 9.5 | 3.2 | 81.7 | -0.8 |
| բնակչության միջոցների | 60.6 | 20.2 | 97.3 | -0.6 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **3018.1** | **100.0** | **114.5** | **14.5** |
| *այդ թվում`* |  |  |  |  |
| մանրածախ առևտուր | 1159.3 | 38.4 | 102.1 | 0.9 |
| մեծածախ առևտուր | 1743.1 | 57.8 | 122.5 | 12.1 |
| ավտոմեքենաների առևտուր | 115.7 | 3.8 | 147.8 | 1.5 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **1824.3** | **100.0** | **127.1** | **27.1** |
| *այդ թվում`* |  |  |  |  |
| կացության և հանրային սննդի կազմակերպում | 174.1 | 9.5 | 119.2 | 1.8 |
| մշակույթ, զվարճություններ և հանգիստ | 185.7 | 10.2 | 106.8 | 0.9 |
| կրթություն | 47.1 | 2.6 | 111.2 | 0.3 |
| առողջապահություն և բնակչության սոցիալական սպասարկում | 95.8 | 5.3 | 103.2 | 0.2 |
| անշարժ գույքի հետ կապված գործունեություն | 68.2 | 3.7 | 104.2 | 0.2 |
| տեղեկատվություն և կապ | 315.6 | 17.3 | 135 | 6.0 |
| տրանսպորտ | 228.9 | 12.5 | 136.7 | 4.3 |
| վարչարարական և օժանդակ գործունեություն | 59.8 | 3.3 | 121.5 | 0.7 |
| մասնագիտ., գիտական և տեխ. գործունեություն | 78.1 | 4.3 | 114.2 | 0.7 |
| ֆինանսական և ապահովագրական գործունեություն | 553.6 | 30.3 | 145.5 | 11.8 |
| սպասարկման այլ ծառայություններ | 17.4 | 1.0 | 118.0 | 0.2 |

**Աղյուսակ 2.** Արտահանման ապրանքային կառուցվածքը և նպաստումները 2022 թվականի հունվար- սեպտեմբեր ամիսների արտահանման աճին

|  |  |  |  |  |
| --- | --- | --- | --- | --- |
| ԱՐՏԱՀԱՆՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **3509.4** | **100.00** | **63.8** | **63.8** |
| Կենդանի կենդանիներ և կենդանական ծագման արտադրանք | 113.8 | 3.2 | 46.7 | 1.7 |
| Բուսական ծագման արտադրանք | 178.9 | 5.1 | 29.8 | 1.9 |
| Կենդանական և բուսական ծագման յուղեր և ճարպեր | 2.3 | 0.1 | 5330.2 | 0.1 |
| Պատրաստի սննդի արտադրանք | **605.4** | **17.3** | **44.7** | **8.7** |
| Հանքահումքային արտադրանք | **785.4** | **22.4** | **4.2** | **1.5** |
| Քիմիայի և դրա հետ կապված արդյունաբերության ճյուղերի արտադրանք | 51.1 | 1.5 | 100.8 | 1.2 |
| Պլաստմասսա և դրանցից իրեր, կաուչուկ և ռետինե իրեր | 38.0 | 1.1 | 173.4 | 1.1 |
| Կաշվի հումք, կաշի, մորթի և դրանցից պատրաստված իրեր | 7.9 | 0.2 | 78.0 | 0.2 |
| Փայտ և փայտյա իրեր | 2.7 | 0.1 | 332.6 | 0.1 |
| Թուղթ և թղթից իրեր | 4.2 | 0.1 | 254.5 | 0.1 |
| Մանածագործական իրեր | 150.9 | 4.3 | 12.1 | 0.8 |
| Կոշկեղեն, գլխարկներ, հովանոցներ | 7.1 | 0.2 | 86.7 | 0.2 |
| Իրեր քարից, գիպսից, ցեմենտից | 25.2 | 0.7 | 69.4 | 0.5 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **597.3** | **17.0** | **174.8** | **17.7** |
| Ոչ թանկարժեք մետաղներ և դրանցից պատրաստված իրեր | **342.0** | **9.7** | **36.9** | **4.3** |
| Մեքենաներ, սարքավորումներ և մեխանիզմներ | **396.0** | **11.3** | **964.8** | **16.8** |
| Վերգետնյա, օդային և ջրային տրանսպորտի միջոցներ | **114.1** | **3.3** | **539.4** | **4.5** |
| Սարքեր և ապարատներ | 57.3 | 1.6 | 159.1 | 1.6 |
| Տարբեր արդյունաբերական ապրանքներ | 26.5 | 0.8 | 153.2 | 0.7 |
| Արվեստի ստեղծագործություններ | 3.2 | 0.1 | 261.4 | 0.1 |

**Աղյուսակ 3.** Ներմուծման ապրանքային կառուցվածքը և նպաստումները 2022 թվականի հունվար-սեպտեմբեր ամիսների ներմուծման աճին

|  |  |  |  |  |
| --- | --- | --- | --- | --- |
| ՆԵՐՄՈՒԾՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **5797.2** | **100.0** | **61.6** | **61.6** |
| Կենդանի կենդանիներ և կենդանական ծագման արտադրանք | 171.6 | 3.0 | 63.5 | 1.9 |
| Բուսական ծագման արտադրանք | **289.9** | **5.0** | **73.1** | **3.4** |
| Կենդանական և բուսական ծագման յուղեր և ճարպեր | 74.9 | 1.3 | 56.1 | 0.8 |
| Պատրաստի սննդի արտադրանք | 371.4 | 6.4 | 26.6 | 2.2 |
| Հանքահումքային արտադրանք | **858.4** | **14.8** | **32.7** | **5.9** |
| Քիմիայի և դրա հետ կապված արդյունաբերության ճյուղերի արտադրանք | **427.4** | **7.4** | **38.0** | **3.3** |
| Պլաստմասսա և դրանցից իրեր, կաուչուկ և ռետինե իրեր | 227.3 | 3.9 | 49.1 | 2.1 |
| Կաշվի հումք, կաշի, մորթի և դրանցից պատրաստված իրեր | 20.5 | 0.4 | 14.7 | 0.1 |
| Փայտ և փայտյա իրեր | 67.5 | 1.2 | 38.1 | 0.5 |
| Թուղթ և թղթից իրեր | 94.6 | 1.6 | 52.8 | 0.9 |
| Մանածագործական իրեր | **276.1** | **4.8** | **33.9** | **1.9** |
| Կոշկեղեն, գլխարկներ, հովանոցներ | 56.1 | 1.0 | 32.6 | 0.4 |
| Իրեր քարից, գիպսից, ցեմենտից | 110.1 | 1.9 | 41.9 | 0.9 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **419.2** | **7.2** | **149.1** | **7.0** |
| Ոչ թանկարժեք մետաղներ և դրանցից պատրաստված իրեր | **440.1** | **7.6** | **69.5** | **5.0** |
| Մեքենաներ, սարքավորումներ և մեխանիզմներ | **1109.1** | **19.1** | **84.9** | **14.2** |
| Վերգետնյա, օդային և ջրային տրանսպորտի միջոցներ | 511.2 | 8.8 | 166.0 | 8.9 |
| Սարքեր և ապարատներ | 130.8 | 2.3 | 47.2 | 1.2 |
| Տարբեր արդյունաբերական ապրանքներ | 131.7 | 2.3 | 31.9 | 0.9 |
| Արվեստի ստեղծագործություններ | 9.2 | 0.2 | 3727.5 | 0.2 |

**Աղյուսակ 4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները հունվար-սեպտեմբեր ամիսներին

|  |  |  |  |  |  |  |
| --- | --- | --- | --- | --- | --- | --- |
|  | Կշիռ (տոկոս) | | Աճ (տոկոս) | | Նպաստում  (տոկոսային կետ) | |
|  | 2021 | 2022 | 2021 | 2022 | 2021 | 2022 |
| Ընդամենը | **100** | **100** | **10.1** | **61.6** | **10.1** | **61.6** |
| Վերջնական սպառման ապրանքներ | 26.9 | 23.4 | 10.9 | 40.4 | 2.9 | 10.9 |
| Միջանկյալ սպառման ապրանքներ | 55.3 | 52.7 | 12.4 | 54.0 | 6.7 | 29.9 |
| Կապիտալ ապրանքներ | 15.6 | 18.0 | -2.4 | 86.7 | -0.4 | 13.5 |
| Ավտոմեքենա մարդատար | 2.2 | 5.9 | 61.5 | 337.9 | 0.9 | 7.4 |

# ՀՀ ՊԵՏԱԿԱՆ ԲՅՈՒՋԵԻ 2022 ԹՎԱԿԱՆԻ ԻՆՆ ԱՄԻՍՆԵՐԻ ՑՈՒՑԱՆԻՇՆԵՐԸ[[31]](#footnote-31)

«Հայաստանի Հանրապետության 2022 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 1,947.8 մլրդ դրամ, ծախսերը՝ 2,184.0 մլրդ դրամ, պակասուրդը՝ 236.3 մլրդ դրամ: Ինն ամիսների hամար ՀՀ կառավարության կողմից հաստատված կիսամյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 1,395.9 մլրդ դրամ, 1,607.3 մլրդ դրամ և 211.4 մլրդ դրամ: Հունվար-սեպտեմբեր ամիսների ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2022 թվականի ինն ամիսների ընթացքում ՀՀ պետական բյուջեի եկամուտները կազմել են 1,500.8 մլրդ դրամ, ծախսերը` 1,449.3 մլրդ դրամ, հավելուրդը՝ 51.4 մլրդ դրամ: Բյուջեի եկամուտների գծով արձանագրվել է իննամսյա ծրագրային ցուցանիշի գերակատարում, մինչդեռ ծախսերը զիջել են ծրագրված ցուցանիշը, արդյունքում նախատեսված պակասուրդի փոխարեն արձանագրվել է հավելուրդ: Նախորդ տարվա ինն ամիսների համեմատ պետական բյուջեի եկամուտների 24.9% (299.2 մլրդ դրամ) աճը հիմնականում պայմանավորված է հարկային եկամուտների և պետական տուրքերի աճով, իսկ ծախսերի 7.4% (100.3 մլրդ դրամ) աճը՝ հիմնականում կապիտալ ծախսերի և կենսաթոշակների աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ. տարեկան ճշտված պլան** | **2022թ.**  **ինն ամիսների ճշտված պլան** | **2022թ. ինն ամիսների փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը ինն ամիսների ճշտված պլանի նկատմամբ**  **(%)** | **2022թ. ինն ամիսները 2021թ. ինն ամիսների նկատմամբ**  **(%)** |
| Եկամուտներ | 1,201.5 | 2,008.6 | 1,440.7 | 1,500.8 | 74.7 | 104.2 | 124.9 |
| Ծախսեր | 1,349.1 | 2,227.3 | 1,673.1 | 1,449.3 | 65.1 | 86.6 | 107.4 |
| Պակասուրդ (հավելուրդ) | 147.5 | 218.8 | 232.4 | (51.4) | (23.5) | (22.1) | (34.9) |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2022 ԹՎԱԿԱՆԻ ԻՆՆ ԱՄԻՍՆԵՐԻՆ

2022 թվականի ինն ամիսների ընթացքում ստացվել են 1,500.8 մլրդ դրամ փաստացի եկամուտներ` 4.2%‑ով գերազանցելով իննամսյա ճշտված ծրագրով կանխատեսված ցուցանիշը: Նշված գումարից 1,488.1 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 104.3%‑ը, ավելի քան 12.6 մլրդ դրամը ստացվել է պաշտոնական դրամաշնորհների տեսքով, որոնք 9.7%-ով զիջել են ծրագրված ցուցանիշը: 2021 թվականի ինն ամիսների համեմատ պետական բյուջեի եկամուտների երեք հիմնական խմբերում էլ արձանագրվել է մուտքերի աճ:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ.**  **ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականը ինն ամիսների ճշտված պլանի նկատմամբ**  **(%)** | **2022թ. ինն ամիսները 2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **Պետական բյուջեի եկամուտներ** | **1,201.5** | **1,440.7** | **1,500.8** | **104.2** | **124.9** | **299.2** |
| Հարկային եկամուտներ և պետական տուրքեր | 1,137.3 | 1,368.7 | 1,405.8 | 102.7 | 123.6 | 268.5 |
| Պաշտոնական դրամաշնորհներ | 5.7 | 14.0 | 12.6 | 90.3 | 222.1 | 7.0 |
| Այլ եկամուտներ | 58.5 | 58.0 | 82.4 | 142.1 | 140.7 | 23.8 |

2021 թվականի ինն ամիսների համեմատ այլ եկամուտների և պաշտոնական դրամաշնորհների առաջանցիկ աճի արդյունքում բյուջեի եկամուտներում համապատասխանաբար 0.6 և 0.4 տոկոսային կետով ավելացել են այլ եկամուտների և պաշտոնական դրամաշնորհների տեսակարար կշիռները, իսկ հարկային եկամուտների (ներառյալ` պետական տուրքը) տեսակարար կշիռը նվազել է 1.0 տոկոսային կետով:

1. ՀՀ պետական բյուջեի եկամուտների կառուցվածքը 2021-2022թթ.

## Հարկային եկամուտներ և պետական տուրքեր

Կառավարության սկզբնական ծրագրով 2022 թվականի ինն ամիսների համար սահմանվել էր 1,334.9 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2022 թվականի ինն ամիսների ճշտված ծրագիրը կազմել է 1,368.7 մլրդ դրամ, որի դիմաց ՀՀ պետական բյուջե են մուտքագրվել 1,405.8 մլրդ դրամ հարկային եկամուտներ և պետական տուրքեր, որոնք 2.7%‑ով գերազանցել են իննամսյա ծրագրային ցուցանիշը:

2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 23.6%‑ով կամ 268.5 մլրդ դրամով, որը հիմնականում պայմանավորված է ավելացված արժեքի հարկի, շահութահարկի և պետական տուրքի գծով մուտքերի աճով: 2021 թվականի ինն ամիսների համեմատ գրեթե բոլոր հարկատեսակների գծով արձանագրվել է մուտքերի աճ, բացառությամբ մաքսատուրքի:

Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2022 թվականի ինն ամիսների մուտքերի վրա, այդ թվում՝ նաև նախորդ տարվա նույն ժամանակահատվածի համեմատ դրանց փոփոխության վրա, ներկայացված են առանձին տեղեկանքով[[32]](#footnote-32):

2022 թվականի ինն ամիսների ընթացքում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 3-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների փաստ** | **2022թ. ինն ամիսները**  **2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **Հարկային եկամուտներ և պետական տուրքեր** | **1,137.3** | **1,405.8** | **123.6** | **268.5** |
| **1. Հարկային եկամուտներ** | **1,102.8** | **1,315.0** | **119.2** | **212.2** |
| ԱԱՀ | 383.0 | 468.1 | 122.2 | 85.1 |
| Ակցիզային հարկ | 76.0 | 85.1 | 112.0 | 9.1 |
| Շահութահարկ | 131.5 | 192.5 | 146.4 | 61.0 |
| Մաքսատուրք | 62.5 | 34.5 | 55.2 | (28.0) |
| Եկամտային հարկ | 318.4 | 348.5 | 109.5 | 30.2 |
| Շրջանառության հարկ | 22.7 | 29.0 | 127.8 | 6.3 |
| Սոցիալական վճար (կուտակային կենսաթոշակի գծով) | 31.7 | 46.6 | 147.1 | 14.9 |
| Բնապահպանական հարկ և բնօգտագործման վճար | 48.0 | 71.5 | 148.8 | 23.4 |
| Այլ հարկեր | 33.1 | 39.3 | 118.6 | 6.2 |
| Հարկերի անցումային գերավճարից մարված հարկային պարտավորություններ | (4.1) | 0.0 | 0.8 | 4.1 |
| **2. Պետական տուրք** | **34.5** | **90.7** | **263.0** | **56.2** |
| **Կշիռն ընդամենը հարկերի և տուրքերի մեջ** |  |  |  |  |
| **1. Հարկային եկամուտներ** | **97.0** | **93.5** |  |  |
| ԱԱՀ | 33.7 | 33.3 |  |  |
| Ակցիզային հարկ | 6.7 | 6.1 |  |  |
| Շահութահարկ | 11.6 | 13.7 |  |  |
| Մաքսատուրք | 5.5 | 2.5 |  |  |
| Եկամտային հարկ | 28.0 | 24.8 |  |  |
| Շրջանառության հարկ | 2.0 | 2.1 |  |  |
| Սոցիալական վճար (կուտակային կենսաթոշակից) | 2.8 | 3.3 |  |  |
| Բնապահպանական հարկ և բնօգտագործման վճար | 4.2 | 5.1 |  |  |
| Այլ հարկեր | 2.9 | 2.8 |  |  |
| Հարկերի անցումային գերավճարից մարված հարկային պարտավորություններ | (0.4) | 0.0 |  |  |
| **2. Պետական տուրք** | **3.0** | **6.5** |  |  |

Հաշվետու ժամանակահատվածի հարկային եկամուտների և պետական տուրքերի 33.3%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 22.2% աճը պայմանավորված է ինչպես ներմուծվող, այնպես էլ ՀՀ-ում արտադրվող ապրանքներից ու մատուցվող ծառայություններից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **ինն ամիսների փաստ** | **2022թ.**  **ինն ամիսների փաստ** | **2022թ. ինն ամիսները**  **2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **Ավելացված արժեքի հարկ** | **383.0** | **468.1** | **122.2** | **85.1** |
| Ներմուծումից, այդ թվում՝ | 228.8 | 292.5 | 127.8 | 63.7 |
| * ԵԱՏՄ երկրներից | 94.9 | 112.7 | 118.8 | 17.8 |
| Ներքին շրջանառությունից | 154.2 | 175.6 | 113.9 | 21.4 |

2022 թվականի ինն ամիսների ընթացքում պետական բյուջե մուտքագրված հարկային եկամուտների ու պետական տուրքերի 6.1%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի 12% աճը հիմնականում պայմանավորված է հանրապետությունում արտադրվող ենթաակցիզային ապրանքների գծով մուտքերի աճով:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **ինն ամիսների փաստ** | **2022թ.**  **ինն ամիսների փաստ** | **2022թ. ինն ամիսները**  **2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **Ակցիզային հարկ** | **76.0** | **85.1** | **112.0** | **9.1** |
| Ներմուծվող ենթաակցիզային ապրանքներից | 36.4 | 39.3 | 108.0 | 2.9 |
| ՀՀ-ում արտադրվող ենթաակցիզային ապրանքներից | 39.7 | 45.9 | 115.7 | 6.2 |

Հաշվետու ժամանակահատվածում ավելի քան 348.5 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 24.8%-ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 9.5%-ով կամ 30.2 մլրդ դրամով: Հարկ է նշել, որ 2022 թվականի ինն ամիսների ընթացքում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել 25.8 մլրդ դրամ եկամտային հարկ, որը նախորդ տարվա համեմատ աճել է 62.8%‑ով կամ շուրջ 10 մլրդ դրամով:

2022 թվականի ինն ամիսների ընթացքում պետական բյուջե մուտքագրված հարկային եկամուտների ու պետական տուրքերի 2.5%-ն ապահովվել է *մաք­սա­տուրքի* հաշվին՝ կազմելով 34.5 մլրդ դրամ: 2021 թվականի ինն ամիսների համեմատ մաքսատուրքի 44.8% (28 մլրդ դրամ) նվազումը հիմնականում պայմանավորված է ՌԴ կողմից փոխանցված մաքսատուրքի նվազմամբ:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 46.6 մլրդ դրամ *սոցիալական վճար*` ապահովելով հարկային եկամուտների և պետական տուրքերի 3.3%-ը և 47.1%-ով կամ 14.9 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխությունների համաձայն 2022 թվականի հունվարի 1-ից սոցիալական վճարի անհատի մասնաբաժնում աշխատողի մասնակցության դրույքաչափի բարձրացմամբ 3.5%‑ից 4.5%:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են 71.5 մլրդ դրամ՝ ապահովելով պետական բյուջեի հարկային եկամուտների և պետական տուրքերի 5.1%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերի 48.8% աճը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 49% (20.3 մլրդ դրամ) աճով, որոնք կազմել են 61.9 մլրդ դրամ: Բացի այդ, նախորդ տարվա ինն ամիսների համեմատ 86.6%‑ով կամ 1.9 մլրդ դրամով աճել են ՀՀ ներմուծվող (այդ թվում՝ ԵԱՏՄ անդամ պետություններից) շրջակա միջավայրին վնաս պատճառող ապրանքների համար գանձված բնապահպանական հարկի գծով մուտքերը, որոնք կազմել են 4.1 մլրդ դրամ:

2022 թվականի ինն ամիսների ընթացքում ՀՀ պետական բյուջե են մուտքագրվել ընդհանուր առմամբ 39.3 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 2.8%-ը: Մասնավորապես` 26.4 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 4.6 մլրդ դրամ՝ ռադիոհաճախականության օգտագործման պարտադիր վճարները, 3.2 մլրդ դրամ՝ ճանապարհային հարկը, 2.2 մլրդ դրամ` հարկային օրենսդրության խախտման համար սահմանված տուգանքները, 1.9 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 668.2 մլն դրամ՝ հանրային ծառայությունների կարգավորման պարտադիր վճարները: Նախորդ տարվա ինն ամիսների համեմատ այլ հարկերի փաստացի ցուցանիշն աճել է 18.6%-ով կամ 6.2 մլրդ դրամով: Աճն արձանագրվել է հիմնականում դրոշմանիշային վճարների գծով, որոնք 22.7%-ով կամ 4.9 մլրդ դրամով գերազանցել են նախորդ տարվա համապատասխան ցուցանիշը:

2022 թվականի ինն ամիսների ընթացքում ՀՀ պետական բյուջե են մուտքագրվել 90.7 մլրդ դրամ *պետական տուրքեր`* 43.6%‑ով գերազանցելով իննամսյա ծրագրային ցուցանիշը: Վերջինս հիմնականում պայմանավորված է պետական տուրքերում մեծ տեսակարար կշիռ ունեցող լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի կատարողականով: Հիմնականում նշված տուրքերի աճով է պայմանավորված նաև 2021 թվականի ինն ամիսների համեմատ պետական տուրքի գծով մուտքերի 2.6 անգամ (56.2 մլրդ դրամ) աճը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 6‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ.**  **ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Պետական տուրքեր** | **34.5** | **63.2** | **90.7** | **143.6** | **263.0** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 1.8 | 1.7 | 2.2 | 127.8 | 125.1 |
| Հյուպատոսական ծառայությունների կամ գործողությունների համար | 2.4 | 1.9 | 2.0 | 105.8 | 80.8 |
| Պետական գրանցման համար | 3.7 | 4.0 | 3.5 | 89.5 | 95.2 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 1.6 | 2.2 | 2.4 | 110.0 | 145.1 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 13.5 | 42.9 | 66.4 | 154.8 | 491.4 |
| Օրենքով սահմանված այլ ծառայությունների և գործողությունների համար | 11.1 | 10.2 | 13.8 | 135.5 | 124.7 |
| Այլ պետական տուրքեր[[33]](#footnote-33) | 0.3 | 0.4 | 0.4 | 100.6 | 112.7 |

Հաշվետու ժամանակահատվածում *պետական գրանցումների* համար պետական բյուջե է մուտքագրվել ավելի քան 3.5 մլրդ դրամ` 10.5%-ով (414.1 մլն դրամով) զիջելով կանխատեսված ցուցանիշը և 4.8%-ով (178.8 մլն դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված ցուցանիշի համեմատ շեղումը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 1.5 մլրդ դրամ և 781.6 մլն դրամ՝ 16.5%-ով (296.6 մլն դրամով) և 13.2%‑ով (118.4 մլն դրամով) զիջելով կանխատեսված ցուցանիշները: Նախորդ տարվա ինն ամիսների համեմատ պետական գրանցումների համար գանձված տուրքերի 4.8% նվազումը հիմնականում պայմանավորված է «Պետական տուրքի մասին» ՀՀ օրենքում կատարված փոփոխությամբ, որի համաձայն 2021 թվականի օգոստոսի 18-ից հանվել է լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու համար պետական տուրքի վճարման պահանջը: Միաժամանակ, նախորդ տարվա ինն ամիսների համեմատ աճել են ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու (6.4%‑ով կամ 90.2 մլն դրամով), գույքի նկատմամբ իրավունքների պետական գրանցում կատարելու (9.1%-ով կամ 81.6 մլն դրամով), ՀՀ պետական ռեգիստրում պետական գրանցման (39.2%-ով կամ 67.9 մլն դրամով) և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու (8.6%-ով կամ 61.8 մլն դրամով) համար գանձված տուրքերը:

Հաշվետու ժամանակահատվածում պետական բյուջե մուտքագրված պետական տուրքերի 73.2%-ը ստացվել է *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել 66.4 մլրդ դրամ` 54.8%‑ով (23.5 մլրդ դրամով) գերազանցելով կանխատեսված ցուցանիշը և 4.9 անգամ (52.9 մլրդ դրամով)՝ նախորդ տարվա նույն ժամանակահատվածի փաստացի մուտքերը: Ծրագրվածից ավել մուտքերի ստացումը հիմնականում պայմանավորված է պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար ստացված մուտքերով: Նշված տուրքը սահմանվել է 2021 թվականի սեպտեմբերից և կիրառվել է մինչև 2022 թվականի սեպտեմբերի 10-ը, և հիմնականում դրանով է պայմանավորված նախորդ տարվա ինն ամիսների համեմատ պետական տուրքի գծով մուտքերի, և, մասնավորապես, լիցենզավորման գծով մուտքերի աճը: Նշված տուրքի հաշվին ապահովվել է լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի 78.3%-ը, որի գծով պետական բյուջե է մուտքագրվել 52 մլրդ դրամ՝ 73.4%-ով (22 մլրդ դրամով) գերազանցելով կանխատեսված ցուցանիշը և 8.7 անգամ (46 մլրդ դրամով)՝ նախորդ տարվա նույն ժամանակահատվածի փաստացի մուտքերը:

Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերի իննամսյա կանխատեսված ցուցանիշի գերազանցումը մասամբ պայմանավորված է նաև մաքսային բնագավառում իրականացվող գործունեության լիցենզիավորման ու վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության լիցենզիավորման համար գանձվող տուրքերի կատարողականով: Հաշվետու ժամանակահատվածում մաքսային բնագավառում գործունեության լիցենզավորման գծով մուտքերը կազմել են ավելի քան 3.3 մլրդ դրամ՝ 23.2%-ով (628.9 մլն դրամով) գերազանցելով կանխատեսված և 30.8%‑ով (787.5 մլն դրամով)՝ նախորդ տարվա նույն ժամանակահատվածի փաստացի ցուցանիշները, իսկ վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում գործունեության լիցենզավորման գծով մուտքերը կազմել են 7.7 մլրդ դրամ՝ 4.7%‑ով (343.6 մլն դրամով) գերազանցելով կանխատեսված և 4.1 անգամ (5.9 մլրդ դրամով)՝ նախորդ տարվա նույն ժամանակահատվածի փաստացի ցուցանիշները:

2022 թվականի ինն ամիսների ընթացքում պետական տուրքերի 15.2%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով 13.8 մլրդ դրամ, որը 35.5%‑ով (3.6 մլրդ դրամով) գերազանցել է կանխատեսված ցուցանիշը և 24.7%-ով (2.7 մլրդ դրամով)՝ նախորդ տարվա նույն ժամանակահատվածի փաստացի մուտքերը: Ծրագրվածից ավել մուտքերի ստացումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի, օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու և վարորդական վկայական տալու (վարորդական վկայականը փոխանակելու, կորած վարորդական վկայականի փոխարեն նորը տալու) համար բյուջե մուտքագրված տուրքերի կատարողականով, որոնք կազմել են համապատասխանաբար 9.6 մլրդ դրամ, 2.3 մլրդ դրամ և 1.3 մլրդ դրամ՝ 46%-ով (3 մլրդ դրամով), 4.9 անգամ (1.6 մլրդ դրամով) և 38.8%‑ով (351.2 մլն դրամով) գերազանցելով կանխատեսված ցուցանիշները: Միաժամանակ, հաշվետու ժամանակահատվածում սև մետաղի թափոնների և ջարդոնի, խողովակների և դրանց կցամասերի, սև մետաղական կոնստրուկցիաների, ինչպես նաև գունավոր մետաղի թափոնների և ջարդոնի արտահանման համար նախատեսված 1.5 մլրդ դրամի դիմաց փաստացի մուտքերը կազմել են 216.8 հազար դրամ: Վերջինս պայմանավորված է նրանով, որ ՀՕ-46-ն որոշմամբ (ուժի մեջ է մտել 2022 թվականի հունվարի 25-ին) 6 ամիս ժամկետով կիրառվել է Հայաստանի Հանրապետությունից մի շարք ապրանքների արտահանման ժամանակավոր արգելք: Նախորդ տարվա ինն ամիսների համեմատ օրենքով սահմանված այլ ծառայությունների և գործողությունների համար գանձված տուրքերն աճել են 24.7%‑ով կամ 2.7 մլրդ դրամով, որը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի և վարորդական վկայական տալու (վարորդական վկայականը փոխանակելու, կորած վարորդական վկայականի փոխարեն նորը տալու) համար գանձվող տուրքերի համապատասխանաբար 37.6% (2.6 մլրդ դրամ) և 33.5% (315.6 մլն դրամ) աճով:

## 

## Պաշտոնական դրամաշնորհներ

2022 թվականի ինն ամիսների ընթացքում ստացվել են ավելի քան 12.6 մլրդ դրամ պաշտոնական դրամաշնորհներ՝ կազմելով ինն ամիսների համար ծրագրված մուտքերի 90.3%-ը և 2.2 անգամ կամ 7 մլրդ դրամով գերազանցելով նախորդ տարվա նույն ժամանակահատվածի ցուցանիշը, որը հիմնականում պայմանավորված է Եվրամիության բյուջետային աջակցության ծրագրերի շրջանակներում ստացված միջոցներով:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսը 2021թ. ինն ամիսների նկատմամբ (%)** |
| **Պաշտոնական դրամաշնորհներ*,*** այդ թվում` | **5.7** | **14.0** | **12.6** | **90.3** | **222.1** |
| Նպատակային դրամաշնորհներ | 5.6 | 13.6 | 6.4 | 46.9 | 114.9 |
| Բյուջետային աջակցության դրամաշնորհներ | 0.1 | 0.4 | 6.2 | 1713.7 | 4998.7 |

Նպատակային ծրագրերից «Հարկային և մաքսային ծառայություններ»-ի շրջանակում նախատեսված 825 մլն դրամ դրամաշնորհը չի ստացվել, 19 ծրագրերի շրջանակներում նախատեսված միջոցները ստացվել են մասնակիորեն՝ 38.4%-ով, որոնք կազմել են 4.4 մլրդ դրամ, իսկ 5 ծրագրերի շրջանակներում ստացված դրամաշնորհները, որոնք կազմել են շուրջ 2 մլրդ դրամ, գերազանցել են ծրագիրը 46.7%-ով կամ 634.4 մլն դրամով:

Նպատակային դրամաշնորհների ցածր կատարողականը հիմնականում պայմանավորված է ՎԶԵԲ-ի, Գլոբալ հիմնադրամի և Համաշխարհային բանկի աջակցությամբ իրականացվող ծրագրերի ցածր կատարողականով, որի արդյունքում նշված կազմակերպությունների կողմից նախատեսված դրամաշնորհներն ամբողջությամբ չեն տրամադրվել:

1. Նպատակային դրամաշնորհներն ըստ դոնորների (մլն դրամ)

Բյուջետային աջակցության նպատակով հաշվետու ժամանակահատվածում Եվրամիության կողմից 3.4 մլրդ դրամ տրամադրվել է «Աջակցություն Հայաստանում դատական ոլորտի բարեփոխումների իրականացմանը. Փուլ I» (նախատեսվել է 2022 թվականի չորրորդ եռամսյակում) և 2.5 մլրդ դրամ (նախատեսվել էր 2021 թվականին)` «COVID-19 համավարակի դիմակայման Հայաստանի պայմանագիր» ծրագրերի շրջանակներում։ ՄԱԿ-ի Մանկական հիմնադրամի (ՅՈՒՆԻՍԵՖ) հետ կնքված սոցիալական աջակցության փոխըմբռնման հուշագրով նախատեսված «Աջակցություն ռազմական գործողությունների արդյունքում տեղահանված ընտանիքիների երեխաներին» բյուջետային աջակցության դրամաշնորհային ծրագրի շրջանակներում նախատեսված 183 մլն դրամն ամբողջությամբ ստացվել է: Հունվար-սեպտեմբեր ամիսների ընթացքում Պետականաշինության և խաղաղաշինության հիմնադրամի (ՊԽՀ) TF0B5651 դրամաշնորհային համաձայնագրով՝ «Հայաստան՝ աջակցություն հակամարտությունից տուժած ընտանիքներին» բյուջետային աջակցության դրամաշնորհային ծրագրի շրջանակում ՀԲ-ի կողմից տրամադրվել է 169.6 մլն դրամ (իննամսյա ծրագրով նախատեսվածի 93.4%-ը):

## Այլ եկամուտներ

Հաշվետու ժամանակահատվածում ՀՀ պետական բյուջեի *այլ եկամուտները* կազմել են շուրջ 82.4 մլրդ դրամ՝ 42.1%-ով գերազանցելով ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, ապրանքների մատակարարումից և ծառայությունների մատուցումից ստացված մուտքերի և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի իննամսյա ծրագրային ցուցանիշների գերազանցմամբ: Նախորդ տարվա նույն ժամանակահատվածի համեմատ այլ եկամուտների 40.7% (23.8 մլրդ դրամ) աճը հիմնականում պայմանավորված է օրենքով և այլ իրավական ակտերով սահմանված այլ եկամուտների և բանկերում ու այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացված տոկոսավճարների գծով մուտքերի աճով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 8‑ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիս-ների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Այլ եկամուտներ** | **58,545.4** | **57,969.1** | **82,355.2** | **142.1** | **140.7** |
| Պետական սեփականություն հանդիսացող գույքի վարձակալու-թյունից եկամուտներ | 669.7 | 3,419.6 | 1,593.4 | 46.6 | 237.9 |
| Տոկոսավճարներ և շահաբաժիններ, այդ թվում՝ | 21,271.1 | 10,800.0 | 27,859.8 | 258.0 | 131.0 |
| * բանկերում և այլ ֆինանսա-վարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 20,612.2 | 9,900.0 | 26,627.2 | 269.0 | 129.2 |
| * իրավաբանական անձանց կապիտալում կատարված ներդրումներից ստացվող շահաբաժիններ | 659.0 | 900.0 | 1,232.6 | 137.0 | 187.0 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 7,744.6 | 8,033.3 | 7,755.5 | 96.5 | 100.1 |
| * ռեզիդենտներին տրամադրված վարկերի օգտագործման տոկոսավճարներ | 7,670.9 | 7,982.7 | 7,708.5 | 96.6 | 100.5 |
| * ոչ ռեզիդենտներին տրամադրված վարկերի օգտագործման տոկոսավճարներ | 73.7 | 50.6 | 47.0 | 92.8 | 63.7 |
| Այլ կատեգորիաներում չդասակարգված տրանսֆերտներ | 657.8 | 264.9 | 252.8 | 95.5 | 38.4 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 11,659.4 | 9,670.5 | 13,676.1 | 141.4 | 117.3 |
| Ապրանքների մատակարարումից և ծառայությունների մատուցումից եկամուտներ | 15,491.2 | 13,236.5 | 16,352.0 | 123.5 | 105.6 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 1,051.5 | 12,544.4 | 14,865.6 | 118.5 | 1413.7 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են ավելի քան 26.6 մլրդ դրամ տոկոսավճարներ, որոնք 2.7 անգամ գերազանցել են ծրագրային ցուցանիշը և 29.2%-ով՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը և նախորդ տարվա նույն ժամանակահատվածի համեմատ աճը պայմանավորված է 2022 թվականի ինն ամիսների ընթացքում պետական բյուջեի մուտքերի գերակատարմամբ և ելքերի իննամսյա ծրագրային ցուցանիշի համեմատաբար ցածր կատարողականով, որոնց պայմաններում առաջացել են լրացուցիչ ժամանակավոր ազատ դրամական միջոցներ, ինչպես նաև պարտատոմսերի՝ ծրագրավորվածից ավել տեղաբաշխմամբ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը, ինչպես նաև նախորդ տարվա նույն ժամանակահատվածի համեմատ աճին նպաստել է նաև ավանդի ներդրման տոկոսադրույքի աճը: Նախորդ տարվա ինն ամիսների համեմատ ավանդի ներդրման տոկոսադրույքն աճել է 2.87 տոկոսային կետով՝ ապահովելով 6 մլրդ դրամով ավել մուտքեր: 2022 թվականի ինն ամիսների ընթացքում ներդրված ավանդների միջին կշռված տոկոսադրույքը կազմել է 9.23%` 2021 թվականի ինն ամիսների 6.36%-ի դիմաց:

2022 թվականի ինն ամիսների ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի ծրագրային ցուցանիշի 41.4%‑ով գերազանցումը հիմնականում պայմանավորված է ՀՀ ոստիկանության, ՀՀ պետական եկամուտների կոմիտեի և ՀՀ վարչապետի աշխատակազմի ներքո գործող տեսչական մարմինների կողմից կիրառված պատժամիջոցների արդյունքում գանձված գումարների ծրագրի գերազանցմամբ, որոնք կազմել են համապատասխանաբար 11.4 մլրդ դրամ (ծրագրված ցուցանիշի 134.3%‑ը), 659.2 մլն դրամ (ծրագրված ցուցանիշի 145.5%‑ը) և 668.2 մլն դրամ (ծրագրված ցուցանիշի 213.7%‑ը), ինչպես նաև ՀՀ հանրային ծառայությունները կարգավորող հանձնաժողովի կողմից կիառվող՝ էլեկտրական էներգիայի ներկրման, արտահանման, արտադրական հզորությունների կառուցման կամ վերականգնման, բնական գազի ներկրման լիցենզիայի պայմանները չկատարելու կամ ոչ պատշաճ կատարելու դեպքում ֆինանսական երաշխիքներից մուտքերի կատարողականով, որոնք կազմել են 245.2 մլն դրամ՝ 3.3 անգամ գերազանցելով ինն ամիսների համար կանխատեսված ցուցանիշը: Նախորդ տարվա նույն ժամանակահատվածի համեմատ իրավախախտումների համար կիրառվող պատժամիջոցներից ստացված մուտքերի 17.3% (2 մլրդ դրամ) աճը հիմնականում պայմանավորված է ՀՀ ոստիկանության կողմից ապահովված մուտքերի 10.9% (1.1 մլրդ դրամ) և ՀՀ վարչապետի աշխատակազմի ներքո գործող տեսչական մարմինների կողմից ապահովված մուտքերի 157.2% (408.3 մլն դրամ) աճով:

Հաշվետու ժամանակահատվածում ապրանքների մատակարարումից և ծառայությունների մատուցումից ստացված մուտքերը ծրագրային ցուցանիշը գերազանցել են 23.5%‑ով, որը հիմնականում պայմանավորված է ՀՀ արդարադատության նախարարության և ՀՀ ոստիկանության կողմից ապահովված եկամուտների համապատասխանաբար 70.8% (1.3 մլրդ դրամ) և 21.8% (1.3 մլրդ դրամ) գերազանցմամբ: Նախորդ տարվա նույն ժամանակահատվածի ցուցանիշի նկատմամբ 5.6% աճը հիմնականում պայմանավորված է ՀՀ կադաստրի կոմիտեի և ՀՀ արդարադատության նախարարության կողմից մատուցվող ծառայությունների դիմաց ստացված մուտքերի համապատասխանաբար 11.5% (452.9 մլն դրամ) և 19.7% (532.8 մլն դրամ) աճով:

Պետական սեփականություն հանդիսացող գույքի վարձակալության դիմաց պետական բյուջե ստացված մուտքերի 46.6% կատարողականը, ինչպես նաև նախորդ տարվա նույն ժամանակահատվածի համեմատ 2.4 անգամ աճը հիմնականում պայմանավորված է «Վեոլիա Ջուր» ՓԲԸ-ի կողմից ՀՀ պետական բյուջե փոխանցված վարձակալական վճարներով, որոնք կազմել են 1.2 մլրդ դրամ (38.3%) և 3.3 անգամ գերազանցել նախորդ տարվա նույն ժամանակահատվածի ցուցանիշը:

2021 թվականի հունվար-սեպտեմբերի համեմատ իրավաբանական անձանց կապիտալում կատարված ներդրումներից ստացված շահութաբաժինների 87% աճը հիմնականում պայմանավորված է ՀՀտարածքային կառավարման և ենթակառուցվածքների նախարարության քաղաքացիական ավիացիայի կոմիտեի ներքո գտնվող «Հայաէրոնավիգացիա» ՓԲ ընկերության պետական մասնակցության դիմաց ստացված շահութաբաժինների 86.7 անգամ (318.5 մլն դրամ) աճով, ինչպես նաև ՀՀ պաշտպանության նախարարության ներքո գտնվող ընկերություններում պետական մասնակցության դիմաց 66.2 մլն դրամի ստացմամբ:

Հա­յաստանի Հանրապետության կողմից ոչ ռեզիդենտներին տրամադրված վարկերի գծով բյուջետային մուտ­քե­րը կազմել են շուրջ 47 մլն դրամ, որոնք գոյացել են Հայաստանի Հանրապետության հանդեպ Վրաստանի Հան­րա­պե­տու­թյան պարտքի սպա­­սարկման տոկոսավճար­­նե­րից: Նշված մուտքերի 92.8% կատարողականը պայմանավորված է ծրագրայինից ցածր փաստացի փոխարժեքով:

Հաշվետու ժամանակահատվածում պետական բյուջե մուտքագրված այլ կատեգորիաներում չդասակարգված տրանսֆերտները 61.6%-ով կամ 404.9 մլն դրամով զիջել են նախորդ տարվա ցուցանիշը՝ պայմանավորված օտարերկրյա պետություններում գործող ՀՀ դեսպանությունների գործունեությանն աջակցելու նպատակով կատարված նվիրաբերություններից մուտքերի նվազմամբ:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2022 ԹՎԱԿԱՆԻ ԻՆՆ ԱՄԻՍՆԵՐԻՆ

2022 թվականի ինն ամիսներին ՀՀ պետական բյուջեի փաստացի ծախսերը կազմել են ավելի քան 1,449.3 մլրդ դրամ: Պետական բյուջեի ծախսերի ինն ամիսների ճշտված ծրագիրը կատարվել է 86.6%-ով, շեղումների ընդհանուր գումարի 53.9%-ը բաժին է ընկել ընթացիկ ծախսերին, 46.1%-ը` ոչ ֆինանսական ակտիվների հետ գործառնություններին: Ընթացիկ ծախսերում շեղումների հիմնական մասը բաժին է ընկել այլ ծախսերին, ծառայությունների և ապրանքների ձեռքբերման ծախսերին, դրամաշնորհներին:

Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 97.4%-ը կամ 1,412.3 մլրդ դրամը, որոնց իննամսյա ծրագիրը կատարվել է 88.1%-ով: Բյուջեի ծախսերի 2.6%-ը՝ 37.1 մլրդ դրամը ֆինանսավորվել է արտաքին աղբյուրներից, որը կազմել է իննամսյա ծրագրի 52.4%‑ը[[34]](#footnote-34):

1. *ՀՀ պետական բյուջեի ծախսերը (մլրդ դրամ)[[35]](#footnote-35)*

|  |  |  |  |
| --- | --- | --- | --- |
|  | **2021թ. ինն ամիսների**  **փաստ** | **2022թ. ինն ամիսների**  **ճշտված պլան** | **2022թ. ինն ամիսների**  **փաստ** |
| **Ընդամենը ծախսեր** | **1,349.1** | **1,673.1** | **1,449.3** |
| Ընթացիկ ծախսեր | 1,223.5 | 1,396.0 | 1,275.5 |
| Ոչ ֆինանսական ակտիվների հետ գործառնություններ | 125.5 | 277.0 | 173.9 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 90.7 | 83.4 | 88.0 |
| Ոչ ֆինանսական ակտիվների հետ գործառնություններ | 9.3 | 16.6 | 12.0 |

Նախորդ տարվա նույն ժամանակահատվածի համեմատ պետական բյուջեի ծախսերն աճել են 7.4%-ով կամ 100.3 մլրդ դրամով՝ հիմնականում պայմանավորված կապիտալ ծախսերի, կենսաթոշակների և դրամաշնորհների աճով: Կապիտալ ծախսերի առաջանցիկ աճով պայմանավորված՝ պետական բյուջեի ծախսերում 2.7 տոկոսային կետով նվազել է ընթացիկ ծախսերի տեսակարար կշիռը և նույնքան ավելացել ոչ ֆինանսական ակտիվների հետ գործառնությունների տեսակարար կշիռը:

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 10-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Ընթացիկ ծախսեր** | **1,223.5** | **1,396.0** | **1,275.5** | **91.4** | **104.2** |
| Աշխատավարձ | 121.5 | 138.1 | 130.1 | 94.2 | 107.0 |
| Ծառայությունների և ապրանքների ձեռքբերում | 115.8 | 152.4 | 123.5 | 81.0 | 106.7 |
| Տոկոսավճարներ | 127.6 | 144.7 | 132.2 | 91.4 | 103.6 |
| Սուբսիդիաներ | 100.1 | 120.4 | 112.4 | 93.3 | 112.3 |
| Դրամաշնորհներ | 137.2 | 179.0 | 158.5 | 88.5 | 115.5 |
| Սոցիալական նպաստներ և կենսաթոշակներ | 443.8 | 454.9 | 446.9 | 98.3 | 100.7 |
| Այլ ծախսեր | 177.5 | 206.6 | 172.0 | 83.2 | 96.9 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.9 | 9.9 | 10.2 |  |  |
| Ծառայությունների և ապրանքների ձեռք բերում | 9.5 | 10.9 | 9.7 |  |  |
| Տոկոսավճարներ | 10.4 | 10.4 | 10.4 |  |  |
| Սուբսիդիաներ | 8.2 | 8.6 | 8.8 |  |  |
| Դրամաշնորհներ | 11.2 | 12.8 | 12.4 |  |  |
| Սոցիալական նպաստներ և կենսաթոշակներ | 36.3 | 32.6 | 35.0 |  |  |
| Այլ ծախսեր | 14.5 | 14.8 | 13.5 |  |  |

Հաշվետու ժամանակահատվածում պետական բյուջեից տրամադրված սուբսիդիաների ծրագրային ցուցանիշից շեղումն արձանագրվել է հիմնականում Հանրակրթության, Ճգնաժամերի հակազդման և արտակարգ իրավիճակների հետևանքների նվազեցման և վերացման, ինչպես նաև Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրերում: Նախորդ տարվա ինն ամիսների համեմատ սուբսիդիաներն աճել են 12.3%‑ով (12.3 մլրդ դրամով), որը հիմնականում պայմանավորված է Գյուղատնտեսության խթանման և Գյուղատնտեսության արդիականացման ծրագրերի շրջանակներում տրամադրված սուբսիդիաների աճով:

Կառավարության պարտքի սպասարկման ծախսերի գծով հաշվետու ժամանակահատվածում արձանագրվել է շուրջ 12.5 մլրդ դրամի խնայողություն: Մասնավորապես՝ պետական գանձապետական պարտատոմսերի սպասարկման գծով 3.9 մլրդ դրամի շեղումը պայմանավորված է կանխատեսածի համեմատ փաստացի եկամտաբերության տարբերությամբ:

Արտաքին վարկերի սպասարկման գծով 4.9 մլրդ դրամի շեղումը պայմանավորված է եղել.

* 6-ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2022 թվականի ինն ամիսների ընթացքում վճարումների համար կիրառված փաստացի դրույքաչափերի տարբերությամբ և SOFR դրույքաչափի կիրառմամբ, որը նախկինում չի օգտագործվել,
* 2021 թվականին ու 2022 թվականի ինն ամիսների ընթացքում մի շարք վարկերի գծով մասհանումների պլանային ցուցանիշի էական թերակատարմամբ,
* SDR-ի ԱՄՆ դոլարի նկատմամբ կանխատեսումային և փաստացի ձևավորված փոխարժեքի տարբերություն,
* արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2022 թվականի ինն ամիսների ընթացքում կիրառված ԱՄՆ դոլար/ՀՀ դրամ միջին կշռված փաստացի փոխարժեքը կազմել է 449.08, մինչդեռ 2022 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք):

Արտարժութային պետական պարտատոմսերի սպասարկման գծով 3.6 մլրդ դրամի շեղումը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2022 թվականի ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 452.87, մինչդեռ 2022 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք)

2022 թվականի ինն ամիսներին նախորդ տարվա նույն ժամանակահատվածի համեմատ ՀՀ կառավարության պարտքի սպասարկման ծախսերն աճել են 3.6%-ով կամ 4.6 մլրդ դրամով, որը պայմանավորված է եղել շրջանառության մեջ գտնվող արտարժութային և գանձապետական պարտատոմսերի ծավալների աճով: Կառավարության պարտքի կառուցվածքում գանձապետական պարտատոմսերի կշռի աճը նպաստել է կառավարության ընդհանուր պարտքի միջին կշռված անվանական տոկոսադրույքի աճին: Այսպես՝ 2022 թվականի սեպտեմբերի 30-ի դրությամբ պարտքի միջին կշռված անվանական տոկոսադրույքը կազմել է 5.9% և նախորդ տարվա նույն ժամանակահատվածի համեմատությամբ աճել է 1.2 տոկոսային կետով:

Արտաքին վարկերի գծով տվյալ ցուցանիշն աճել է 0.9 տոկոսային կետով: Հարկ է նշել, որ.

* լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած 6-ամսյա ԱՄՆ դոլարի LIBOR դրույքաչափի 2021թ. միջին ցուցանիշը կազմել էր 0.198%, իսկ 2022թ. ինն ամիսների ցուցանիշը՝ 2,149% 2022թ. հունվարից Համաշխարհային բանկի և Ասիական զարգացման բանկի վարկերի սպասարկումն իրականացվում է SOFR տոկոսադրույքի հիման վրա, որի միջին ցուցանիշը 2022թ. հունվար-սեպտեմբերի ամիսների համար կազմել է 0.964%,
* COVID-19-ի համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք բերված պայմանավորվածությամբ Համաշխարհային բանկը ևս մեկ տարի (2021թ. հուլիսի 1-ից մինչև 2022թ. հուլիսի 1-ը) ժամկետով չեղարկեց Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունն աճել է 0.4 տոկոսային կետով:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Տոկոսավճարներ** | **127.6** | **144.6** | **132.2** | **91.4** | **103.6** |
| Ներքին տոկոսավճարներ | 65.9 | 76.3 | 72.4 | 94.8 | 109.8 |
| Արտաքին տոկոսավճարներ | 61.7 | 68.3 | 59.8 | 87.5 | 97.0 |

Նախորդ տարվա ինն ամիսների համեմատ պետական բյուջեից տրամադրված դրամաշնորհների աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի 24.1% (4.8 մլրդ դրամ) աճով, գիտական և գիտատեխնիկական հետազոտությունների ծրագրին տրամադրված սուբվենցիաների 58.3% (4.5 մլրդ դրամ) աճով, պաշտպանության բնագավառի այլ ծախսերի 34.3% (2.3 մլրդ դրամ) աճով, ենթակառուցվածքների զարգացման նպատակով ՀՀ մարզերին տրամադրված սուբվենցիաների 50.1% (շուրջ 2 մլրդ դրամ) աճով, ինչպես նաև ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում տրամադրված սուբվենցիաների 43.0% (1.8 մլրդ դրամ) աճով:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիսների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Դրամաշնորհներ** | **137.2** | **179.0** | **158.5** | **88.5** | **115.5** |
| Միջազգային կազմակերպություններին | 2.5 | 3.5 | 3.2 | 90.9 | 126.1 |
| Պետական հատվածի այլ մակարդակներին (ընթացիկ), այդ թվում` | 129.2 | 161.7 | 146.6 | 90.7 | 113.5 |
| - Համայնքների բյուջեներին համահարթեցման սկզբունքով տրվող դոտացիաներ | 48.4 | 48.2 | 48.2 | 100.0 | 99.6 |
| Պետական հատվածի այլ մակարդակներին (կապիտալ) | 5.5 | 13.8 | 8.7 | 62.9 | 157.8 |

Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերի աճը պայմանավորված է կենսաթոշակների գծով ծախսերի աճով: Վերջինս հիմնականում պայմանավորված է կուտակային կենսաթոշակային հատկացումների աճով, որոնք կազմել են 86.9 մլրդ դրամ՝ 56.3%-ով (31.3 մլրդ դրամով) գերազանցելով 2021 թվականի ցուցանիշը, ինչպես նաև աշխատանքային կենսաթոշակների 5.1% (9.1 մլրդ դրամ) և սպայական անձնակազմի և նրանց ընտանիքների անդամների կենսաթոշակների 13.8% (3.3 մլրդ դրամ) աճով:

Սոցիալական նպաստների գծով ծախսերի նվազումը հիմնականում պայմանավորված է ռազմական դրությամբ պայմանավորված՝ Ադրբեջանի վերահսկողության տակ անցած տարածքներում հաշվառված քաղաքացիներին 2021 թվականին դրամական աջակցության տրամադրմամբ:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Սոցիալական նպաստներ և կենսաթոշակներ** | **443.8** | **454.9** | **446.9** | **98.2** | **100.7** |
| Նպաստներ | 183.1 | 149.8 | 142.2 | 94.9 | 77.7 |
| Կենսաթոշակներ | 260.8 | 305.1 | 304.8 | 99.9 | 116.9 |

Ոչ ֆինանսական ակտիվների հետ գործառնությունների ցուցանիշի ծրագրից 37.2% (103.2 մլրդ դրամ) շեղումը և նախորդ տարվա նույն ժամանակահատվածի համեմատ 38.5% (48.3 մլրդ դրամ) աճը պայմանավորված են ոչ ֆինանսական ակտիվների գծով ծախսերով (կապիտալ ծախսերով): Կապիտալ ծախսերի ծրագրից 104.1 մլրդ դրամ (36.8%) շեղումը հիմնականում պայմանավորված է «Ճանապարհային ցանցի բարելավում» (շեղումը՝ 31.7 մլրդ դրամ), «ՀՀ պաշտպանության ապահովում» (շեղումը՝ 18.9 մլրդ դրամ), «Ապահով դպրոց» (շեղումը 8.3 մլրդ դրամ), «Քաղաքային զարգացում» (շեղումը՝ 5.6 մլրդ դրամ) և «Ոռոգման համակարգի առողջացում» (շեղումը՝ 5.5 մլրդ դրամ) ծրագրերի շրջանակներում կատարված կապիտալ ծախսերի շեղումներով:

Նախորդ տարվա նույն ժամանակահատվածի համեմատ կապիտալ ծախսերի աճն արձանագրվել է հիմնականում «ՀՀ պաշտպանության ապահովում», «Ճանապարհային ցանցի բարելավում» և «Ոստիկանության ոլորտի քաղաքականության մշակում, կառավարում, կենտրոնացված միջոցառումներ, մոնիտորինգ և վերահսկողություն» ծրագրերում:

Աղյուսակ 14-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **126.6** | **283.0** | **179.0** | **63.2** | **141.4** |
| Արտաքին աջակցությամբ իրականացվող ծրագրեր (ներառյալ ՀՀ կառավարության համաֆինանսավորումները) | 38.6 | 73.7 | 36.0 | 48.9 | 93.4 |
| Ներքին ռեսուրսների հաշվին իրականացվող ծրագրեր, այդ թվում՝ | 88.0 | 209.3 | 142.9 | 68.3 | 162.5 |
| * *ՀՀ պաշտպանության նախարարության ծրագրեր* | 72.8 | 119.0 | 99.6 | 83.8 | 136.9 |
| * *Այլ ծրագրեր* | 15.2 | 90.4 | 43.3 | 47.9 | 285.1 |

Ոչ ֆինանսական ակտիվների օտարումից հաշվետու ժամանակահատվածում ստացվել են շուրջ 5.1 մլրդ դրամ մուտքեր՝ իննամսյա ծրագրով նախատեսված 6.0 մլրդ դրամի և 2021 թվականի նույն ժամանակահատվածում ստացված 1.0 մլրդ դրամի դիմաց:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Ոչ ֆինանսական ակտիվների հետ գործառնություններ** | **125.5** | **277.0** | **173.9** | **62.8** | **138.5** |
| Ոչ ֆինանսական ակտիվների գծով ծախսեր (կապիտալ ծախսեր), այդ թվում՝ | 126.6 | 283.0 | 179.0 | 63.2 | 141.4 |
| * շենքեր և շինություններ | 114.2 | 237.6 | 150.5 | 63.4 | 131.8 |
| * մեքենաների և սարքավորումների ձեռք բերում, պահպանում և հիմնանորոգում | 10.3 | 38.9 | 25.6 | 65.6 | 248.5 |
| * այլ հիմնական միջոցներ | 1.9 | 6.4 | 2.9 | 44.7 | 152.1 |
| Ոչ ֆինանսական ակտիվների օտարումից մուտքեր | (1.0) | (6.0) | (5.1) | 84.8 | 498.5 |

## ՀՀ պետական բյուջեի ծախսերը ծրագրային դասակարգմամբ[[36]](#footnote-36)

ՀՀ 2022 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ ինն ամիսներին նախատեսվել էր թվով 174 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 175, որոնցից ինն ամիսներին փաստացի միջոցներ են օգտագործվել 170-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 939 միջոցառումներից ամբողջությամբ կամ մասնակիորեն կատարվել են 836-ը կամ 89%-ը:

2022 թվականի ինն ամիսներին ՀՀ պետական բյուջեի ծախսերը կազմել են 1,449.3 մլրդ դրամ կամ ծրագրված ցուցանիշի 86.6%-ը: Շեղումը կազմել է 223.7 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների (65.5 մլրդ դրամ), ՀՀ պաշտպանության (50.5 մլրդ դրամ) և ՀՀ կրթության, գիտության, մշակույթի և սպորտի (23.4 մլրդ դրամ) նախարարությունների պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 31% և 17.5%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2021 թվականի ինն ամիսների համեմատ ՀՀ պետական բյուջեի ծախսերն աճել են 7.4%‑ով կամ 100.3 մլրդ դրամով, որը հիմնականում պայմանավորված է ՀՀ պաշտպանության նախարարության ծախսերի 15% (32.9 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 12.1% (14.4 մլրդ դրամ), ՀՀ կրթության, գիտության, մշակույթի և սպորտի նախարարության ծախսերի 9.4% (11.5 մլրդ դրամ) և ՀՀ ոստիկանության ծախսերի 25% (11.1 մլրդ դրամ) աճով:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **1,349.1** | **1,673.1** | **1,449.3** | **86.6** | **107.4** | **100.3** |
| ՀՀ ՏԿԵՆ | 119.5 | 199.4 | 133.9 | 67.1 | 112.1 | 14.4 |
| ՀՀ առողջապահության նախարարություն | 95.0 | 100.2 | 94.0 | 93.8 | 98.9 | (1.1) |
| ՀՀ էկոնոմիկայի նախարարություն | 29.4 | 52.0 | 40.5 | 77.8 | 137.7 | 11.1 |
| ՀՀ ԿԳՄՍՆ | 122.7 | 157.6 | 134.2 | 85.2 | 109.4 | 11.5 |
| ՀՀ պաշտպանության նախարարություն | 220.0 | 303.5 | 253.0 | 83.4 | 115.0 | 32.9 |
| ՀՀ աշխատանքի և սոցիալական հարցերի նախարարություն | 441.8 | 460.4 | 449.7 | 97.7 | 101.8 | 7.9 |
| ՀՀ ֆինանսների նախարարություն | 130.4 | 147.2 | 134.4 | 91.3 | 103.1 | 4.0 |
| ՀՀ պետական եկամուտների կոմիտե | 19.2 | 23.1 | 18.2 | 78.5 | 94.9 | (1.0) |
| ՀՀ ազգային անվտանգության ծառայություն | 25.7 | 38.5 | 32.0 | 83.1 | 124.9 | 6.4 |
| ՀՀ ոստիկանություն | 44.3 | 58.7 | 55.3 | 94.2 | 125.0 | 11.1 |
| Այլ պետական մարմիններ | 101.3 | 132.4 | 104.3 | 78.8 | 102.9 | 3.0 |

*ՀՀ Նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2022 թվականի ինն ամիսներին կատարվել են 68.3%‑ով՝ կազմելով 793.3 մլն դրամ: ՀՀ Նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 785.9 մլն դրամ՝ ապահովելով 69.4% կատարողական, որը պայմանավորված է հաստիքների թերհամալրմամբ և որոշ ծախսային հոդվածների, մասնավորապես՝ արտասահմանյան գործուղումների գծով առկա տնտեսումներով: Նախորդ տարվա ինն ամիսների համեմատ ՀՀ Նախագահի աշխատակազմի ծախսերը նվազել են 7.2%-ով կամ 61.5 մլն դրամով, որը հիմնականում արձանագրվել է Հանրապետության նախագահի գործունեության և ներկայացուցչականության ապահովման ծախսերում: Վերջիններս նվազել են 5.5%-ով (45.6 մլն դրամով)՝ հիմնականում պայմանավորված աշխատավարձի գծով ծախսերի նվազմամբ:

*ՀՀ Ազգային ժողովի* ծախսերը 2022 թվականի ինն ամիսներին կատարվել են 82.8%-ով՝ կազմելով շուրջ 3.9 մլրդ դրամ: Մասնավորապես՝ 87.2% կամ 3.4 մլրդ դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված պարգևատրման, շարունակական ծախսերի և ծառայողական գործուղումների գծով ծախսերի տնտեսմամբ, ինչպես նաև որոշ կատարողական ակտեր հաջորդ եռամսյակում ներկայացվելու հանգամանքով: Նախորդ տարվա ինն ամիսների համեմատ ՀՀ Ազգային ժողովի ծախսերն աճել են 14.1%-ով (475.5 մլն դրամով)՝ հիմնականում պայմանավորված կուսակցություններին և կուսակցությունների դաշինքներին աջակցության ծախսերով (որոնց գծով 2021 թվականի ինն ամիսներին հատկացումներ չեն արվել), ինչպես նաև «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքի համաձայն պատգամագավորի փոխհատուցման վճարի ավելացմամբ, որը 2021 թվականի սեպտեմբեր ամսից սահմանվել է 250 հազար դրամ՝ նախկինում գործող 50 հազարի փոխարեն, ինչպես նաև արտասահմանյան գործուղումների գծով ծախսերի աճով։

*ՀՀ Վարչապետի աշխատակազմի* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 10 ծրագիր, որոնց գծով ծախսերը կազմել են շուրջ 13.2 մլրդ դրամ կամ ծրագրված ցուցանիշի 81.5%‑ը: Ծրագրված ցուցանիշից շեղումը հիմնականում պայմանավորված է Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման, ՀՀ Վարչապետի լիազորությունների իրականացման ապահովման ու Տեսչական վերահսկողության ծրագրերի կատարողականով: Նախորդ տարվա ինն ամիսների համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերը նվազել են 21.4%‑ով կամ շուրջ 3.6 մլրդ դրամով, որը հիմնականում պայմանավորված է ՀՀ Վարչապետի լիազորությունների իրականացման ապահովման ծրագրի շրջանակներում կատարված ծախսերի նվազմամբ: Հարկ է նշել, որ 2022 թվականից Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագիրը ՀՀ Վարչապետի լիազորությունների իրականացման ապահովման ծրագրից փոխանցվել է ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրին: Ուստի 2021 թվականի ինն ամիսների համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծախսերը նվազել են 2.9%‑ով կամ 391.9 մլն դրամով, որը հիմնականում ձևավորվել է Պետական հատվածի արդիականացման ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի շրջանակներում կատարված ծախսերի նվազման և ՀՀ Վարչապետի լիազորությունների իրականացման ապահովման ու Տեսչական վերահսկողության ծրագրերի շրջանակներում կատարված ծախսերի աճի արդյունքում:

1. *ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ**  **(2022թ. հետ համադրելի)** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **13,588.0** | **16,194.1** | **13,196.0** | **81.5** | **97.1** | **(391.9)** |
| Պետական հատվածի արդիականացման ծրագիր | 2,696.7 | 2,153.0 | 1,968.6 | 91.4 | 73.0 | (728.1) |
| ՀՀ Վարչապետի լիազորությունների իրականացման ապահովում | 5,224.8 | 6,031.2 | 5,479.4 | 90.9 | 104.9 | 254.6 |
| Տեսչական վերահսկողության ծրագիր | 3,254.7 | 3,956.8 | 3,474.3 | 87.8 | 106.7 | 219.6 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն , դրանց կողմից ընդունված վճիռների և որոշումների կատարման ապահովում | 1,281.6 | 2,455.5 | 1,128.4 | 46.0 | 88.0 | (153.2) |
| Այլ ծրագրեր | 1,130.1 | 1,597.7 | 1,145.3 | 71.7 | 101.3 | 15.2 |

2022 թվականի ինն ամիսների ընթացքում *Պետական հատվածի արդիականացման ծրագրի* շրջանակներում օգտագործվել է շուրջ 2 մլրդ դրամ կամ նախատեսված միջոցների 91.4%-ը: Շեղումը պայմանավորված է արտարժույթի կանխատեսված և փաստացի փոխարժեքների տարբերությամբ: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Նշված գումարից 1.7 մլրդ դրամն ուղղվել է ծրագրի շրջանակներում էլեկտրոնային կառավարման համակարգերի և սարքավորումների ձեռքբերմանը՝ կազմելով ծրագրված ցուցանիշի 91.6%-ը: Միջոցառման շրջանակներում նախատեսված ժամկետում մատակարարումներն ամբողջությամբ իրականացվել են: 234.5 մլն դրամ ուղղվել է ծրագրի շրջանակներում ՀՀ հանրային հատվածի ֆինանսական կառավարման բարեփոխումների մշակման և իրականացման խորհրդատվական ծառայությունների ձեռքբերմանը, որը կազմել է ծրագրային ցուցանիշի 90.3%-ը: Նախորդ տարվա ինն ամիսների համեմատ Պետական հատվածի արդիականացման ծրագրի գծով ծախսերը նվազել են 27%-ով կամ 728.1 մլն դրամով:

Հաշվետու ժամանակահատվածում *ՀՀ վարչապետի լիազորությունների իրականացման ապահովման* ծրագրի շրջանակներում օգտագործվել է շուրջ 5.5 մլրդ դրամ՝ ապահովելով 90.9% կատարողական: Շեղումը հիմնականում պայմանավորված է ՀՀ վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման միջոցառման ծախսերի կատարողականով: Վերջինս պայմանավորված է հաստիքների ոչ լրիվ համալրմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նշված միջոցառման շրջանակներում օգտագործվել է շուրջ 2.9 մլրդ դրամ կամ նախատեսված միջոցների 88.7%-ը: ՀՀ վարչապետի լիազորությունների իրականացման ապահովման ծրագրի շրջանակներում հատկացված միջոցներն ուղղվել են տասներկու միջոցառումների իրականացմանը, որոնցից վեցի գծով արձանագրվել է 100% կատարողական: Նշված միջոցառումների շրջանակներում ամբողջությամբ ապահովվել են նախատեսված արդյունքային ցուցանիշները:

2021 թվականի ինն ամիսների համադրելի ցուցանիշի համեմատ ՀՀ վարչապետի լիազորությունների իրականացման ապահովման ծրագրի ծախսերն աճել են 4.9%‑ով կամ 254.6 մլն դրամով, որը հիմնականում պայմանավորված է Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության, ինչպես նաև պետական սեփականություն հանդիսացող կառույցների ու տարածքների պայմանների բարելավման ապահովման ծախսերի զգալի աճով: Նշված միջոցառումների շրջանակներում օգտագործվել են համապատասխանաբար 1.4 մլրդ դրամ և 333.5 մլն դրամ միջոցներ, որոնք 100%-ով ապահովել են ծրագրված ցուցանիշը և համապատասխանաբար 2.3 անգամ (813.5 մլն դրամով) և 15.7 անգամ (312.3 մլն դրամով) գերազանցել են նախորդ տարվա փաստացի ցուցանիշը: Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության շրջանակներում 2022 թվականին մեկնարկել է Fly Arna նոր ազգային ավիաընկերության գործունեությունը, գրանցվել է ARFI (ԱՌՖԻ) ներդրումային ընկերությունը և գործարկվել է քրաուդֆանդինգային հարթակը, ԱՄԷ-ում հիմնվել է ծրագիրն իրականացնող մասնագիտական կազմակերպության պաշտոնական ներկայացուցչությունը, ՀՀ-ում օտարերկրյա ներդրողների մասնակցությամբ կազմակերպվել է մեկ միջոցառում, աջակցություն է ցուցաբերվել «Այգ-1» արևային ֆոտովոլտային ծրագրին:

Միաժամանակ հարկ է նշել, որ 2021 թվականի ինն ամիսների ընթացքում նախորդ տարվա հարկային պարտավորությունների վճարման և տվյալների փոխանակման միջգերատեսչական կապի ապահովման նպատակով հատկացվել էին համապատասխանաբար 556 մլն դրամ և 319.9 մլն դրամ միջոցներ, որոնք 2022 թվականին չեն նախատեսվել:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է շուրջ 3.5 մլրդ դրամ կամ նախատեսված միջոցների 87.8%-ը: Հատկացված միջոցներն ուղղվել են տասնչորս միջոցառումների իրականացմանը, որոնցից երկուսի գծով արձանագրվել է 100% կատարողական: Շեղումը հիմնականում առաջացել է քաղաքաշինության և ճարտարապետության, առողջապահության, բնապահպանության ու սննդամթերքի անվտանգության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև անբարենպաստ եղանակային պայմանների հետևանքով գործուղումների՝ նախատեսվածից պակաս քանակով: Բացի այդ, չի օգտագործվել ՀՀ առողջապահական և աշխատանքի տեսչական մարմնի շենքային պայմանների բարելավման համար նախատեսված 90.5 մլն դրամը՝ պայմանավորված նրանով, որ գործընկեր կազմակերպության կողմից վճարման հայտը ներկայացվել է սեպտեմբերի վերջին, ինչի հետևանքով վճարումը կատարվել է հոկտեմբերին:

Նախորդ տարվա ինն ամիսների համեմատ Տեսչական վերահսկողության ծրագրի ծախսերն աճել են 6.7%-ով կամ 219.6 մլն դրամով, որը հիմնականում պայմանավորված է սննդամթերքի անվտանգության, քաղաքաշինության և ճարտարապետության ու առողջապահության բնագավառներում վերահսկողության ծառայությունների գծով ծախսերի աճով:

Հաշվետու ժամանակահատվածում *Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են 1.1 մլրդ դրամ կամ ծրագրային ցուցանիշի 46%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում տրամադրվող իրավական խորհրդատվական և տեղեկատվական ծառայությունների թիվը կազմել է 5՝ նախատեսված 7‑ի դիմաց՝ պայմանավորված հաշվետու ժամանակահատվածում ներկայացված վճարման փաստաթղթերի քանակով: Նշված միջոցառման շրջանակներում օգտագործվել է նախատեսված միջոցների 47%-ը՝ 1 մլրդ դրամ:

Նախորդ տարվա ինն ամիսների համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերը նվազել են 12%-ով կամ 153.2 մլն դրամով, որը հիմնականում պայմանավորված է 2021 թվականի ինն ամիսներին միջազգային արբիտրաժային տրիբունալի կամ օտարերկրյա ներպետական դատարանի ծախսերի վճարման նպատակով միջոցների հատկացմամբ (156.2 մլն դրամ), որոնք 2022 թվականի հաշվետու ժամանակահատվածում չեն օգտագործվել՝ վճարումներ իրականացնելու համար համապատասխան հայտ չներկայացվելու հետևանքով:

ՀՀ վարչապետի աշխատակազմի կողմից իրականացված այլ ծրագրերից 2022 թվականի ինն ամիսների ընթացքում *Հանրային իրազեկման* ծրագրի շրջանակներում օգտագործվել է 772.4 մլն դրամ կամ նախատեսված միջոցների 96.9%-ը: Ծրագրի շրջանակներում նախատեսված յոթի դիմաց իրականացվել են վեց միջոցառումներ, որոնցից երկուսի գծով արձանագրվել են շեղումներ: «Հանրային կապերի և տեղեկատվության կենտրոն» ՊՈԱԿ-ի տեխնիկական հագեցվածության բարելավման նպատակով նախատեսված 9 մլն դրամ միջոցները չեն օգտագործվել՝ պայմանավորված վարչական սարքավորումների ձեռքբերման համար կազմակերպված գնումների գործընթացին մասնակցության հայտ չներկայացվելու հանգամանքով:

Հանրային իրազեկման ծրագրի շրջանակներում հատկացված միջոցներից չորսի գծով արձանագրվել է 100% կատարողական: Մասնավորապես՝ 346.1 մլն դրամ ուղղվել է կառավարության գործունեության լուսաբանման, թեմատիկ վերլուծությունների և ԶԼՄ‑ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման իրականացմանը: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ՀՀ շահերին առնչվող միջազգային, ներքաղաքական և արտաքին քաղաքական ակտիվ գործընթացներով, ինչպես նաև զեկուցման ենթակա հրատապ թեմաների աճով: Որոշ ցուցանիշների գծով արձանագրվել է թերակատարում՝ պայմանավորված սեպտեմբերի պատերազմական իրավիճակով, որի հետևանքով նախատեսված հրապարակումների թիվը նվազել է, որոշ հաղորդումներ դադարեցվել են:

175.2 մլն դրամ ուղղվել է ԱՊՀ երկրներում հեռուստառադիոծրագրերի հեռարձակման համար «Միր» միջպետական հեռուստառադիոընկերության ՀՀ մասնաբաժնի վճարմանը: 127 մլն դրամ օգտագործվել է միջազգային լրատվամիջոցներում պետական լրատվական գործակալության ցիտման ինդեքսի և ՀՀ-ի վերաբերյալ օբյեկտիվ տեղեկատվության տարածման աջակցության համար: 18 մլն դրամ ուղղվել է պատմության, մշակույթի, ազգագրության վերաբերյալ տեղեկատվության ուսումնասիրությունների իրականացմանը:

Նախորդ տարվա ինն ամիսների համեմատ Հանրային իրազեկման ծրագրի գծով ծախսերն աճել են 7.4%-ով կամ 53.3 մլն դրամով` հիմնականում պայմանավորված միջազգային լրատվամիջոցներում պետական լրատվական գործակալության ցիտման ինդեքսի և ՀՀ-ի վերաբերյալ օբյեկտիվ տեղեկատվության տարածման աջակցության ծախսերի 92.4% (61 մլն դրամ) աճով, ինչպես նաև «Միր» միջպետական հեռուստառադիոընկերության ՀՀ մասնաբաժնի վճարի գծով ծախսերի 22.2% (31.9 մլն դրամ) աճով: Միևնույն ժամանակ, 15.2%-ով (61.9 մլն դրամով) նվազել են հանրային իրազեկման և հասարակական-քաղաքագիտական հետազոտությունների գծով ծախսերը:

*ՀՀ սահմանադրական դատարանի* *գործունեության ապահովմանը* 2022 թվականի ինն ամիսներին տրամադրվել է 473.9 մլն դրամ՝ ապահովելով 96.4% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 470.7 մլն դրամ կամ ծրագրված ցուցանիշի 96.6%-ը` պայմանավորված տնտեսումներով: 2021 թվականի նույն ժամանակահատվածի համեմատ ՀՀ սահմանադրական դատարանի ծախսերն աճել են 4.7%-ով կամ 21.4 մլն դրամով, որը մեծ մասամբ պայմանավորված է աշխատանքի վարձատրության ծախսերի աճով՝ հիմնականում կապված աշխատողների թվաքանակի ավելացման հետ:

*Բարձրագույն դատական խորհրդին* 2022 թվականի ինն ամիսներին ՀՀ պետական բյուջեից տրամադրվել է ավելի քան 9 մլրդ դրամ՝ ապահովելով ծրագրի 89.6% կատարողական: Միջոցներն ուղղվել են *Դատական իշխանության գործունեության ապահովման և իրականացման* ծրագրին: Գրեթե բոլոր միջոցառումներում առկա շեղումները հիմնականում պայմանավորված են շարունակական ծախսերի խնայողությամբ և թափուր հաստիքների առկայությամբ: 2021 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 14.6%‑ով կամ ավելի քան 1.1 մլրդ դրամով՝ հիմնականում պայմանավորված դատավորների հաստիքների ավելացման արդյունքում աշխատանքի վարձատրության ծախսերի աճով:

*ՀՀ դատախազությանը* 2022 թվականի ինն ամիսներին տրամադրվել է ավելի քան 4.5 մլրդ դրամ՝ ապահովելով ծրագրված ցուցանիշի 96.6%-ը: Հատկացումների հաշվին կատարվել են 3 ծրագրեր*:* Միջոցների գերակշիռ մասը՝ շուրջ 4.1 մլրդ դրամը, տրամադրվել է Դատական ղեկավարման և դատախազական հսկողության ծրագրին, որը կատարվել է 98.5%-ով: Նախորդ տարվա ինն ամիսների համեմատ ՀՀ դատախազության ծախսերն աճել են 15%‑ով կամ 592.4 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 8.8% (324.8 մլն դրամ) և Փորձաքննության ծառայությունների տրամադրման ծախսերի՝ 106.4% (235.2 մլն դրամ) աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2022 թվականի ինն ամիսների ընթացքում կատարվել է պետական բյուջեի 23 ծրագիր, որոնց գծով ծախսերը կազմել են 133.9 մլրդ դրամ կամ ծրագրված ցուցանիշի 67.1%‑ը: Ծրագրից շեղումը հիմնականում պայմանավորված է Ճանապարհային ցանցի բարելավման, Քաղաքային զարգացման, Ոռոգման համակարգի առողջացման, Տարածքային զարգացման ու Ջրամատակարարաման և ջրահեռացման բարելավման ծրագրերի կատարողականով: 2021 թվականի նույն ժամանակահատվածի համեմատ ծախսերի աճը հիմնականում պայմանավորված է Ճանապարհային ցանցի բարելավման և Դպրոցների սեյսմիկ անվտանգության մակարդակի բարձրացման ծրագրերի շրջանակներում կատարված ծախսերի աճով: Միաժամանակ, նախարարության ընդհանուր ծախսերի աճի վրա զգալի բացասական ազդեցություն է ունեցել Պետական գույքի կառավարման ծրագրի շրջանակներում ոչ ֆինանսական ակտիվների օտարումից մուտքերի աճը:

1. *ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **119,450.7** | **199,431.1** | **133,887.9** | **67.1** | **112.1** | **14,437.2** |
| Ոռոգման համակարգի առողջացում | 14,354.5 | 21,023.7 | 14,591.4 | 69.4 | 101.7 | 236.9 |
| Ճանապարհային ցանցի բարելավում | 27,010.2 | 81,519.4 | 41,452.9 | 50.9 | 153.5 | 14,442.7 |
| Ջրամատակարարաման և ջրահեռացման բարելավում | 3,954.0 | 6,811.1 | 3,141.5 | 46.1 | 79.5 | (812.5) |
| Պետական գույքի կառավարում | (137.2) | (5,073.3) | (4,189.6) | 82.6 | 3054.3 | (4,052.5) |
| Քաղաքային զարգացում | 10,849.1 | 17,703.1 | 10,509.6 | 59.4 | 96.9 | (339.5) |
| Դպրոցների սեյսմիկ անվտանգության մակարդակի բարձրացման ծրագիր | 3,726.4 | 7,120.8 | 6,147.3 | 86.3 | 165.0 | 2,420.9 |
| Տարածքային զարգացում | 54,914.2 | 60,222.4 | 55,710.8 | 92.5 | 101.5 | 796.6 |
| Այլ ծրագրեր | 4,779.5 | 10,103.9 | 6,524.0 | 64.6 | 136.5 | 1,744.5 |

2022 թվականի ինն ամիսների ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 69.4%-ը՝ շուրջ 14.6 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով, որոնց շրջանակներում օգտագործվել է նախատեսված միջոցների 47.1%-ը՝ 4.9 մլրդ դրամ: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում անցած ինն ամիսների ընթացքում հիմնանորոգվել է 54.5 կմ երկարությամբ ոռոգման ցանց՝ նախատեսված 73.4 կմ-ի փոխարեն` հիմնականում պայմանավորված 2 շինարարական կազմակերպությունների կողմից որոշ աշխատանքների հետաձգմամբ, քանի որ ոռոգման սեզոնում հնարավոր չի եղել աշխատանքների կատարումը: Ծրագրի շրջանակներում օգտագործվել է 2.3 մլրդ դրամ կամ նախատեսված միջոցների 60.8%-ը.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 13.5 մետր երկարությամբ պատվար՝ նախատեսված 28 մետրի դիմաց: Ծրագրի շրջանակներում օգտագործվել է հատկացված միջոցների 45.4%-ը՝ շուրջ 2.1 մլրդ դրամ: Շեղումը շինարարական աշխատանքների մասով հիմնականում պայմանավորված է արտարժույթի կանխատեսված ու փաստացի փոխարժեքների տարբերության պատճառով շինարարական պայմանագրերի փոփոխության անհրաժեշտությամբ, որոնք գտնվում են կնքման փուլում, իսկ ծրագրի խորհրդատվության և կառավարման ծախսերի մասով՝ դոնորի ընթացակարգերով պայմանավորված՝ խորհրդատվական ծառայության պայմանագրերի՝ նախատեսվածից ուշ կնքվելու հանգամանքով և պահպանման ծախսերի խնայողությամբ: Ֆրանսիայի Հանրապետության կառավարության աջակցությամբ իրականացվող՝ Վեդու ջրամբարի կառուցման դրամաշնորհային ծրագրի շրջանակներում օգտագործվել է հատկացված միջոցների 88.2%-ը՝ 118.8 մլն դրամ: Շեղումը պայմանավորված է կանխատեսված ու փաստացի փոխարժեքների տարբերությամբ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային ծրագրի շրջանակներում օգտագործվել է նախատեսված միջոցների 21.1%-ը՝ 262.9 մլն դրամ ծրագրի խորհրդատվության և կառավարման բաղադրիչի շրջանակներում: Շեղումը հիմնականում պայմանավորված է շինարարական աշխատանքների համար կայացած մրցույթի գնահատման գործընթացի ժամանակատարությամբ, որի հետևանքով պայմանագրերի կնքումը և աշխատանքների կատարումը տեղափոխվել են 2023 թվական, իսկ խորհրդատվական ծառայությունների մատուցման մասով՝ մեկ պայմանագրի մասով հայտարարված մրցույթը չկայանալու հանգամանքով և կանխատեսվածի նկատմամբ ցածր փաստացի փոխարժեքով.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարում փուլ 1 ծրագրով Ջրաձոր գյուղի վերաբնակեցման նպատակով անցած ինն ամիսների ընթացքում օգտագործվել է նախատեսված միջոցների 15.1%-ը՝ 85.9 մլն դրամ, որն ուղղվել է գյուղի վերաբնակեցման գործողությունների խորհրդատվության և կառավարման միջոցառմանը: Վերջինս կատարվել է 35.3%-ով՝ պայմանավորված համայնքի շահառուների վերաբնակեցման համար փոխհատուցման հարցերով զբաղվող հանձնաժողովի ձևավորման գործընթացն ավարտված չլինելու հանգամանքով: Ջրաձոր գյուղի վերաբնակեցման համար ենթակառուցվածքների և բնակելի տների կառուցման համար նախատեսված 323.8 մլն դրամը հաշվետու ժամանակահատվածում չի օգտագործվել՝ պայմանավորված նախագծային փաթեթի կազմման աշխատանքների ընթացքով: Շինարարական աշխատանքները նախատեսվում է սկսել 2023 թվականին:

Նախատեսված ամբողջ ծավալով՝ 1 մլրդ դրամի չափով ֆինանսական աջակցություն է տրամադրվել ոռոգում-ջրառ իրականացնող կազմակերպություններին, որոնց միջոցով ապահովվել է 819.6 մլն մ3 ջրամատակարարում: Ծրագրի 97.9%-ի կամ 7.9 մլրդ դրամի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին, որոնց միջոցով ոռոգվել է 87,467.3 հա հողատարածք:

2021 թվականի ինն ամիսների համեմատ Ոռոգման համակարգի առողջացման ծրագրի ծախսերն աճել են 1.7%-ով կամ 236.9 մլն դրամով՝ հիմնականում պայմանավորված հաշվետու ժամանակահատվածում ոռոգման ծառայություններ մատուցող ընկերություններին ֆինանսական աջակցության նպատակով կատարված ծախսերի զգալի՝ 5.1 մլրդ դրամ աճով: Միևնույն ժամանակ հաշվետու ժամանակահատվածում միջոցներ չեն հատկացվել ոռոգման համակարգի առողջացմանն աջակցության նպատակով, որի համար 2021 թվականի ինն ամիսների ընթացքում հատկացվել էր շուրջ 3.9 մլրդ դրամ:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 41.5 մլրդ դրամ՝ կազմելով ծրագրված ցուցանիշի 50.9%-ը: Շեղումը հիմնականում պայմանավորված է պետական նշանակության ավտոճանապարհների հիմնանորոգման, միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների և արտաքին աջակցությամբ իրականացվող Հյուսիս-հարավ միջանցքի զարգացման ծրագրի կատարողականով:

Պետական նշանակության ավտոճանապարհների հիմնանորոգման միջոցառման շրջանակներում 2022 թվականի ինն ամիսների ընթացքում օգտագործվել է նախատեսված միջոցների 52.4%-ը՝ 22.6 մլրդ դրամ: Ցածր կատարողականը պայմանավորված է նրանով, որ սեպտեմբերին որոշ աշխատանքներ դադարեցվել են՝ կապված բիտումի և ցեմենտի բացակայության հետ, և վերսկսվել են հոկտեմբերին, ինչպես նաև այն հանգամանքով, որ ներկայացված կատարողականների մի մասը գտնվել է ստուգման փուլում և, հետևաբար, դրանց դիմաց վճարումները տեղափոխվել են հաջորդ եռամսյակ:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 37.2%‑ը` 6.6 մլրդ դրամ: Մասնավորապես՝

* Եվրոպական ներդրումային բանկի աջակցությամբ իրականացվող Հյուսիս-հարավ միջանցքի զարգացման վարկային ծրագրի 3-րդ տրանշի շրջանակներում օգտագործվել է նախատեսված միջոցների 27.9%-ը՝ շուրջ 1.7 մլրդ դրամ: Ծրագրի շրջանակներում նախատաեսված խորհրդատվական ծառայությունների գծով ծախսերի ցածր կատարողականը պայմանավորված է այն հանգամանքով, որ տեխնիկական վերահսկողի կողմից ներկայացված կատարողականների դիմաց վճարումներ չեն կատարվել՝ ԵՆԲ-ի կողմից ֆինանսավորում չլինելու պատճառով: Շինարարական աշխատանքների շրջանակներում օգտագործվել է նախատեսված միջոցների 28.3%-ը՝ 1.6 մլրդ դրամ, որը պայմանավորված է այն հանգամանքով, որ ծրագիրը դադարեցվել էր կապալառուի հանդեպ ունեցած պարտքի պատճառով: ՀՀ կառավարության որոշմամբ պետական բյուջեից պարտքի մարման նպատակով հատկացվել է գումար՝ հետագայում այն վարկային միջոցների հաշվին վերականգնելու պայմանով, որից հետո՝ հունիս ամսին, աշխատանքները վերսկսվել են: Միջոցառման շրջանակներում վերականգնվել է Լանջիկ-Գյումրի ճանապարհի 13 կմ հատված.
* Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագրի 2-րդ տրանշի շրջանակներում օգտագործվել է նախատեսված միջոցների 10.6%-ը՝ 362.8 մլն դրամ՝ պայմանավորված ծառայությունների ոչ պատշաճ մատուցմամբ, որի պատճառով վճարում չի կատարվել, ինչպես նաև քաղաքացիներից գնված հողերի դիմաց փոխհատուցումները սեպտեմբերին սկսվելու հանգամանքով.
* Շինարարական աշխատանքների համար նախատեսված 2.2 մլրդ դրամը, որը նախատեսված էր ուղղել Աշտարակ-Թալին 29+600կմ-71+500կմ հատվածի կառուցմանը, չի օգտագործվել՝ պայմանավորված պայմանագիրը կնքման փուլում գտնվելու հանգամանքով: Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման ծրագրի 3-րդ տրանշի շրջանակներում օգտագործվել է 4.2 մլրդ դրամ կամ նախատեսված միջոցների 57.5%-ը: Ծրագրի համակարգման և կառավարման ծախսերի 79.4% (552.1 մլն դրամ) կատարողականը պայմանավորված է խորհրդատվության մեկ պայմանագրում փոփոխությունների կատարմամբ: Շինարարական աշխատանքների 55.2% (3.6 մլրդ դրամ) կատարողականը պայմանավորված է ճանապարհների կահավորման, լուսավորության և գծանշման որոշ աշխատանքներ ավարտված չլինելու հանգամանքով, ինչպես նաև արտարժույթի կանխատեսված և փաստացի փոխարժեքների տարբերությամբ: Միջոցառման շրջանակներում Թալին-Լանջիկ 71+500կմ-90+200կմ հատվածում իրականացվել են 17.5 կմ երկարությամբ ճանապարհահատվածի կառուցման աշխատանքներ.
* Եվրասիական զարգացման բանկի աջակցությամբ իրականացվող Հյուսիս-հարավ միջանցքի զարգացման ծրագրի շրջանակներում օգտագործվել է 444.7 մլն դրամ կամ նախատեսված միջոցների 36.2%-ը, որն ուղղվել է ծրագրի համակարգման և կառավարման ծախսերին: Շեղումը պայմանավորված է խորհրդատուների կողմից ներկայացված նախագծային հաշվետվությունները ստուգման և հաստատման փուլում գտնվելու հանգամանքով:

Հայաստան-Վրաստան սահմանային տարածաշրջանային ճանապարհի բարելավման ծրագրի շրջանակներում ԱԶԲ և ԵՆԲ աջակցությամբ իրականացվող միջոցառումների շրջանակներում իրականացվել է ճանապարհների վրա վտանգավոր 15 կետերի վերացում, և վերականգնվել է 47.53 կմ ճանապարհահատված, օգտագործվել է 3.4 մլրդ դրամ կամ նախատեսված միջոցների 75.8%-ը: Շեղումը հիմնականում պայմանավորված է նրանով, որ կապալառուների կողմից ներկայացված կատարողականները գտնվել են «Ճանապարհային դեպարտամենտ» հիմնադրամի կողմից ստուգման և հաստատման փուլում:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ընդհանուր օգտագործման ավտոմոբիլային ճանապարհների ընթացիկ ձմեռային (3288 կմ) և ամառային (2905 կմ) պահպանման, թունելների (3 հատ) և կամուրջների (5 հատ) պահպանման, մետաղական արգելափակոցների պահպանման և վերականգնման (790 կմ) աշխատանքներ: Միջոցառման ծախսերը կազմել են 6.2 մլրդ դրամ կամ իննամսյա ծրագրի 52.6%-ը: Շեղումը հիմնականում պայմանավորված է նրանով, որ որոշ կատարողականներ հաշվետու ժամանակահատվածում չեն ներկայացվել, իսկ որոշ կատարողական ակտեր գտնվել են քննարկման փուլում: Միաժամանակ որոշ մարզերի ճանապարհային նշագծման պայմանագրեր կասեցվել են և գտնվել են դատական փուլում:

2021 թվականի ինն ամիսների համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 53.5%-ով կամ 14.4 մլրդ դրամով՝ հիմնականում պայմանավորված պետական նշանակության ավտոճանապարհների հիմնանորոգման ծախսերի աճով, որոնք 2.8 անգամ (14.4 մլրդ դրամով) գերազանցել են նախորդ տարվա նույն ժամանակահատվածի ցուցանիշը։

2022 թվականի ինն ամիսների ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 46.1%-ը՝ 3.1 մլրդ դրամ: Ծրագրի ծախսերը հիմնականում իրականացվել են արտաքին աջակցությամբ: Մասնավորապես՝

* Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում օգտագործվել է 1.3 մլրդ դրամ՝ կազմելով ծրագրված ցուցանիշի 44.2%-ը: Ծրագրի շրջանակներում նորոգվել է 96 կմ երկարությամբ ջրագիծ՝ նախատեսված 127.1 կմ-ի փոխարեն, 7.3 կմ կոյուղագիծ՝ նախատեսված 4 կմ-ի փոխարեն և իրականացվել է 1290 տնային միացում՝ նախատեսված 2984 հատի փոխարեն.
* Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում օգտագործվել է 1.2 մլրդ դրամ՝ կազմելով ծրագրված ցուցանիշի 52%-ը: Ծրագրի շրջանակներում նորոգվել է 88.7 կմ երկարությամբ ջրագիծ՝ նախատեսված 113 կմ-ի փոխարեն, 3.1 կմ կոյուղագիծ և իրականացվել է 1191 տնային միացում՝ նախատեսված 2353-ի փոխարեն:

Շեղումը վերոնշյալ երկու ծրագրերում պայմանավորված է այն հանգամանքով, որ եղանակային անբարենպաստ պայմանների պատճառով նախատեսված շինարարական աշխատանքները ձմեռային դադարից հետո վերսկսվել են ուշացումով, ինչպես նաև փոխարժեքի նվազմամբ, որը զգալիորեն դանդաղեցրել է աշխատանքների տեմպը և վտանգել հետագա իրականացումը: Հիմնականում նշված ծրագրերի շրջանակներում կատարված ծախսերի նվազմամբ պայմանավորված՝ նախորդ տարվա նույն ժամանակահատվածի համեմատ Ջրամատակարարման և ջրահեռացման բարելավման ծրագրի ծախսերը նվազել են 20.5%-ով կամ 812.5 մլն դրամով։

*Պետական գույքի կառավարման* ծրագրի գծով փաստացի ցուցանիշը կազմել է ‑4.2 մլրդ դրամ՝ 82.6%-ով ապահովելով ծրագրված ցուցանիշը, որը պայմանավորված է ոչ ֆինանսական ակտիվների օտարումից ծրագրվածից պակաս մուտքերով: Հաշվետու ժամանակահատվածում ոչ ֆինանսական ակտիվների օտարումից ստացվել է շուրջ 5.1 մլրդ դրամ՝ 84.8%-ով ապահովելով կանխատեսված ցուցանիշը: 2022 թվականի ինն ամիսների ընթացքում Պետական գույքի կառավարման ծրագրի շրջանակներում կատարվել են 895.5 մլն դրամ ծախսեր՝ կազմելով ծրագրված ցուցանիշի 96.6%-ը, որը մասամբ պայմանավորված է սեպտեմբեր ամսվա որոշ ծառայությունների դիմաց վճարման հայտերը հոկտեմբեր ամսին ներկայացվելու հանգամանքով: Նախորդ տարվա նույն ժամանակահատվածի ցուցանիշի համեմատ Պետական գույքի կառավարման ծրագրի ծախսերն աճել են 1.4%-ով, իսկ ոչ ֆինանսական ակտիվների օտարումից մուտքերը՝ 5 անգամ:

*Քաղաքային զարգացման* ծրագրի շրջանակներում 2022 թվականի ինն ամիսների ընթացքում օգտագործվել է 10.5 մլրդ դրամ կամ նախատեսված միջոցների 59.4%-ը: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրերի շրջանակներում օգտագործվել է նախատեսված միջոցների 45.3%-ը՝ 3.1 մլրդ դրամ, որը հիմնականում պայմանավորված է բնակիչների հետ առկա դատական վեճերի և եղանակային անբարենպաստ պայմանների պատճառով աշխատանքների դանդաղ ընթացքով, բացառիկ գերակա հանրային շահ ճանաչելու մասին ՀՀ կառավարության որոշման նախագծի հաստատման ուշացմամբ, ինչպես նաև դեպոյի կառուցման տեխնիկական հսկողության պայմանագիրն ԱԶԲ հետ բանակցային փուլում գտնվելու հանգամանքով:

ՎԶԵԲ աջակցությամբ իրականացվող Գյումրու քաղաքային ճանապարհների ծրագրի շրջանակներում հաշվետու ժամանակահատվածում նախատեսված աշխատանքները հիմնականում կատարվել են, օգտագործվել է 293.5 մլն դրամ կամ նախատեսված միջոցների 19.7%-ը՝ հիմնականում պայմանավորված վարկային միջոցների հասանելիության ժամկետի սպառմամբ, որի երկարաձգումը գտնվել է ստորագրման փուլում, իսկ դրամաշնորհային միջոցների հաշվին իրականացված միջոցառումների մասով կատարողական ակտերը, որոնք ներկայացվել են սեպտեմբերի վերջին, գտնվել են ստուգման և հաստատման փուլում:

Երևան քաղաքի փողոցների ճանապարհաշինարարական աշխատանքների շրջանակներում հաշվետու ժամանակահատվածում վերանորոգվել են Երևան քաղաքի 514 փողոց (448,788.74 մ2), 320 մայթեր, բակային տարածքներ և միջբակային տարածքներ, ճաքալցվել է 23 փողոց: Միջոցառման շրջանակներում օգտագործվել է 2.5 մլրդ դրամ կամ նախատեսված միջոցների 83.3%-ը, որը հիմնականում պայմանավորված է կապալառուի կողմից ներկայացված կատարողականներով:

Նախորդ տարվա ինն ամիսների համեմատ Քաղաքային զարգացման ծրագրի շրջանակներում կատարված ծախսերը նվազել են 3.1%-ով կամ 339.5 մլն դրամով՝ հիմնականում պայմանավորված արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի նվազմամբ, ինչպես նաև նրանով, որ 2022 թվականին Երևանի քաղաքապետին տեղական ինքնակառավարման լիազորությունների իրականացմանը պետական բյուջեից աջակցություն չի տրամադրվել։

Հաշվետու ժամանակահատվածում *Դպրոցների սեյսմիկ անվտանգության մակարդակի բարձրացման ծրագիրն* իրականացվել է Ասիական զարգացման բանկի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը և ուղղված է դպրոցների շենքերի ամրացմանը, շինարարական ստանդարտների արդիականացմանը, արտակարգ իրավիճակներին արձագանքման ծրագրի մշակմանը, սեյսմիկ մոնիտորինգի դիտակետերի սարքավորումների արդիականացմանը։ Ծրագրի շրջանակներում շինարարական աշխատանքներ են կատարվել 23 դպրոցներում` նախատեսված 22-ի փոխարեն: Դպրոցների սեյսմիկ անվտանգության մակարդակի բարձրացման ծրագրի շրջանակներում օգտագործվել է ավելի քան 6.1 մլրդ դրամ՝ ապահովելով ծրագրային ցուցանիշի 86.3% կատարողական: Շեղումը հիմնականում պայմանավորված է որոշ կատարողական ակտերի ուշ ներկայացմամբ, որոնց դիմաց վճարումները կատարվել են հոկտեմբերին, ինչպես նաև արտարժույթի կանխատեսված և փաստացի փոխարժեքների տարբերությամբ։ Նախորդ տարվա նույն ժամանակահատվածի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 65%-ով կամ 2.4 մլրդ դրամով:

*Տարածքային զարգացման ծրագրի* շրջանակներում 2022 թվականի ինն ամիսներին օգտագործվել է նախատեսված միջոցների 92.5%-ը՝ 55.7 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրման ծախսերի կատարողականով: Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ փողոցների, այգիների, պուրակների, խաղահրապարակների բարեկարգմանը, համայնքային շենքերի, մշակութային տների, մանկապարտեզների, հանդիսությունների սրահների կառուցմանն ու նորոգմանը, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բնակավայրերի գազաֆիկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը, գյուղատնտեսական և կոմունալ ծառայութունների համար մեքենասարքավորումների, ինչպես նաև գույքի ձեռքբերմանը։ Նշված միջոցառման շրջանակներում օգտագործվել է նախատեսված միջոցների 61.7%-ը կամ շուրջ 5.9 մլրդ դրամ` պայմանավորված նրանով, որ վճարումների համար անհրաժեշտ փաստաթղթերը գտնվել են հավաքման փուլում: Նախատեսված 298 (որոնցից 70-ը՝ խոշորացված) համայնքից փաստաթղթերը ներկայացվել են 209-ի կողմից:

Մարզերում առաջնահերթ լուծում պահանջող հիմնախնդիրների լուծման համար հատկացված 848 մլն դրամից օգտագործվել է 29.3%-ը կամ 248.7 մլն դրամ՝ ռուս-ուկրաինական պատերազմի պատճառով միջոցառման շրջանակներում նախատեսված մետաղական պաշտպանիչ ցանցերի և ճոպանների ձեռք բերման դժվարություններով պայմանավորված: Միջոցառման շրջանակներում փոխհատուցում է ստացել 47 շահառու՝ նախատեսված 117-ի փոխարեն՝ պայմանավորված փաստացի ներկայացված հայտերի թվով, 1-ական ՀՈԱԿ և ՊՈԱԿ, 3 համայնք, 2 դպրոց, կառուցվել է 2930 մ2 մետաղյա պաշտպանիչ ցանց և անցկացվել է 1550 մ մետաղական ճոպան:

Տարածքային զարգացման ծրագրին հատկացված միջոցների հիմանական մասը՝ 48.3 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները և օրենքների կիրարկման արդյունքում համայնքների բյուջեների կորուստների փոխհատուցման ծախսերը, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 1.5%-ով կամ 796.6 մլն դրամով: Աճը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների 50.1% (շուրջ 2 մլրդ դրամ) աճով։

2022 թվականի ինն ամիսների ընթացքում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Սոցիալական ներդրումների և տեղական զարգացման ծրագրի* իրականացման համար օգտագործվել է 2.2 մլրդ դրամ՝ ապահովելով 63.7% կատարողական: Շեղումը զգալիորեն պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի վարկային ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների գծով ծախսերի կատարողականով, որը կազմել է 56.9%՝ 1 մլրդ դրամ՝ պայմանավորված նրանով, որ չեն ավարտվել թվով երեք ծրագրերի մրցույթները՛ համապատասխան որակի հայտեր չստանալու կամ նախատեսվածից բարձր գնառաջարկներ ստանալու պատճառով, հետևաբար այդ ծրագրերի իրականացումը տեղափոխվել է հաջորդ եռամսյակ: Սոցիալական ներդրումների և տեղական զարգացման ծրագրի ցածր կատարողականը պայմանավորված է նաև Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավման ծախսերի կատարողականով, որը կազմել է 29.8% կամ 285.2 մլն դրամ՝ պայմանավորված մրցութային գործընթացի երկարաձգմամբ:

Ի տարբերություն վերը նշված երկու ծրագրերի, ԱՄՆ Միջազգային զարգացման գործակալության աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի շրջանակներում արձանագրվել է ծրագրային ցուցանիշի 43.4%-ով գերակատարում և օգտագործվել է 709.2 մլն դրամ՝ հիմնականում պայմանավորված նախորդ տարեվերջին մատակարարված ապրանքների համար նախորդ տարիների տնտեսումների հաշվին կատարված վճարումներով: Ծրագրի շրջանակներում 4 համայնքներում տեղադրվել են արևային կայաններ՝ նախատեսված 3 համայնքի փոխարեն, իսկ իրականացված ենթածրագրերի շահառուների ընդհանուր թիվը կազմել է 130 հազար՝ նախատեսված 50 հազարի փոխարեն:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերն աճել են 42%-ով կամ 654.7 մլն դրամով՝ հիմնականում պայմանավորված ԱՄՆ ՄԶԳ աջակցությամբ իրականացվող Տեղական ինքնակառավարման բարեփոխումների դրամաշնորհային ծրագրի և Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման ծրագրի շրջանակներում կատարված ծախսերի աճով:

Հաշվետու ժամանակահատվածում *Կոշտ թափոնների կառավարման ծրագրի* շրջանակներում օգտագործվել է նախատեսված միջոցների 14.7%-ը՝ 204.3 մլն դրամ: Շեղումը հիմնականում պայմանավորված է Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզի կոշտ թափոնների կառավարման դրամաշնորհային ծրագրի կատարողականով, որի շրջանակներում օգտագործվել է 180.7 մլն դրամ կամ նախատեսված միջոցների 13.6%-ը: Ցածր կատարողականը պայմանավորված է այն հանգամանքով, որ գարնան եղանակային անբարենպաստ պայմանների պատճառով շինարարական աշխատանքները սկսվել են 2-3 ամիս ուշացումով: ՎԶԵԲ-ի աջակցությամբ իրականացվող Երևանի կոշտ թափոնների կառավարման դրամաշնորհային ծրագրերի շրջանակներում օգտագործվել է նախատեսված միջոցների 45.5%-ը՝ 23.6 մլն դրամ՝ հիմնականում պայմանավորված նոր աղբավայրի կառուցման համար անցկացվող մրցույթն ավարտված չլինելու հանգամանքով: Նախորդ տարվա նույն ժամանակահատվածի համեմատ Կոշտ թափոնների կառավարման ծրագրի ծախսերը նվազել են 44.5%-ով կամ 163.5 մլն դրամով, որը պայմանավորված է ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման դրամաշնորհային ծրագրի ծախսերի 50.9% (187.1 մլն դրամ) նվազմամբ:

*ՀՀ առողջապահության նախարարության* պատասխանատվությամբ 2022 թվականի թվականի ինն ամիսների ընթացքում կատարվել են 12 ծրագրեր, որոնց ուղղվել է 94 մլրդ դրամ՝ ապահովելով ծրագրված ցուցանիշի 93.8%-ը։ Շեղումը հիմնականում պայմանավորված է «Առողջապահության համակարգի արդիականացման և արդյունավետության բարձրացման ծրագիր», «Առողջապահության ոլորտում պետական քաղաքականության մշակում, ծրագրերի համակարգում և մոնիտորինգ» և «Սոցիալապես անապահով և առանձին խմբերի անձանց բժշկական օգնություն» ծրագրերի կատարողականով: 2021 թվականի նույն ժամանակահատվածի համեմատ առողջապահության նախարարության ծախսերը նվազել են 1.1%‑ով կամ 1.1 մլրդ դրամով՝ հիմնականում պայմանավորված Հանրային առողջության պահպանման ծրագրի շրջանակներում կատարված ծախսերի նվազմամբ:

1. *ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ.**  **ինն ամիսների ճշտված պլան** | **2022թ. ինն ամիսների փաստ** | **Կատարո-ղականը ինն ամիսների ճշտված պլանի նկատմամբ**  **(%)** | **2022թ ինն ամիսները 2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **95,016.4** | **100,152.0** | **93,950.8** | **93.8** | **98.9** | **(1,065.6)** |
| Հանրային առողջության պահպանում | 20,677.2 | 13,273.9 | 13,235.8 | 99.7 | 64.0 | (7,441.5) |
| Առողջության առաջնային պահպանում | 18,075.4 | 18,565.6 | 18,480.0 | 99.5 | 102.2 | 404.6 |
| Մոր և մանկան առողջության պահպանում | 12,372.7 | 12,809.9 | 12,581.4 | 98.2 | 101.7 | 208.7 |
| Ոչ վարակիչ հիվանդությունների բժշկական օգնության ապահովում | 11,045.3 | 12,217.5 | 12,170.7 | 99.6 | 110.2 | 1,125.5 |
| Սոցիալապես անապահով և առանձին խմբերի անձանց բժշկական օգնություն | 21,865.1 | 26,085.9 | 24,098.8 | 92.4 | 110.2 | 2,233.7 |
| Այլ ծրագրեր | 10,980.7 | 17,199.1 | 13,384.1 | 77.8 | 121.9 | 2,403.4 |

2022 թվականի ինն ամիսների ընթացքում ավելի քան 13.2 մլրդ դրամ տրամադրվել է *Հանրային առողջության պահպանման* ծրագրին` կազմելով ծրագրային ցուցանիշի 99.7%‑ը:

Ծրագրի ծախսերում մեծ տեսակարար կշիռ ունեցող Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացման ծախսերը կազմել են ավելի քան 9.4 մլրդ դրամ կամ ծրագրված ցուցանիշի 99.9%-ը:

«Իմունականխարգելման ազգային ծրագիր» միջոցառման շրջանակներում հաշվետու ժամանակահատվածում իրականացվել է 610550 պատվաստում՝ կանխատեսված 825600-ի դիմաց։ Պատվաստումների՝ կանխատեսվածի համեմատ ցածր փաստացի թիվը պայմանավորված է դիմելիությամբ։ Իմունականխարգելման ազգային ծրագրի համար նախատեսված 2.1 մլրդ դրամն ամբողջությամբ օգտագործվել է:

Ամբողջությամբ օգտագործվել են նաև բնակչության սանիտարահամաճարակային անվտանգության ապահովման և հանրային առողջապահական ծառայությունների համար նախատեսված միջոցները, որոնք կազմել են ավելի քան 1.5 մլրդ դրամ: Միջոցառման շրջանակներում կատարվել է 743240 հետազոտություն` կանխատեսված 368500-ի փոխարեն, մատուցվել են վարակիչ օջախների ախտահանման 1904 ծառայություններ՝ կանխատեսված 3350-ի փոխարեն: Հետազոտությունների փաստացի քանակի գերազանցումը կանխատեսվածի համեմատ պայմանավորված է մոծակների տարածագոտիների ընդլայնմամբ, արևադարձային հիվանդությունների փոխանցողների՝ ՀՀ տարածքում արձանագրմամբ և բերովի դեպքերի արձանագրման ռիսկի դեմ պայքարի շրջանակներում իրականացված հետազոտությունների քանակի աճով, իսկ վարակիչ օջախների ախտահանման ծառայությունների գծով փաստացի ցածր արդյունքային ցուցանիշը պայմանավորված է ախտահանման ենթակա օջախների փաստացի թվով: Միջոցառման շրջանակներում 2022 թվականի ինն ամիսների ընթացքում ստացվել է նաև պատվաստանյութերի 1622650 դեղաչափ` կանխատեսված 777200-ի փոխարեն, որը պայմանավորված է կորոնավիրուսային հիվանդության դեմ պատվաստանյութերի քանակով:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերը նվազել են 36%-ով կամ 7.4 մլրդ դրամով՝ հիմնականում պայմանավորված կորոնավիրուսի համավարակի հետ կապված ծախսերի նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է շուրջ 18.5 մլրդ դրամ` կազմելով ծրագրված ցուցանիշի 99.5%‑ը: Միջոցները հիմնականում ուղղվել են ամբուլատոր-պոլիկլինիկական բժշկական օգնության ծառայությունների ձեռքբերմանը: Միջոցառման շրջանակներում բնակչության առողջության առաջնային պահպանման կազմակերպություններում գրանցված անձանց թիվը կազմել է 3101.8 հազար` կանխատեսված 2940 հազարի դիմաց, այդ թվում՝ 18 և ավելի բարձր տարիքի անձանց թիվը՝ 2386.1 հազար՝ կանխատեսված 2244 հազարի դիմաց, մինչև 18 տարեկան անձանց թիվը՝ 715.7 հազար՝ կանխատեսված 696 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 389.7 հազար աշակերտ՝ կանխատեսված 374 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 1036871: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի գրանցված բնակչության թվով: Ամբուլատոր-պոլիկլինիկական բժշկական հաստատություններում իրականացվել են նաև հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 552913 հետազոտություններ՝ կանխատեսված 568100-ի դիմաց: Կանխատեսվածից ցածր ցուցանիշը պայմանավորված է ամբուլատոր օղակ դիմելիությամբ։

Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն աճել են 2.2%‑ով կամ 404.6 մլն դրամով, որը պայմանավորված է ամբուլատոր-պոլիկլինիկական բժշկական օգնության ծառայությունների ծախսերի աճով:

2022 թվականի ինն ամիսների ընթացքում *Մոր և մանկան առողջության պահպանման* ծրագրի շրջանակներում օգտագործվել է 12.6 մլրդ դրամ` ապահովելով 98.2% կատարողական: Ծրագրում ընդգրկված են հինգ միջոցառումներ, որոնց գծով արձանագրված որոշակի շեղումները հիմնականում պայմանավորված են առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններից օգտվելու դեպքերի թիվը կազմել է 39585` կանխատեսված 38272-ի դիմաց, ծնունդների թիվը կազմել է 27387՝ կանխատեսված 26600-ի դիմաց, իսկ կեսարյան հատումների թիվը՝ 9051՝ կանխատեսված 9500-ի դիմաց: 2022 թվականի ինն ամիսների ընթացքում մանկաբարձական բժշկական օգնության ծառայությունների ձեռքբերմանն ուղղվել է ավելի քան 4.7 մլրդ դրամ կամ նախատեսվածի 98%-ը՝ պայմանավորված տնտեսմամբ:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում ծառայություններից օգտվելու դեպքերի թիվը կազմել է 66396` կանխատեսված 51600-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 6544` կանխատեսված 4984-ի դիմաց։ Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է սուր շնչառական հիվանդությունների աճի արդյունքում հիվանդանոցային բուժօգնության դեպքերի թվի աճով: 2022 թվականի ինն ամիսների ընթացքում երեխաներին բժշկական օգնության ծառայությունների ձեռքբերմանն ուղղվել է շուրջ 7.2 մլրդ դրամ կամ նախատեսվածի 99%-ը:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերն աճել են 1.7%-ով կամ 208.7 մլն դրամով՝ հիմնականում պայմանավորված երեխաներին բժշկական օգնության ծառայությունների գծով ծախսերի 4.9% (335.6 մլն դրամ) աճով:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 12.2 մլրդ դրամ` կազմելով ծրագրված ցուցանիշի 99.6%-ը:

Ուռուցքաբանական և արյունաբանական հիվանդությունների բժշկական օգնության ծառայություններից օգտվելու դեպքերի թիվը կազմել է 33406՝ կանխատեսված 20390-ի դիմաց, իսկ վիրաբուժական միջամտությունների թիվը կազմել է 6259՝ կանխատեսված 5415-ի դիմաց: Հաշվետու ժամանակահատվածում ուռուցքաբանական և արյունաբանական հիվանդությունների բժշկական օգնության ծառայությունների ծախսերը կազմել են 4.6 մլրդ դրամ կամ ծրագրված ցուցանիշի 99.4%-ը:

Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնության ծառայություններից օգտվելու դեպքերի թիվը կազմել է 21347՝ կանխատեսված 18994-ի դիմաց: Հիվանդների փաստացի թվի գերազանցումը կանխատեսվածի նկատմամբ հիմնականում պայմանավորված է մատուցվող բուժօգնության՝ միջինից ցածր գին ունեցող ծառայությունների քանակի հարաբերական աճով: Անհետաձգելի բժշկական օգնության ծախսերն ինն ամիսների ընթացքում կազմել են 2.6 մլրդ դրամ կամ ծրագրված ցուցանիշի 99.3%-ը:

Հեմոդիալիզի և պերիտոնիալ դիալիզի անցկացման ծառայություններին հատկացված միջոցներով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում հաշվետու ժամանակահատվածում իրականացվել է 126677 սեանս` կանխատեսված 122273-ի դիմաց: Կանխատեսվածի համեմատ փաստացի բարձր ցուցանիշը պայմանավորված է բարձր դիմելիությամբ: Հեմոդիալիզի և պերիտոնիալ դիալիզի անցկացման ծառայություններին հատկացված շուրջ 2 մլրդ դրամն ամբողջությամբ օգտագործվել է:

Հոգեկան և նարկոլոգիական հիվանդների բժշկական օգնության ծառայությունների միջոցառման շրջանակներում բուժօգնության դեպքերի թիվը կազմել է 6598` կանխատեսված 4474-ի դիմաց: Միջոցառման գծով ծախսերը կատարվել են 99.9%-ով՝ կազմելով 1.9 մլրդ դրամ:

Նախորդ տարվա ինն ամիսների համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 10.2%-ով կամ 1.1 մլրդ դրամով՝ հիմնականում պայմանավորված ուռուցքաբանական և արյունաբանական հիվանդությունների բժշկական օգնության ծառայությունների ծախսերի 34.8% (1.2 մլրդ դրամ) աճով։

2022 թվականի ինն ամիսների ընթացքում 24.1 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 92.4% կատարողական և 10.2%‑ով կամ 2.2 մլրդ դրամով գերազանցել է նախորդ տարվա ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված է ծրագրում մեծ տեսակարար կշիռ ունեցող «Սոցիալապես անապահով և հատուկ խմբերում ընդգրկվածներին բժշկական օգնության ծառայություններ» միջոցառման կատարողականով:

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում պետության կողմից երաշխավորված անվճար հիվանդանոցային բժշկական օգնության դեպքերի թիվը կազմել է 181281` կանխատեսված 126461-ի դիմաց: 2022 թվականին ինն ամիսների ընթացքում սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների ֆինանսավորմանը տրամադրվել է շուրջ 17.5 մլրդ դրամ` ապահովելով 90% կատարողական: Շեղումը հիմնականում պայմանավորված է առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսված չափով` փաստացի կատարողականներից պակաս:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում բուժօգնության դեպքերի թիվը կազմել է 42091՝ կանխատեսված 31536-ի դիմաց: Կանխատեսվածի համեմատ փաստացի բարձր արդյունքային ցուցանիշը պայմանավորված է բուժօգնության՝ միջինից ցածր գին ունեցող ծառայությունների ծավալի աճով: Միջոցառումն իրականացվում է չսահմանափակվող բյուջեի սկզբունքով: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայություններին հատկացված ավելի քան 4.1 մլրդ դրամն ամբողջությամբ օգտագործվել է:

Պետական հիմնարկների և կազմակերպությունների աշխատողների բժշկական օգնության և սպասարկման գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում 2022 թվականի ինն ամիսների ընթացքում ապահովագրական ընկերությունների կողմից հատուցվել է 21955 դեպք` կանխատեսված 7860-ի դիմաց: Միաժամանակ, իրականացվել են սոցիալական փաթեթի 51009 շահառուների կանխարգելիչ քննություններ՝ կանխատեսված 53000-ի դիմաց: Պետական հիմնարկների և կազմակերպությունների աշխատողների բժշկական օգնության և սպասարկման ծառայությունների ծախսերը կազմել են 2.1 մլրդ դրամ` 98.7%-ով ապահովելով ծրագրի կատարումը, որը պայմանավորված է մատուցված ծառայությունների դիմաց վճարման հայտերի մի մասը հոկտեմբերին ներկայացվելու հանգամանքով, ինչպես նաև շահառուների դիմելիությամբ:

ՀՀ առողջապահության նախարարության կողմից իրականացվող այլ ծրագրերից *Առողջապահության համակարգի արդիականացման և արդյունավետության բարձրացման* ծրագրի ծախսերը հաշվետու ժամանակահատվածում կազմել են ավելի քան 3.8 մլրդ դրամ կամ ծրագրային ցուցանիշի 69.2%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում, իսկ ցածր կատարողականը պայմանավորված է հիմնականում Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի կատարողականով:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի ծառայությունների ձեռքբերման շրջանակներում հաշվետու ժամանակահատվածում նախատեսվել և իրականացվել են արգանդի պարանոցի քաղցկեղի 4000 հետազոտություն, շաքարային դիաբեթի 13000 հետազոտություն և հղիների արյան ու մեզի 2000 հետազոտություն: Ծրագրի՝ շենքային պայմանների բարելավման բաղադրիչի շրջանակներում իրականացվել են ՀՀ Գեղարքունիքի մարզի «Մարտունու բժշկական կենտրոն» ՓԲԸ-ի հիվանդանոցային շենքի շինարարական աշխատանքները: Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագիրն ավարտվել է, և նախատեսված աշխատանքները կատարվել են ամբողջությամբ: Վերոնշված ծրագրի շրջանակներում հաշվետու ժամանակահատվածում ընդհանուր առմամբ օգտագործվել է ավելի քան 635.7 մլն դրամ կամ ծրագրված միջոցների 90.5%‑ը, որը պայմանավորված է արտարժույթի կանխատեսված և փաստացի փոխարժեքների տարբերությամբ:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման ծրագրի լրացուցիչ ֆինանսավորման միջոցառման՝ շենքային պայմանների բարելավման բաղադրիչի շրջանակներում իրականացվել են ՀՀ Վայոց ձորի մարզի «Եղեգնաձորի բժշկական կենտրոն» ՓԲԸ-ի հիվանդանոցային նոր շենքի կառուցման աշխատանքները, իսկ ծառայությունների ձեռքբերման բաղադրիչի շրջանակներում ապահովվել է նշված շինարարական աշխատանքների տեխնիկական հսկողությունը և ծրագրի իրականացումը: Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման ծրագրի լրացուցիչ ֆինանսավորման վարկային ծրագրի շրջանակներում հաշվետու ժամանակահատվածում ընդհանուր առմամբ օգտագործվել է 400.2 մլն դրամ կամ ծրագրված միջոցների 29.9%-ը: Ծրագրի ցածր կատարողականը հիմնականում պայմանավորված է շինարարական աշխատանքների որոշ կատարողականներ հաշվետու ժամանակահատվածի վերջում ներկայացվելու հանգամանքով, որոնց արդյունքում վճարումները տեղափոխվել են հաջորդ եռամսյակ, ինչպես նաև ՀՀ Գեղարքունիքի մարզի «Մարտունու բժշկական կենտրոն» ՓԲԸ-ի հիվանդանոցային շենքի արդիականացման համար բժշկական սարքավորումների և կահույքի ձեռքբերման պայմանագիրը կնքման փուլում գտնվելու հանգամանքով:

Հաշվետու ժամանակահատվածում Գլոբալ հիմնադրամի աջակցությամբ իրականացվել են 8 միջոցառումներ, որոնց ընդհանուր առմամբ ուղղվել է շուրջ 2.7 մլրդ դրամ՝ կազմելով ծրագրված ցուցանիշի 81.5%-ը: Մասնավորապես՝ Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ծրագրերի հզորացման դրամաշնորհային ծրագրի շրջանակներում հաշվետու ժամանակահատվածում ընդհանուր առմամբ օգտագործվել է շուրջ 1.6 մլրդ դրամ կամ նախատեսված միջոցների 76.9%-ը, որից 538.2 մլն դրամը տրամադրվել է ծրագրի ծառայությունների ձեռքբերման բաղադրիչին, ավելի քան 1 մլրդ դրամը` ՀՀ պետական առողջապահական համակարգի կարողությունների զարգացմանը և տեխնիկական հագեցվածության ապահովմանը: Ծրագրի կատարողականը հիմնականում պայմանավորված է ուղղակի գնման եղանակով ձեռքբերվող առողջապահական և լաբորատոր նյութերի մատակարարման ուշացումներով, որոնց արդյունքում մատակարարումները և մաքսազերծման ծախսերը տեղափոխվել են հաջորդ եռամսյակ, ինչպես նաև արտարժույթի կանխատեսված և փաստացի փոխարժեքների տարբերությամբ:

Նախորդ տարվա ինն ամիսների համեմատ Առողջապահության համակարգի արդիականացման և արդյունավետության բարձրացման ծրագրի ծախսերն աճել են 83.5%-ով կամ 1.7 մլրդ դրամով, որը հիմնականում պայմանավորված է Գլոբալ հիմնադրամի աջակցությամբ իրականացվող միջոցառումների, մասնավորապես՝ «ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի շրջանակներում ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովման ծախսերի աճով:

*Շտապ բժշկական օգնության* շրջանակներում հաշվետու ժամանակահատվածում սպասարկվել է 436.1 հազար կանչ` բյուջեով կանխատեսված 405 հազարի դիմաց: Օդային ճանապարհով սպասարկվել է սանիտարական ավիացիայի 45 կանչ՝ կանխատեսված 85‑ի դիմաց, մարզից Երևան կամ այլ տարածաշրջանային հիվանդանոցներ տեղափոխման դեպքերի թիվը կազմել է 8450՝ կանխատեսված 13500‑ի դիմաց: Շտապ բժշկական օգնության ծրագրի շրջանակներում օգտագործվել է ավելի քան 3.2 մլրդ դրամ` ապահովելով 97% կատարողական: Շեղումը հիմնականում պայմանավորված է առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսված չափով` փաստացի կատարողականներից պակաս: Նախորդ տարվա նույն ժամանակահատվածի համեմատ շտապ բժշկական օգնության ծախսերը նվազել են 3%‑ով կամ 98.7 մլն դրամով:

Հաշվետու ժամանակահատվածում ավելի քան 2.1 մլրդ դրամ է օգտագործվել *առողջապահության ոլորտում պետական քաղաքականության մշակման, ծրագրերի համակարգման և մոնիտորինգի* նպատակով` կազմելով ծրագրված ցուցանիշի 55.6%-ը և 2.1 անգամ կամ 1.1 մլրդ դրամով գերազանցել է նախորդ տարվա ցուցանիշը: Ծրագրի նկատմամբ շեղումը և նախորդ տարվա նույն ժամանակահատվածի համեմատ աճը հիմնականում պայմանավորված է «Առողջապահական կազմակերպությունների կառուցում, վերակառուցում» միջոցառման ծախսերով, որոնք կազմել են շուրջ 1.4 մլրդ դրամ` ապահովելով ծրագրի 45.4%-ը: Ցածր կատարողականը պայմանավորված է կատարված որոշ աշխատանքների դիմաց հաշվետու ժամանակահատվածում կատարողական ակտեր չներկայացնելու հանգամանքով, նախագծանախահաշվային փաստաթղթերում և կառուցման, վերակառուցման ընթացքում ի հայտ եկած խնդիրներով, ինչպես նաև մեկ օբյեկտի գծով երաշխիք չներկայացնելու հիմքով պայմանագրերի միակողմանի լուծմամբ: Հարկ է նշել, որ բնակչությանը որակյալ բժշկական օգնության և սպասարկման ծառայություններ մատուցելու նպատակով նախատեսված 11 առողջապահական կազմակերպություններից 6-ի կառուցման և վերակառուցման աշխատանքները գտնվել են ընթացքում:

*ՀՀ արդարադատության նախարարության* պատասխանատվությամբ 2022 թվականի ինն ամիսներին կատարվել է պետական բյուջեի 8 ծրագիր, որոնց գծով ծախսերը կազմել են 14.2 մլրդ դրամ՝ ապահովելով ծրագրված ցուցանիշի 77.7%-ը: Շեղումը հիմնականում պայմանավորված է «Քրեակատարողական ծառայություններ», «Հարկադիր կատարման ծառայություններ» և «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրերի կատարողականով: Նախորդ տարվա նույն ժամանակահատվածի համեմատ ՀՀ արդարադատության նախարարության ծախսերն աճել են 14.3%-ով կամ շուրջ 1.8 մլրդ դրամով՝ հիմնականում պայմանավորված վերոնշյալ ծրագրերի, ինչպես նաև «Դատական և հանրային պաշտպանություն» և «Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում» ծրագրերի շրջանակներում կատարված ծախսերի աճով:

1. *ՀՀ արդարադատության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **12,435.9** | **18,299.9** | **14,212.7** | **77.7** | **114.3** | **1,776.8** |
| Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում | 1,153.8 | 1,415.0 | 1,258.1 | 88.9 | 109.0 | 104.2 |
| Դատական և հանրային պաշտպանություն | 479.4 | 782.3 | 780.8 | 99.8 | 162.9 | 301.4 |
| Քրեակատարողական ծառայություններ | 7,909.0 | 11,051.3 | 8,883.8 | 80.4 | 112.3 | 974.8 |
| Հարկադիր կատարման ծառայություններ | 1,818.9 | 2,827.8 | 1,921.8 | 68.0 | 105.7 | 102.9 |
| Հակակոռուպցիոն քաղաքականության մշակում,ծրագրերի համակարգում և մոնիթորինգի իրականացում | 0.2 | 1,255.7 | 409.2 | 32.6 | 2636.1 | 393.7 |
| Այլ ծրագրեր | 1,059.2 | 968.0 | 959.0 | 99.1 | 90.5 | (100.2) |

Հաշվետու ժամանակահատվածում *Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին տրամադրվել է շուրջ 1.3 դրամ՝ ապահովելով ծրագրված ցուցանիշի 88.9%-ը: Շեղումը հիմնականում պայմանավորված է նրանով, որ որոշ ապրանքներ և ծառայություններ ձեռք են բերվել նախատեսվածից ավելի ցածր գներով, որոշ ծառայությունների գնման գործընթացը հաշվետու ժամանակահատվածում չի ավարտվել, ինչպես նաև Օրենսդրության զարգացման և իրավական հետազոտությունների կենտրոնում թափուր հաստիքների առկայությամբ և որոշ հանրային քննարկումներ չորրոդ եռամսյակ տեղափոխելու հանգամանքով: Նախորդ տարվա նույն ժամանակահատվածի համեմատ նշված ծրագրի ծախսերն աճել են 9%-ով (104.2 մլն դրամով):

2022 թվականի ինն ամիսների ընթացքում 780.8 մլն դրամ ուղղվել է *Դատական և հանրային պաշտպանության* ծրագրին՝ 99.8%-ով ապահովելով ծրագրային ցուցանիշը: Նախորդ տարվա նույն ժամանակահատվածի համեմատ նշված ծախսերն աճել են 62.9%-ով կամ 301.4 մլն դրամով՝ հիմնականում պայմանավորված Փորձաքննությունների ծառայությունների տրամադրման ծախսերի 2.9 անգամ (282.9 մլն դրամով) աճով: Հաշվետու ժամանակահատվածում իրականացվել է ընդհանուր առմամբ 8571 փորձաքննություն՝ կանխատեսված 7575-ի դիմաց, իսկ նախատեսված 433.1 մլն դրամն ամբողջությամբ օգտագործվել է:

*Քրեակատարողական ծառայությունների* ծրագրին 2022 թվականի ինն ամիսներին տրամադրվել է շուրջ 8.9 մլրդ դրամ կամ նախատեսված միջոցների 80.4%-ը: Շեղումը հիմնականում պայմանավորված է «Քրեակատարողական ծառայություններ» և «Քրեակատարողական հիմնարկների օպտիմալացում, շենքային պայմանների բավարարում» միջոցառումների կատարողականով, ինչպես նաև «ՀՀ արդարադատության նախարարության պրոբացիայի ծառայության կարողությունների զարգացում և տեխնիկական հագեցվածության ապահովում» միջոցառման շրջանակներում հատկացված 220 մլն դրամը չօգտագործելու հանգամանքով: Վերջինս պայմանավորված է Էլեկտրոնային հսկողության համակարգի մատակարարման հետաձգմամբ չորրոդ եռամսյակ: Նախորդ տարվա նույն ժամանակահատվածի համեմատ Քրեակատարողական ծառայությունների ծրագրի ծախսերն աճել են 12.3%‑ով (974.8 մլն դրամով)՝ հիմնականում պայմանավորված քրեակատարողական ծառայության կարողությունների զարգացման և տեխնիկական հագեցվածության ապահովման ծախսերի աճով, ինչպես նաև քրեակատարողական հիմնարկների օպտիմալացման, շենքային պայմանների բավարարման համար միջոցների հատկացմամբ, որոնք 2021 թվականին նախատեսված չէին:

Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում կանխատեսված 2800-ի դիմաց իրականացվել է 2294 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում: Միջոցառման ծախսերը կատարվել են 90.8%-ով՝ կազմելով 7.1 մլրդ դրամ՝ պայմանավորված ծառայությունում թափուր հաստիքների առկայությամբ, շարունակական ծախսերի գծով միջոցների տնտեսմամբ և գնումների գործընթացի արդյունքում առաջացած խնայողություններով:

Քրեակատարողական հիմնարկների օպտիմալացման, շենքային պայմանների բավարարման համար անցած ինն ամիսներին օգտագործվել է հատկացված միջոցների 31.3%-ը՝ 384.9 մլն դրամ: Միջոցառման շրջանակներում հաշվետու ժամանակահատվածում կնքվել է պայմանագիր և տրամադրվել է կանխավճար, իսկ մնացած վճարումներն իրականացվելու են հաջորդ եռամսյակում՝ հանձնման-ընդունման արձանագրությունների հիման վրա:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 68%-ը՝ 1.9 մլրդ դրամ: Շեղումը արձանագրվել է «Հարկադիր կատարման ենթակա ակտերի կատարումն ապահովող ծառայություններ» և «Հարկադիր կատարման ծառայության տեխնիկական հագեցվածության բարելավում» միջոցառումների ծախսերում, որոնք կազմել են համապատասխանաբար 1.9 մլրդ դրամ կամ նախատեսվածի 78.5%-ը և 38.2 մլն դրամ կամ նախատեսվածի 8.9%-ը: Առաջին միջոցառման կատարողականը հիմնականում պայմանավորված է նրանով, որ կառավարության որոշմամբ ավելացվել է ծառայության պարգևատրման ֆոնդը, որն ամբողջությամբ չի օգտագործվել, բացի այդ, չեն ավարտվել որոշ ապրանքների ու ծառայությունների գնման գործընթացները: Հարկադիր կատարման ծառայության տեխնիկական հագեցվածության բարելավման միջոցառման կատարողականը պայմանավորված է ծառայության համար մատակարարումը չորրորդ եռամսյակ տեղափոխելու հանգամանքով: Հարկադիր կատարման ծառայությունների ծրագրի ծախսերը նախորդ տարվա ինն ամիսների համեմատ աճել են 5.7%‑ով (102.9 մլն դրամով):

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման ծրագրի* շրջանակներում օգտագործվել է 409.2 մլն դրամ՝ ապահովելով ծրագրված ցուցանիշի 32.6% կատարողական: Շեղումը հիմնականում պայմանավորված է Հակակոռուպցիոն կոմիտեի շենքային պայմանների և տեխնիկական հագեցվածության ապահովման ծախսերի կատարողականով: Հակակոռուպցիոն կոմիտեի շենքային պայմանների ապահովման նպատակով օգտագործվել է նախատեսված միջոցների 0.9%-ը՝ 4.8 մլն դրամ՝ պայմանավորված հատակագծային լուծումների փոփոխության անհրաժեշտությամբ, ինչպես նաև Թբիլիսյան խճ. 3/9 շենքի կապիտալ վերանորոգման աշխատանքների կատարողական ակտերը ներկայացված չլինելու հանգամանքով: Հակակոռուպցիոն կոմիտեի տեխնիկական հագեցվածության ապահովման նպատակով օգտագործվել է նախատեսված միջոցների 37%-ը՝ 151.7 մլն դրամ՝ համաձայն կնքված պայմանագրերով սահմանված ժամանակացույցերի:

2022 թվականի ինն ամիսների ընթացքում ՀՀ արդարադատության նախարարության պատասխանատվությամբ իրականացվող այլ ծրագրերին տրամադրված շուրջ 959 մլն դրամից 458.4 մլն դրամն ուղղվել է *Իրավական իրազեկման և տեղեկատվության ապահովման* ծրագրին, 398.6 մլն դրամը՝ *Արդարադատության համակարգի աշխատակիցների վերապատրաստմանը և հատուկ ուսուցմանը,* որոնք ապահովել են համապատասխանաբար 99.9% և 99.8% կատարողական: Նախորդ տարվա ինն ամիսների համեմատ տվյալ ծրագրերի ծախսերն աճել են համապատասխանաբար 7.1%-ով (30.5 մլն դրամով) և 6.9%-ով (25.7 մլն դրամով):

*ՀՀ Էկոնոմիկայի նախարարության* պատասխանատվությամբ 2022 թվականի ինն ամիսների ընթացքում նախատեսված 13-ի դիմաց կատարվել է պետական բյուջեի 12 ծրագիր: Ծախսերը կազմել են շուրջ 40.5 մլրդ դրամ կամ ծրագրված ցուցանիշի 77.8%‑ը: Շեղումը հիմնականում պայմանավորված է Ներդրումների և արտահանման խթանման, Զբոսաշրջության զարգացման, ինչպես նաև Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրերի կատարողականով: Նախորդ տարվա ինն ամիսների համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 37.7%‑ով կամ շուրջ 11.1 մլրդ դրամով, որը հիմնականում պայմանավորված է Գյուղատնտեսության խթանման և Գյուղատնտեսության արդիականացման ծրագրերի շրջանակներում կատարված ծախսերի աճով:

1. *ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **29,395.1** | **52,047.5** | **40,482.4** | **77.8** | **137.7** | **11,087.3** |
| Գյուղատնտեսության խթանման ծրագիր | 8,451.6 | 16,949.5 | 16,329.3 | 96.3 | 193.2 | 7,877.6 |
| Գյուղատնտեսության արդիականացման ծրագիր | 2,450.8 | 8,629.4 | 8,073.0 | 93.6 | 329.4 | 5,622.2 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագիր | 9,964.9 | 11,513.3 | 9,499.4 | 82.5 | 95.3 | (465.6) |
| Այլ ծրագրեր | 8,527.7 | 14,955.3 | 6,580.7 | 44.0 | 77.2 | (1,946.9) |

Հաշվետու ժամանակահատվածում *Գյուղատնտեսության խթանման* ծրագրի շրջանակներում օգտագործվել է ավելի քան 16.3 մլրդ դրամ կամ նախատեսվածի 96.3%-ը: Շեղումը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի կատարողականով, որը կազմել է 96.3% կամ շուրջ 9 մլրդ դրամ: Վերջինս պայմանավորված է վարկի տոկոսադրույքի համար սահմանված արտոնյալ ժամկետով (վարկառուն հնարավորություն ունի օգտվելու տարեկան մինչև 6 ամիս արտոնյալ ժամկետից): 2022 թվականի ինն ամիսների ընթացքում միջոցառման շահառուների թիվը նախատեսված 64604-ի փոխարեն կազմել է 66673, որից 59704-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է ծրագրի նկատմամբ բարձր պահանջարկով:

Գյուղատնտեսության խթանման ծրագրի կատարողականը մասամբ պայմանավորված է Գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման ծախսերի 92.6% կատարողականով, որոնք կազմել են ավելի քան 2.8 մլրդ դրամ: Շեղումը պայմանավորված է այն հանգամանքով, որ խաղողի մթերումների նպատակով վարկերի մեծամասնությունը սկսվել է տրամադրվել սեպտեմբեր ամսից, ուստի սուբսիդավորման համար գումարները հիմնականում կվճարվեն չորրորդ եռամսյակում: 2022 թվականի ինն ամիսների ընթացքում միջոցառման շահառուների թիվը նախատեսված 169-ի փոխարեն կազմել է 208, որից 124-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է պտուղ-բանջարեղենի և կաթի մթերումների իրականացման նպատակով ներգրավվող վարկերի նկատմամբ բարձր պահանջարկով:

Գյուղատնտեսության խթանման ծրագրին հատկացված միջոցներն ուղղվել են վեց միջոցառումների իրականացմանը, որոնցից երկուսի գծով արձանագրվել է 100% կատարողական: Մասնավորապես՝ ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության միջոցառման շրջանակներում օգտագործվել է 3.7 մլրդ դրամ: 2022 թվականի ինն ամիսների ընթացքում միջոցառման շրջանակներում հողօգտագործողներին մատչելի գներով նախատեսված 20395.85 տոննայի դիմաց տրամադրվել է 20501.45 տոննա ազոտական պարարտանյութ: Ցուցանիշի գերազանցումը պայմանավորված է բարձր պահանջարկով: Շուրջ 160 մլն դրամ ուղղվել է Հայաստանի Հանրապետության խաղողագործության և գինեգործության ոլորտներում վարվող պետական քաղաքականության ու զարգացման ծրագրերի իրականացմանը պետական աջակցությանը: Միջոցառման շրջանակներում ամբողջությամբ ապահովվել են կանխատեսված արդյունքային ցուցանիշները:

Նախորդ տարվա ինն ամիսների համեմատ Գյուղատնտեսության խթանման ծրագրի ծախսերն աճել են 93.2%-ով կամ 7.9 մլրդ դրամով՝ հիմնականում պայմանավորված ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության նպատակով հաշվետու ժամանակահատվածում 3.7 մլրդ դրամ միջոցների հատկացմամբ, որը 2021 թվականի ինն ամիսների ընթացքում չէր նախատեսվել, ինչպես նաև գյուղատնտեսական վարկերի և գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման ծախսերի համապատասխանաբար 45% (2.8 մլրդ դրամ) և 66.3% (1.1 մլրդ դրամ) աճով:

2022 թվականի ինն ամիսների ընթացքում *Գյուղատնտեսության արդիականացման* ծրագրի շրջանակներում օգտագործվել է 8.1 մլրդ դրամ՝ ապահովելով 93.6% կատարողական: Ծրագրի շրջանակներում իրականացվել են 13 միջոցառումներ, որոնցից չորսի գծով արձանագրվել է 100% կատարողական՝ կազմելով շուրջ 6.3 մլրդ դրամ, իսկ մյուս բոլոր միջոցառումների գծով արձանագրվել են շեղումներ: Առավել խոշոր շեղումն արձանագրվել է Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության շրջանակներում ծախսերի փոխհատուցման միջոցառման գծով, որի շրջանակներում նախատեսված 193.9 հա-ի դիմաց փաստացի մարզերում հիմնվել են 159.6 հա նոր ինտենսիվ պտղատու այգիներ: Ծրագրված ցուցանիշից շեղումը պայմանավորված է ամռան եղանակային պայմանների հետևանքով այգետնկման աշխատանքների հետաձգմամբ, որի արդյունքում միջոցառման ծախսերը կատարվել են 84.4%-ով՝ կազմելով 939.4 մլն դրամ:

Հայաստանի Հանրապետությունում ինտենսիվ այգեգործության զարգացման նպատակով ծախսերի փոխհատուցման միջոցառման շրջանակներում նախատեսված 20 հա-ի դիմաց փաստացի հիմնվել են 18.8 հա նոր ինտենսիվ պտղատու այգիներ, նախատեսված 130 հա-ի դիմաց ներդրվել են 20.7 հա ոռոգման արդիական համակարգեր: Ծրագրված ցուցանիշից շեղումը պայմանավորված է շահառուների ֆինանսական խնդիրների պատճառով որոշ աշխատանքների հետաձգմամբ, որի արդյունքում միջոցառման ծախսերը կատարվել են 63.4%-ով՝ կազմելով 242.6 մլն դրամ:

Փոքր և միջին ջերմոցային տնտեսությունների ներդրման պետական աջակցության միջոցառման շրջանակներում կառուցվել են 9 ջերմոցներ 1.1 հա ընդհանուր տարածքով՝ նախատեսված 26 ջերմոցի և 3.5 հա-ի փոխարեն: Ծախսերը կազմել են 239.3 մլն դրամ կամ ծրագրված ցուցանիշի 70%-ը: Շեղումը պայմանավորված է շահառուների ֆինանսական խնդիրների հետևանքով ջերմոցների կառուցման աշխատանքների դանդաղ ընթացքով:

Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովմանը պետական աջակցության միջոցառման շրջանակներում պետական աջակցություն են ստացել նախորդ տարիներին կառուցված կամ վերակառուցված 12 անասնաշենքեր՝ նախատեսված 25-ի դիմաց: Ծախսերը կատարվել են 63.8%-ով՝ կազմելով 158.3 մլն դրամ: Շեղումը պայմանավորված է շինարարական ապրանքների թանկացման հետևանքով անասնաշենքերի կառուցման աշխատանքների ժամանակավոր դադարեցմամբ կամ ձգձգմամբ:

Հաշվետու ժամանակահատվածում Հայաստանի Հանրապետությունում ինտենսիվ այգեգործության զարգացման նպատակով սուբսիդավորման միջոցառման շրջանակներում փաստացի հիմնվել են 1244.56 հա նոր ինտենսիվ պտղատու այգիներ՝ նախատեսված 642.2 հա-ի դիմաց, տեղակայվել են 37.2 հա կարկտապաշտպան ցանցային համակարգեր՝ նախատեսված 27.2 հա-ի դիմաց, նախատեսված 3.18 հա տարածքի վրա ամբողջ ծավալով մշակվել են բարձրարժեք մշակաբույսերի ցանքատարածություններ, նախատեսված 181 հա-ի դիմաց ներդրվել են 350.69 հա ոռոգման արդիական համակարգեր: Ծրագրված ցուցանիշների գերազանցումը պայմանավորված է ծրագրի նկատմամբ մեծ հետաքրքրությամբ: Միջոցառմանն ուղղվել է շուրջ 2.4 մլրդ դրամ՝ ապահովելով 100% կատարողական:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների լիզինգի աջակցության միջոցառման շահառուների թիվը նախատեսված 271-ի փոխարեն կազմել է 584, որից 430-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է կորոնավիրուսի պայմաններում մինչև 2021 թվականի դեկտեմբերի 31-ը զրոյական տոկոսադրույքով վարկավորման արդյունքում ծրագրի նկատմամբ մեծ պահանջարկով: Միջոցառման ծախսերն իրականացվել են նախատեսված ծավալով՝ կազմելով շուրջ 1.8 մլրդ դրամ:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում նախատեսված 1549.36 հա-ի դիմաց փաստացի կատարվել է 1469.5 հա նախորդ տարիներին հիմնված ինտենսիվ պտղատու այգիների համար վարկերի տոկոսադրույքների սուբսիդավորում: Ծրագրված ցուցանիշից շեղումը պայմանավորված է ծրագրում ընդգրկված այգիների՝ կանխատեսվածից քիչ հիմնելու հանգամանքով: Միջոցառմանն ուղղվել է ավելի քան 1.6 մլրդ դրամ՝ ապահովելով 100% կատարողական:

Հաշվետու ժամանակահատվածում Հայաստանի Հանրապետության գյուղատնտեսական տեխնիկայի լիզինգի աջակցության ծրագրի շրջանակներում տոկոսադրույքների սուբսիդավորում ստացող շահառուների թիվը նախատեսված 1268-ի փոխարեն կազմել է 1406, որից 1108-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է տնտեսավարողների իրազեկվածության մակարդակի, ինչպես նաև լիզինգի սահմանաչափի բարձրացման հետևանքով ծրագրի նկատմամբ բարձր պահանջարկով: Միջոցառման ծախսերն իրականացվել են նախատեսված ծավալով՝ կազմելով շուրջ 500.6 մլն դրամ:

Նախորդ տարվա ինն ամիսների համեմատ Գյուղատնտեսության արդիականացման ծրագրի ծախսերն աճել են 3.3 անգամ կամ 5.6 մլրդ դրամով, որը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով սուբսիդավորման համար հաշվետու ժամանակահատվածում միջոցների հատկացմամբ, որոնք 2021 թվականի ինն ամիսների ընթացքում չէին նախատեսվել, ինչպես նաև Հայաստանի Հանրապետության ագրոպարենային ոլորտի սարքավորումների լիզինգի աջակցության, Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման ծախսերի աճով:

2022 թվականի ինն ամիսների ընթացքում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի շրջանակներում օգտագործվել է 9.5 մլրդ դրամ՝ ապահովելով 82.5% կատարողական: Շեղումը հիմնականում պայմանավորված է արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով տնտեսության արդիականացման միջոցառմանը պետական աջակցության ծախսերի կատարողականով: Միջոցառման շրջանակներում հաշվետու ժամանակահատվածում աջակցություն է ստացել 1142 տնտեսավարող՝ կանխատեսված 1052-ի փոխարեն: Ցուցանիշի գերազանցումը պայմանավորված է ՀՀ կառավարության որոշմամբ վարկային պայմանագրերում նոր պայմանների ընդգրկմամբ, որի արդյունքում բարձրացել է ծրագրի նկատմամբ պահանջարկը: Ծախսերը կազմել են 3.3 մլրդ դրամ՝ ապահովելով 64.3% կատարողական: Շեղումը պայմանավորված է նրանով, որ ֆինանսական կառույցների հետ կնքվող պայմանագրերում նոր պայմաններ ընդգրկելու արդյունքում վարկերը հիմնականում սկսել են տրամադրվել մայիս ամսից:

Հաշվետու ժամանակահատվածում Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում տրամադրվող աջակցությունը նախատեսվել է կոնյակի սպիրտ և շշալցված կոնյակ իրացնող (հարյուր հազար լիտրից ավելի) տնտեսավարող սուբյեկտներին պետական տուրքի գծով կատարված վճարների փոխհատուցման նպատակով: Միջոցառման շրջանակներում աջակցություն է տրամադրվել մեծածավալ իրացում ունեցող 5 տնտեսավարողների՝ նրանց կողմից իրացված 4234 հազար լիտր կոնյակի սպիրտի համար՝ նախատեսված 5694 հազար լիտրի փոխարեն: Ծախսերը կազմել են 423.4 մլն դրամ կամ ծրագրային ցուցանիշի 74.4%-ը: Կանխատեսվածից ցածր ցուցանիշները պայմանավորված են Վերին Լարսի անցակետի տևական ժամանակով փակ լինելու հանգամանքով, որի հետևանքով իրացվել է նախատեսվածից քիչ քանակությամբ կոնյակի սպիրտ:

Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման միջոցառման շրջանակներում իրականացվում է կորոնավիրուսի տնտեսական հետևանքների մեղմման նպատակով աշնանացան ցորենի սերմերի գնի մասնակի սուբսիդավորում: Հաշվետու ժամանակահատվածում սուբսիդիաներ են տրամադրվել նախորդ տարի ձեռք բերված 2631.97 տոննա աշնանացան ցորենի սերմնանյութի համար՝ նախատեսված 2760 տոննայի դիմաց: Շեղումը պայմանավորված է դիզելային վառելիքի և պարարտանյութի բարձր գներով, ինչպես նաև նրանով, որ շատ տնտեսավարողներ ցանքս են կատարել իրենց կողմից արտադրված սերմերով: Նշենք, որ ընթացիկ տարում նախատեսված 286.77 տոննա աշնանացան ցորենի սերմնանյութը չի տրամադրվել՝ պայմանավորված ՀՀ կառավարության որոշմամբ ՀՀ-ում աշնանացան ցորենի արտադրական խթանման 2022 թվականի ծրագրի պայմանների փոփոխություններով, որի արդյունքում նախատեսվում է սերմնանյութի տրամադրումն իրականացնել ևս 2 միջոցառումների շրջանակներում: Վերոնշյալ հանգամանքների արդյունքում միջոցառման ծախսերը կատարվել են 86.6%-ով՝ կազմելով 184.6 մլն դրամ:

Նախորդ տարվա ինն ամիսների համեմատ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի ծախսերը նվազել են 4.7%‑ով կամ 465.6 մլն դրամով, որը հիմնականում պայմանավորված է 2021 թվականի ինն ամիսների ընթացքում Կորոնավիրուսի (COVID-19) տնտեսական հետևանքների չեզոքացման 23-րդ միջոցառման շրջանակներում աջակցության տրամադրման և Կորոնավիրուսով (COVID-19) պայմանավորված մեկուսացված անձանց կեցության ապահովման ծախսերով (համապատասխանաբար 1.1 մլրդ դրամ և 3.6 մլրդ դրամ), որոնք 2022 թվականի պետական բյուջեում չեն նախատեսվել, ինչպես նաև տնտեսության արդիականացման միջոցառմանը պետական աջակցության 24.9% (1.1 մլրդ դրամ) նվազմամբ: Միաժամանակ հարկ է նշել, որ 2022 թվականի ինն ամիսների ընթացքում նախորդ տարիների հարկային պարտավորությունների վճարման նպատակով հատկացվել է շուրջ 5.6 մլրդ դրամ, որը 2021 թվականին չէր նախատեսվել: Միջոցառման շրջանակներում պետական տուրքի գծով պարտավորությունների փոխհատուցման համար ֆինանսական աջակցություն է ստացել 1 ընկերություն:

ՀՀ էկոնոմիկայի նախարարության կողմից իրականացված այլ ծրագրերից *Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է 1.5 մլրդ դրամ՝ կազմելով ծրագրված ցուցանիշի 77.2%-ը: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ու Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառումների կատարողականով: Առաջին միջոցառման ծախսերը կազմել են 1.4 մլրդ դրամ կամ նախատեսվածի 89.2%-ը, որը հիմնականում պայմանավորված է կառուցվածքային փոփոխությունների արդյունքում առաջացած թափուր հաստիքների առկայության հետևանքով աշխատանքի վարձատրության ծախսերի տնտեսմամբ:

ԱՀԿ-ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման ծախսերը կազմել են 55.9 մլն դրամ կամ ծրագրային ցուցանիշի 28.8%‑ը, որը պայմանավորված է առևտրային ներկայացուցիչների նախատեսված հինգ հաստիքներից երեքի թափուր լինելու հանգամանքով, ինչպես նաև արտարժույթի կանխատեսված և փաստացի փոխարժեքների տարբերությամբ:

Նախորդ տարվա նույն ժամանակահատվածի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 4%-ով կամ 58.8 մլն դրամով, որը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի միջոցառուման ծախսերի 3% (40.8 մլն դրամ) աճով:

Հաշվետու ժամանակահատվածում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 1.4 մլրդ դրամ կամ նախատեսված միջոցների 64%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ:

Հաշվետու ժամանակահատվածում չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացման դրամաշնորհային ծրագրի շրջանակներում նախատեսված 472.4 մլն դրամ միջոցները, որը պայմանավորված է մրցութային գործընթացի՝ նախատեսվածից երկար տևողությամբ:

Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում օգտագործվել է նախատեսված միջոցների 78.5%‑ը՝ կազմելով շուրջ 1.1 մլրդ դրամ: Նշված գումարից 865.7 մլն դրամն ուղղվել է ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրմանը՝ կազմելով ծրագրված ցուցանիշի 82.3%-ը: Վերջինս պայմանավորված է եղանակային անբարենպաստ պայմանների հետևանքով շինարարական աշխատանքների ուշ մեկնարկով, ինպես նաև արտարժույթի կանխատեսված և փաստացի փոխարժեքների տարբերությամբ: Միջոցառման շրջանակներում կառուցվել է մեկ անասնաբուժական սպասարկման կենտրոն՝ նախատեսված երկուսի փոխարեն: Միջոցառմամբ սահմանված մնացած բոլոր արդյունքային չափորոշիչներն ամբողջությամբ ապահովվել են: Միջոցառման շրջանակներում կառուցվել են 2 կմ ջրագծեր, 6 հատ խմոցներ, 12 հատ փարախներ, 13 հատ հովվի տնակներ, 20 հատ կենդանիների հավաքատեղիներ, կատարվել են աշխատանքներ 3000 հա ջրարբիացվող արոտավայրերում, ձեռք է բերվել 56 հատ գյուղատնտեսական տեխնիկա: Ծրագրի համակարգման և ղեկավարման ծախսերը կատարվել են 65.4%‑ով՝ կազմելով 202.7 մլն դրամ, որը պայմանավորված է համաձայնագրում կատարված փոփոխությամբ, որով երկարաձգվել է ծրագրի վերջնաժամկետը` սահմանվելով 2022 թվականի հոկտեմբերի 31-ը: Արդյունքում բիզնես ծրագրերի, կառավարչական, մասնագիտական ծառայությունների, տրանսպորտային նյութերի ծախսերը կատարվել են մասնակիորեն:

Վերակառուցման և զարգացման միջազգային բանկի աջակցությամբ իրականացվող «Գյուղատնտեսության ոլորտում քաղաքականության մոնիթորինգի և գնահատման կարողությունների զարգացում» դրամաշնորհային ծրագրի շրջանակներում օգտագործվել է նախատեսված միջոցների 92.5%‑ը՝ կազմելով 320.7 մլն դրամ: Նշված գումարից 267.3 մլն դրամն ուղղվել է գյուղատնտեսության քաղաքականության փաստահենք վերլուծություն իրականացնելու համար նախարարության մոնիթորինգի և գնահատման կարողությունների ամրապնդմանը՝ ապահովելով 92% կատարողական, որը պայմանավորված է արտարժույթի կանխատեսված և փաստացի փոխարժեքների տարբերությամբ: Ծրագիրն ավարտվել է: Միջոցառմամբ նախատեսված աշխատանքներն ամբողջությամբ կատարվել և ընդունվել են: Միջոցառման շրջանակներում վերապատրաստվել են ՀՀ էկոնոմիկայի նախարարության 104 աշխատակիցներ՝ նախատեսված 36‑ի փոխարեն: Շեղումը պայմանավորված է նրանով, որ փաստացի մրցույթների արդյունքում հնարավոր է դարձել նույն գումարի շրջանակներում իրականացնել նախատեսվածից շատ վերապատրաստումներ: Ծրագրի՝ աշխարհագրական թվայնացված համակարգի ներդրման միջոցառման շրջանակներում ապահովվել է սահմանված արդյունքային չափորոշիչը: Ծախսերը կազմել են 53.4 մլն դրամ՝ ապահովելով 95.1% կատարողական: Շեղումը պայմանավորված է նրանով, որ ծրագրված գումարում ներառվել էին նաև փոխարժեքային տարբերությունից ռիսկերը:

Նախորդ տարվա ինն ամիսների համեմատ Գյուղական ենթակառուցվածքների վերականգնման և զարգացման ծրագրի ծախսերը նվազել են 0.3%-ով կամ 4.3 մլն դրամով:

*Անասնաբուժական ծառայությունների* ծրագրի շրջանակներում օգտագործվել է 1.3 մլրդ դրամ կամ նախատեսված միջոցների 71.6%‑ը, որը հիմնականում պայմանավորված է Հայաստանի Հանրապետությունում խոշոր եղջերավոր կենդանիների համարակալման և հաշվառման միջոցառման կատարողականով, որը կազմել 3.8% կամ 19.7 մլն դրամ: Վերջինս պայմանավորված է երկարատև մրցութային գործընթացով: Միջոցառման շրջանակներում նախատեսված աշխատանքները չեն իրականացվել, հատկացված միջոցներն ուղղվել են հարկային պարտավորությունների մարմանը և ձեռք են բերվել սեղմիչ աքցաններ:

Հաշվետու ժամանակահատվածում գյուղատնտեսական կենդանիների պատվաստման միջոցառման շրջանակներում իրականացվել են 558246 ախտորոշման և 3228318 կանխարգելիչ (պատվաստումներ) միջոցառումներ՝ նախատեսված համապատասխանաբար 606300-ի և 3187495‑ի դիմաց: Նշենք, որ կանխարգելիչ պատվաստումների գծով արձանագրված գերակատարումը պայմանավորված է կայուն հակահամաճարակային իրավիճակի պահպանման հանգամանքով, իսկ ախտորոշման միջոցառումների ցուցանիշի գծով արձանագրված թերակատարումը՝ որոշ ախտորոշիչ միջոցների ձեռքբերման մրցույթների չկայացման, ինչպես նաև մանր եղջերավոր կենդանիների` հեռագնա արոտավայրերում գտնվելու հանգամանքով: Միջոցառման շրջանակներում օգտագործվել է 1.1 մլրդ դրամ՝ ապահովելով 99.5% կատարողական:

Գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության միջոցառումների շրջանակներում իրականացվել է 573286 լաբորատոր փորձարկում՝ կանխատեսված 715309‑ի դիմաց, որը պայմանավորված է փորձաքննության ներկայացված լաբորատոր նմուշների քանակով: Արդյունքում միջոցառման ծախսերը կատարվել են 88.5%-ով՝ կազմելով շուրջ 204 մլն դրամ:

Նախորդ տարվա ինն ամիսների համեմատ Անասնաբուժական ծառայությունների ծրագրի ծախսերը նվազել են 2%-ով կամ 27.8 մլն դրամով:

2022 թվականի ինն ամիսներին *Զբոսաշրջության զարգացման* ծրագրի ծախսերը կազմել են շուրջ 1.4 մլրդ դրամ՝ ապահովելով 31.1% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 29.7% կամ շուրջ 1.2 մլրդ դրամ: Ծրագրի կառավարման մասով կատարողականը կազմել է 68.1% կամ 30.3 մլն դրամ, որը պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, նախատեսվածից պակաս քանակով գործուղումներով, ինչպես նաև վառելիքի գնման հետաձգմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը կազմել են 1.1 մլրդ դրամ՝ ապահովելով 29.3% կատարողական: Վերջինս պայմանավորված է այլ ծրագրերով զուգահեռաբար իրականացվող աշխատանքների, մրցութային փուլում առաջադրանքի փոփոխության և նախագծանախահաշվային փաստաթղթերի ուշացման հետևանքով թվով 6 ենթածրագրերի շրջանակներում շինարարական աշխատանքների ուշ մեկնարկով:

Նախորդ տարվա ինն ամիսների համեմատ Զբոսաշրջության զարգացման ծրագրի գծով ծախսերը նվազել են 40.9%-ով կամ 941.9 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերի 46.6% (1 մլրդ դրամ) նվազմամբ:

Հաշվետու ժամանակահատվածում *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 71.3%-ով՝ կազմելով 601.4 մլն դրամ: Ծրագիրն իրականացվում է արտաքին աջակցությամբ: Ցածր կատարողականը հիմնականում պայմանավորված է Գյուղատնտեսության զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության վարկային ծրագրի կատարողականով, որը կազմել է 54.8% կամ 131.6 մլն դրամ: Միջոցառման շրջանակներում նախատեսված աշխատանքներն ամբողջությամբ կատարվել են, և ապահովվել են սահմանված բոլոր արդյունքային չափորոշիչները: Միջոցառմամբ նախատեսվել են ԾԻԳ-ի գործառնական ծախսերը և ծրագրի իրականացման հետ կապված խորհրդատվական աշխատանքները: Շեղումը հիմնականում պայմանավորված է պահպանման ծախսերի խնայողությամբ և խորհրդատվական պայմանագրերի՝ իրականացման փուլում գտնվելու հանգամանքով:

Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի կատարողականը կազմել է 81.4% կամ 464.7 մլն դրամ: Նշված գումարից 353.9 մլն դրամ միջոցներն օգտագործվել են ծրագրի շրջանակներում ֆինանսական փաթեթների տրամադրման համար՝ ապահովելով 92.4% կատարողական: Միջոցառման շրջանակներում ապրանքային տեսքով ֆինանսական փաթեթներ են տրամադրվել 200 փոքր գյուղացիական տնտեսավարողների՝ նախատեսված 60-ի փոխարեն, որը պայմանավորված է տրամադրված ֆինանսական փաթեթների ցածր արժեքով: Շեղումը հիմնականում պայմանավորված է նրանով, որ ապրանքային տեսքով ֆինանսական փաթեթները տրամադրվել են նախատեսված միջին արժեքի նվազագույն չափով, ինչպես նաև արտարժույթի կանխատեսված և փաստացի փոխարժեքների տարբերությամբ: Տվյալ դրամաշնորհային ծրագրի շրջանակներում կայուն գյուղատնտեսական համակարգերում և տեխնոլոգիաներում ներդրումների, համայնքային հողերի էրոզիայի կանխարգելման և հողերի աստիճանական վատթարացման դեմ պայքարի նպատակով օգտագործվել է նախատեսված միջոցների 59%-ը կամ 110.8 մլն դրամ: Ցածր կատարողականը պայմանավորված է նրանով, որ միջոցառման շրջանակներում դեգրադացված հողերի վերականգնման աշխատանքների իրականացման մրցութային փաթեթը դոնորի կողմից հաստատվել է մարտ ամսին, հայտարարված մրցույթն ամփոփվել է հունիսի 10-ին և ներկայացվել ղեկավար խորհրդի հաստատմանը, որից հետո կնքվել են պայմանագրերը, և մեկնարկել աշխատանքները: Միջոցառման շրջանակներում սահմանված արդյունքային չափորոշիչները չեն ապահովվել, հատկացված միջոցներով տրվել է կանխավճար:

Նախորդ տարվա ինն ամիսների համեմատ Ենթակառուցվածքների և գյուղական ֆինանսավորման աջակցության ծրագրի ծախսերը նվազել են 21.3%-ով կամ 162.5 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման ծախսերի 37.2% (210.1 մլն դրամ) նվազմամբ:

*ՀՀ արտաքին գործերի նախարարության* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են շուրջ 12.7 մլրդ դրամ կամ ծրագրված ցուցանիշի 92.1%‑ը: Ծրագրված ցուցանիշից շեղումը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծրագրի կատարողականով: Նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով ծախսերն աճել են 2.4%‑ով կամ 293.6 մլն դրամով՝ հիմնականում պայմանավորված Արտաքին գործերի ոլորտում Կառավարության քաղաքականության մշակման և իրականացման ծրագրի շրջանակներում կատարված ծախսերի աճով:

1. *ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **12,392.8** | **13,779.3** | **12,686.4** | **92.1** | **102.4** | **293.6** |
| Արտաքին գործերի ոլորտում Կառավարության քաղաքականության մշակում և իրականացում | 1,127.7 | 1,742.6 | 1,650.2 | 94.7 | 146.3 | 522.4 |
| Համագործակցություն միջազգային կազմակերպությունների հետ | 1,639.1 | 1,668.7 | 1,625.5 | 97.4 | 99.2 | (13.6) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 8,780.5 | 9,788.5 | 8,841.4 | 90.3 | 100.7 | 60.9 |
| Աջակցություն օտարերկրյա պետություններում ՀՀ դիվանագիտական ծառայության կազմակերպմանը և իրականացմանը | 531.1 | 200.4 | 200.4 | 100.0 | 37.7 | (330.7) |
| Այլ ծրագրեր | 314.3 | 379.0 | 368.8 | 97.3 | 117.3 | 54.4 |

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են շուրջ 1.7 մլրդ դրամ կամ նախատեսվածի 94.7%-ը: Շեղումը հիմնականում «Կառավարության արտաքին քաղաքականության մշակում և իրագործման ապահովում» միջոցառման գծով է, որի շրջանակներում օգտագործվել է շուրջ 1.6 մլրդ դրամ կամ նախատեսված միջոցների 96.1%-ը՝ պայմանավորված դիվանագետների ռոտացիայի արդյունքում աշխատավարձի և պարգևատրման համար նախատեսված միջոցների տնտեսմամբ, ինչպես նաև աշխարհաքաղաքական իրավիճակի պատճառով տեղեկատվական ծառայությունների ձեռքբերումը հաջորդ եռամսյակ տեղափոխելու հանգամանքով: Արտաքին գործերի նախարարության կարողությունների զարգացման և տեխնիկական հագեցվածության ապահովման համար օգտագործվել է նախատեսված միջոցների 25.2%-ը՝ 9.8 մլն դրամ: Ցածր կատարողականը պայմանավորված է վարչական սարքավորումների ձեռք բերման նպատակով նոր մրցույթի անցկացմամբ, որի արդյունքում ապրանքների մատակարարումը տեղափոխվել է հաջորդ եռամսյակ: Նախորդ տարվա ինն ամիսների համեմատ ծրագրի ծախսերում արձանագրվել է 46.3% (522.5 մլն դրամ) աճ՝ հիմնականում պայմանավորված «Կառավարության արտաքին քաղաքականության մշակում և իրագործման ապահովում» միջոցառման ծախսերի աճով:

Հաշվետու ժամանակահատվածում 1.6 մլրդ դրամ է ուղղվել *Միջազգային կազմակերպությունների հետ համագործակցության* ծրագրին` 97.4%-ով ապահովելով ծրագրային ցուցանիշը: Շեղումը հիմնականում պայմանավորված է 2022 թվականի պետական բյուջեով կանխատեսվածի համեմատ փոխանցումների օրվա դրությամբ փաստացի ցածր փոխարժեքներով: Ծրագրի շրջանակներում օգտագործված միջոցների զգալի մասն ուղղվել է 58 միջազգային կազմակերպություններին ՀՀ անդամակցության վճարներին: Նախորդ տարվա նույն ժամանակահատվածի համեմատ Միջազգային կազմակերպությունների հետ համագործակցության ծրագրի ծախսերը նվազել են 0.8%-ով կամ 13.6 մլն դրամով։

*Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են 8.8 մլրդ դրամ՝ 90.3%-ով ապահովելով ծրագրի կատարումը: Տարբերությունը հիմնականում պայմանավորված է 2022 թվականի պետական բյուջեով կանխատեսվածի համեմատ փոխանցումների օրվա դրությամբ փաստացի ցածր փոխարժեքներով, ինչպես նաև դիվանագիտական անձնակազմի և ընտանիքի անդամների սեպտեմբեր ամսվա ապահովագրության վճարները հոկտեմբերին կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 0.7%-ով կամ 60.9 մլն դրամով:

2022 թվականի ինն ամիսների ընթացքում ՀՀ արտաքին գործերի նախարարության արտաբյուջետային միջոցներից, որոնք գոյանում են ՀՀ ոչ ռեզիդենտ իրավաբանական կամ ֆիզիկական անձանց կողմից օտարերկրյա պետություններում գործող ՀՀ դիվանագիտական ծառայության մարմիններին կատարվող նվիրաբերություններից, 200.4 մլն դրամ հատկացվել է *Օտարերկրյա պետություններում ՀՀ դիվանագիտական ծառայության կազմակերպմանը և իրականացմանն աջակցության* ծրագրի շրջանակներում, որն օգտագործվել է ողջ ծավալով: Նախորդ տարվա համեմատ տվյալ ծրագրի ծախսերը նվազել են 62.3%-ով կամ 330.7 մլն դրամով՝ պայմանավորված կատարված նվիրաբերությունների ծավալով:

Հաշվետու ժամանակահատվածում ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված 368.8 մլն դրամից 175.2 մլն դրամն ուղղվել է *Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* ծրագրին, որն օգտագործվել է նախատեսված ծավալով: Ծրագրի շրջանակներում նախատեսված 5 վերապատրաստման ծրագրերի փոխարեն իրականացվել է 6-ը, որի շրջանակներում վերապատրաստվել է 70 աշխատակից՝ նախատեսված 50‑ի փոխարեն. ՀՀ վարչապետի հանձնարարությամբ իրականացվել է արարողակարգի աշխատակիցների վերապատրաստման հավելյալ դասընթաց: Նախորդ տարվա ինն ամիսների համեմատ նշված ծախսերն աճել են 1.3%-ով (2.2 մլն դրամով):

*ՀՀ շրջակա միջավայրի նախարարության* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 6 ծրագիր, որոնց գծով ծախսերը կազմել են ավելի քան 4.3 մլրդ դրամ կամ նախատեսվածի 74.4%‑ը: Շեղումը հիմնականում պայմանավորված է Բնական պաշարների և բնության հատուկ պահպանվող տարածքների կառավարման և պահպանման, Շրջակա միջավայրի վրա ազդեցության գնահատման և մոնիթորինգի ու Անտառների կառավարման ծրագրերի կատարողականով: Նախորդ տարվա նույն ժամանակահատվածի համեմատ նախարարության պատասխանատվությամբ իրականացվող ծրագրերի շրջանակներում կատարված ծախսերը նվազել են 9%-ով (427.5 մլն դրամով)՝ հիմնականում պայմանավորված Շրջակա միջավայրի վրա ազդեցության գնահատման և մոնիթորինգի ու Բնական պաշարների և բնության հատուկ պահպանվող տարածքների կառավարման և պահպանման ծրագրերի շրջանակներում կատարված ծախսերի նվազմամբ:

1. *ՀՀ շրջակա միջավայրի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **4,752.3** | **5,814.3** | **4,324.8** | **74.4** | **91.0** | **(427.5)** |
| Շրջակա միջավայրի վրա ազդեցության գնահատում և մոնիթորինգ | 1,497.9 | 1,497.9 | 1,276.4 | 85.2 | 85.2 | (221.5) |
| Բնական պաշարների և բնության հատուկ պահպանվող տարածքների կառավարում և պահպանում | 1,039.8 | 1,812.7 | 870.9 | 48.0 | 83.8 | (168.9) |
| Անտառների կառավարում | 1,211.8 | 1,429.8 | 1,180.5 | 82.6 | 97.4 | (31.3) |
| Այլ ծրագրեր | 1,002.9 | 1,073.8 | 996.9 | 92.8 | 99.4 | (5.9) |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիթորինգի* ծրագրի շրջանակներում օգտագործվել է շուրջ 1.3 մլրդ մլն դրամ, որն ապահովել է ծրագրված ցուցանիշի 85.2%-ը: Ցածր կատարողականը հիմնականում պայմանավորված է «Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծման և գիտելիքների կառավարման միջոցառման կատարողականով, որի շրջանակներում օգտագործվել է նախատեսված միջոցների 0.3%-ը՝ 574 հազար դրամ՝ պայմանավորված ծրագրային խնդիրների պատճառով տվյալների՝ նախատեսված ժամկետից ուշ մուտքագրմամբ: Նախորդ տարվա նույն ժամանակահատվածի համեմատ ծրագրի ծախսերը նվազել են 14.8%-ով կամ 221.5 մլն դրամով՝ հիմնականում պայմանավորված հիդրոօդերևութաբանության, շրջակա միջավայրի մոնիթորինգի և տեղեկատվության ապահովմանը բյուջեից հատկացված միջոցների կրճատմամբ: Նշված միջոցառման շրջանակներում անցած ինն ամիսների ընթացքում իրականացվել են 93730 օդերևութաբանական, 9595 հելիոերկրաֆիզիկական, 13241 ագրոօդերևութաբանական, 56922 հիդրոլոգիական և 9384 ռադիոլոգիական դիտարկումներ, մակերևութային ջրերի, մթնոլորտային օդի, հողերի աղտոտվածության, Հայաստանում օդի անդրսահմանային աղտոտման, ստորերկրյա քաղցրահամ ջրերի քանակի և որակի մոնիթորինգ և այլն: Միջոցառման ծախսերը կազմել են ավելի քան 1.2 մլրդ դրամ՝ 99.7%-ով ապահովելով ծրագրային ցուցանիշը և 15.8%-ով (230.8 մլն դրամով) զիջելով նախորդ տարվա նույն ժամանակահատվածի ցուցանիշը:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 48%-ով և կազմել 870.9 մլն դրամ: Շեղումը, ինչպես նաև նախորդ տարվա ինն ամիսների համեմատ ծախսերի 16.2% կամ 168.9 մլն դրամ նվազումը հիմնականում պայմանավորված են Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրի ծախսերով, որոնք կատարվել են 8%՝ կազմելով 69 մլն դրամ: Աշխատանքների չկատարման վերաբերյալ սեպտեմբերի 19-ին պաշտոնական 2 անգամ հարցում է ուղարկվել «Գիտեկ» խորհրդատվական ծառայությանը, սակայն պարզաբանում չի ստացվել:

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 770.4 մլն դրամ (ծրագրվածի 96.2%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները, որոշ չափորոշիչների գծով արձանագրվել է ծրագրված ցուցանիշների գերազանցում: Ծախսերի՝ ծրագրված ցուցանիշներից շեղումները պայմանավորված են այն հանգամանքով, որ գույքի պետական գրանցման համար սեպտեմբերին կառավարության որոշմամբ հատկացված գումարներն օգտագործվել են հոկտեմբերին:

Հաշվետու ժամանակահատվածում 1.2 մլրդ դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 82.6%-ը: Շեղումը մասամբ առաջացել է անտառվերականգնման և անտառապատման աշխատանքների, ինչպես նաև անտառկառավարման պլանների կազմման ծախսերում, որոնք կազմել են համապատասխանաբար 52.6 մլն դրամ կամ ծրագրված ցուցանիշի 31.8%-ը և 48.9 մլն դրամ կամ ծրագրված ցուցանիշի 34.6%-ը: Ցածր ցուցանիշները պայմանավորված են նրանով, որ աշխատանքների կատարման ընթացքը տևել է մինչև հաշվետու ժամանակահատվածի վերջ, և հանձնման-ընդունման աշխատանքներն ու վճարումները կատարվել են հոկտեմբերին:

Անտառների կառավարման ծրագրին հատկացված միջոցների հիմնական մասը՝ 908.1 մլն դրամը, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում ապահովվել է 342.4 հազար հա անտառային տարածքների պահպանում:

Նախորդ տարվա ինն ամիսների համեմատ Անտառների կառավարման ծրագրի ծախսերը նվազել են 2.6%-ով կամ 31.3 մլն դրամով՝ հիմնականում պայմանավորված Անտառվերականգնման և անտառապատման աշխատանքների գծով ծախսերի նվազմամբ:

2022 թվականի ինն ամիսների ընթացքում ՀՀ շրջակա միջավայրի նախարարության պատասխանատվությամբ իրականացվող այլ ծրագրերին տրամադրված 996.9 մլն դրամից 726.1 մլն դրամն օգտագործվել է *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կատարվել է 95.3%-ով: Ծրագրված ցուցանիշներից շեղումը պայմանավորված է այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հոկտեմբեր ամսին: 2021 թվականի ինն ամիսների համեմատ ծրագրի ծախսերն աճել են 7.4%-ով (50.3 մլն դրամով):

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2022 թվականի ինն ամիսների ընթացքում իրականացվել են 21 ծրագրեր, որոնց շրջանակներում օգտագործվել է 134.2 մլրդ դրամ՝ ապահովելով ծրագրված ցուցանիշի 85.2% կատարողական: Առանձնապես խոշոր շեղումներ են արձանագրվել «Ապահով դպրոց», Հանրակրթության և Գիտական և գիտատեխնիկական հետազոտությունների ծրագրերում, որոնց շրջանակներում կատարված ծախսերի աճով է պայմանավորված նախորդ տարվա նույն ժամանակահատվածի համեմատ նախարարության ծախսերի աճը:

1. *ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ.**  **ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ**  **(%)** | **2022թ ինն ամիսները 2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **122,716.1** | **157,585.0** | **134,190.9** | **85.2%** | **109.4%** | **11,474.9** |
| Մեծ նվաճումների սպորտ | 2,084.8 | 3,939.6 | 3,683.3 | 93.5% | 176.7% | 1,598.5 |
| Նախնական (արհեստագործական) և միջին մասնագիտական կրթություն | 7,259.2 | 8,148.9 | 7,530.4 | 92.4% | 103.7% | 271.2 |
| Բարձրագույն և հետբուհական մասնագիտական կրթության ծրագիր | 9,551.5 | 9,995.3 | 8,775.4 | 87.8% | 91.9% | (776.1) |
| Հանրակրթության ծրագիր | 74,194.7 | 81,233.7 | 75,392.0 | 92.8% | 101.6% | 1,197.3 |
| Գիտական և գիտատեխնիկական հետազոտությունների ծրագիր | 7,969.1 | 15,227.8 | 12,410.9 | 81.5% | 155.7% | 4,441.8 |
| Արվեստների ծրագիր | 6,446.8 | 8,679.7 | 7,061.7 | 81.4% | 109.5% | 614.9 |
| Ապահով դպրոց | 673.3 | 11,247.3 | 2,937.1 | 26.1% | 436.2% | 2,263.8 |
| Կրթության որակի ապահովում | 2,831.6 | 3,394.2 | 2,382.4 | 70.2% | 84.1% | (449.2) |
| Այլ ծրագրեր | 11,705.0 | 15,718.5 | 14,017.9 | 89.2% | 119.8% | 2,312.8 |

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 93.5%-ը՝ շուրջ 3.7 մլրդ դրամ: Շեղումը հիմնականում պայմանավորված է «ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում» և «Ամառային օլիմպիական խաղերին նախապատրաստվելու նպատակով ֆինանսական աջակցության տրամադրում» միջոցառումների կատարողականներով:

ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման միջոցառման շրջանակներում ինն ամիսների ընթացքում Հայաստանում գործող ֆեդերացիաների կողմից կազմակերպվել են ՀՀ 85 առաջնություններ, որոնց մասնակցել է 7995 մասնակից՝ կանխատեսված համապատասխանաբար 90-ի և 8980-ի դիմաց: Կազմակերպվել է նաև 103 ուսումնամարզական հավաք՝ 1985 մասնակցով՝ կանխատեսված համապատասխանաբար 113-ի և 2456-ի դիմաց, 120 միջազգային միջոցառում 1293 մասնակցով՝ կանխատեսված համապատասխանաբար 163-ի և 2087‑ի դիմաց: Նախատեսվածի համեմատ ՀՀ առաջնությունների, ուսումնամարզական հավաքների և միջազգային միջոցառումների և դրանց մասնակիցների փաստացի փոքր թիվը պայմանավորված է օրացուցային պլանի փոփոխության արդյունքում որոշ միջոցառումների հետաձգմամբ: Արդյունքում ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 94.7% կամ 1.3 մլրդ դրամ, որը նաև պայմանավորված է որոշ ծառայությունների դիմաց վճարումները հոկտեմբերին կատարելու հանգամանքով:

2022թ. Երևանում կայացած բռնցքամարտի Եվրոպայի առաջնությանը մասնակցել է 412 մարզիկ 39 երկրից՝ կանխատեսված համապատասխանաբար 280-ի և 34-ի դիմաց: Միջոցառման ծախսերի կատարողականը կազմել է 98.6% կամ 816.6 մլն դրամ: Շեղումը պայմանավորված է այն հանգամանքով, որ կնքված պայմանագրի հաշվետվությունը «ՀՀ բռնցքամարտի ֆեդերացիա» ՀԿ-ի կողմից ներկայացված փաստացի կատարված ծախսերի հիման վրա ընդունելու վերաբերյալ ՀՀ կառավարության համապատասխան որոշումն ընդունվել է հոկտեմբերին, որի արդյունքում վճարումը տեղափոխվել է հաջորդ եռամսյակ:

Մեծ նվաճումների սպորտի ծրագրի շրջանակներում կատարված ծախսերը 76.7%-ով (1.6 մլրդ դրամով) գերազանցել են նախորդ տարվա ինն ամիսների ցուցանիշը՝ հիմնականում պայմանավորված 2022 թվականին «Մանկապատանեկան մարզադպրոցներին, մարզաձևերի ազգային ֆեդերացիաներին և այլ մարզական հասարակական կազմակերպություններին գույքով ապահովում» և «2022 թ. Երևանում կայանալիք բռնցքամարտի Եվրոպայի առաջնության անցկացման ապահովում» միջոցառումների ֆինանսավորմամբ, որոնց համար 2021 թվականի ինն ամիսների ընթացքում միջոցներ չէին հատկացվել:

2022 թվականի ինն ամիսների ընթացքում ավելի քան 7.5 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 92.4% կատարողական: Շեղումը հիմնականում պայմանավորված է «Նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավում» միջոցառման ծախսերով, որոնք կազմել են 265 մլն դրամ կամ ծրագրված ցուցանիշի 45.3%-ը: Ցածր կատարողականը պայմանավորված է մեկ օբյեկտում կատարված շինարարական աշխատանքների կատարողական ակտերը չներկայացվելու, մեկ օբյեկտի գծով պայմանագիրը սեպտեմբերի վերջին կնքվելու և մեկ օբյեկտի նախագծանախահաշվային աշխատանքների մրցույթն ամփոփման փուլում գտնվելու հանգամանքներով: Հարկ է նշել, որ մեկ օբյեկտի շինարարական աշխատանքներն ամբողջությամբ ավարտվել են:

Չի օգտագործվել նախնական մասնագիտական (արհեստագործական) և միջին մասնագիտական ուսումնական հաստատություններում ուսումնաարտադրական բազայով ապահովման համար հատկացված 121.2 մլն դրամը՝ պայմանավորված գույքի ձեռքբերման մրցույթներն ամփոփման փուլում գտնվելու հանգամանքով:

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16463 ուսանողի՝ կանխատեսված 21604-ի դիմաց: Հանրապետությունում 2022 թվականի ինն ամիսների ընթացքում գործել է 69 միջին մասնագիտական պետական ուսումնական հաստատություն, միջին մասնագիտական կրթական ծրագիր է իրականացվել 77 պետական ուսումնական հաստատությունների կողմից, կարիերայի կենտրոնների ծառայություններից օգտվել է 28364 սովորող և շրջանավարտ՝ կանխատեսված 5700-ի դիմաց: 2022 թվականի ինն ամիսների ընթացքում միջին մասնագիտական կրթության գծով ուսանողական նպաստների տրամադրմանն ուղղվել է շուրջ 4.8 մլրդ դրամ, որը կազմել է նախատեսված հատկացումների 97%‑ը: Շեղումը հիմնականում պայմանավորված է նպաստ ստացող ուսանողների` կանխատեսվածից փոքր թվով:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5416 ուսանողի՝ կանխատեսված 7843-ի դիմաց: Հանրապետությունում 2022 թվականի ինն ամիսների ընթացքում գործել է 21 նախնական մասնագիտական (արհեստագործական) պետական ուսումնական հաստատություն, նախնական մասնագիտական (արհեստագործական) կրթական ծրագիր իրականացնող 55 պետական ուսումնական հաստատություն, կարիերայի կենտրոնների ծառայություններից օգտվել են 6024 սովորողներ և շրջանավարտներ՝ կանխատեսված 2700-ի դիմաց: 2022 թվականի ինն ամիսների ընթացքում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են ավելի քան 1.6 մլրդ դրամ՝ ապահովելով 98.5% կատարողական: Շեղումը պայմանավորված է նպաստ ստացող ուսանողների` կանխատեսվածից փոքր թվով:

Նախորդ տարվա նույն ժամանակահատվածի համեմատ Նախնական (արհեստագործական) և միջին մասնագիտական կրթության ծրագրի ծախսերն աճել են 3.7%‑ով կամ 271.2 մլն դրամով՝ հիմնականում պայմանավորված նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման ծախսերի 3.2 անգամ (181.1 մլն դրամ) աճով, ինչպես նաև նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման նպատակով 200 մլն դրամի հատկացմամբ, որի համար 2021 թվականի ինն ամիսներին միջոցներ չէին հատկացվել:

2022 թվականի ինն ամիսների ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 8.8 մլրդ դրամ` ապահովելով ծրագրված ցուցանիշի 87.8% կատարողական: Շեղումը հիմնականում պայմանավորված է ծրագրում մեծ տեսակարար կշիռ ունեցող բարձրագույն մասնագիտական կրթության գծով ուսանողական նպաստների տրամադրման ծախսերով, որոնք կատարվել են 87.5%‑ով՝ կազմելով 6.9 մլրդ դրամ՝ պայմանավորված նպաստ և ուսման վարձավճարի լրիվ փոխհատուցում ստացող ուսանողների փաստացի թվով: Միջոցառման շրջանակներում ուսանողական նպաստ է ստացել 10654 ուսանող (կանխատեսված 11163-ի դիմաց), որոնցից 695-ը ստացել է ուսման վարձավճարի լրիվ փոխհատուցում (կանխատեսված 1090-ի դիմաց):

Ծրագրի կատարողականը պայմանավորված է նաև նրանով, որ չեն օգտագործվել բարձրագույն ուսումնական հաստատությունների և «Զեյթուն» ուսանողական ավան» հիմնադրամի շենքային պայմանների բարելավման համար նախատեսված 140.6 մլն դրամ միջոցները՝ պայմանավորված գնման գործընթացի բողոքարկմամբ, որի հետևանքով հիմնանորոգման աշխատանքների գնման պայմանագիրը կնքվել է հոկտեմբերին:

Բարձրագույն մասնագիտական կրթություն ստացող ուսանողների կրթաթոշակի գծով ծախսերին տրամադրվել է 548.7 մլն դրամ՝ ապահովելով 89.1% կատարողական: Շեղումը պայմանավորված է արտերկրում սովորող ուսանողների կրթաթոշակները հոկտեմբերին վճարելու հանգամանքով, արտարժույթի կանխատեսված ու փաստացի փոխարժեքների տարբերությամբ, ինչպես նաև կրթաթոշակ ստացող ուսանողների փաստացի թվով, որը միջին հաշվով կազմել է 9078՝ կանխատեսված 9689-ի դիմաց:

Նախորդ տարվա համեմատ Բարձրագույն և հետբուհական մասնագիտական կրթության ծրագրի ծախսերը նվազել են 8.1%-ով կամ 776.1 մլն դրամով` հիմնականում կապված ռազմական դրությամբ պայմանավորված բարձրագույն կրթական ծրագրեր իրականացնող ուսումնական հաստատությունների սովորողների ուսման վարձի փոխհատուցման գծով ծախսերի 79.9% (1.1 մլրդ դրամ) նվազման հետ:

2022 թվականի ինն ամիսների ընթացքում շուրջ 75.4 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 92.8% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, ինչպես նաև «Մոդուլային» տիպի մանկապարտեզների շենքային ապահովման ծախսերով: Վերջիններս կատարվել են 7.1%-ով՝ կազմելով 91 մլն դրամ՝ պայմանավորված hողահատկացման խնդիրներով և գնումների գործընթացով, որոնց արդյունքում որոշ օբյեկտների մասով աշխատանքները չեն մեկնարկել: Բացի այդ, իրականացված աշխատանքների համար կատարողական ակտեր չեն ներկայացվել: Միջոցառման շրջանակներում կառուցման ընթացքում է գտնվել 1 օբյեկտ՝ նախատեսված 11-ի փոխարեն:

Ընդհանուր հանրակրթության ծախսերը հաշվետու ժամանակահատվածում կատարվել են 94.8%-ով՝ կազմելով 68.3 մլրդ դրամ: Շեղումները հիմնականում պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսներին սովորող-ների փաստացի թիվ** | **2022թ. ինն ամիսներին սովորող-ների փաստացի թիվ** | **2022թ. ինն ամիսների և 2021թ. ինն ամիսների տարբե-րությունը** | **2021թ. ինն ամիսների փաստ**  **(մլն դրամ)** | **2022թ. ինն ամիսների փաստ (մլն դրամ)** | **2022թ. ինն ամիսները 2021թ. ինն ամիսների նկատմամբ (%)** |
| **Ընդհանուր հանրակրթություն** | **392251** | **391929** | **(322)** | **67,267.9** | **68,304.5** | **101.5** |
| Տարրական | 153097 | 151730 | (1,367) | 25,184.9 | 25,341.5 | 100.6 |
| Հիմնական | 177212 | 180967 | 3755 | 30,124.7 | 30,011.3 | 99.6 |
| Միջնակարգ | 61942 | 59232 | (2,710) | 11,958.3 | 12,951.6 | 108.3 |

Հատուկ հանրակրթության ծախսերը հաշվետու ժամանակահատվածում կատարվել են 92.6%‑ով՝ կազմելով 889 մլն դրամ: Շեղումները հիմնականում պայմանավորված են աշակերտների փաստացի թվով:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսներին սովորող-ների փաստացի թիվ** | **2022թ. ինն ամիսներին սովորող-ների փաստացի թիվ** | **2022թ. ինն ամիսների և 2021թ. ինն ամիսների տարբե-րությունը** | **2021թ. ինն ամիսների փաստ**  **(մլն դրամ)** | **2022թ. ինն ամիսների փաստ (մլն դրամ)** | **2022թ. ինն ամիսները 2021թ. ինն ամիսների նկատմամբ (%)** |
| **Հատուկ հանրակրթություն** | **533** | **551** | **18** | **794.1** | **889.0** | **111.9** |
| Տարրական | 158 | 153 | (5) | 236.5 | 259.2 | 109.6 |
| Հիմնական | 237 | 248 | 11 | 283.5 | 375.5 | 132.5 |
| Միջնակարգ | 138 | 150 | 12 | 274.2 | 254.3 | 92.7 |

Մասնագիտացված հանրակրթության ծախսերը հաշվետու ժամանակահատվածում կատարվել են 91.2%-ով՝ կազմելով 2.6 մլրդ դրամ: Շեղումը հիմնականում պայմանավորված է աշակերտների փաստացի թվով:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսներին սովորող-ների փաստացի թիվ** | **2022թ. ինն ամիսներին սովորող-ների փաստացի թիվ** | **2022թ. ինն ամիսների և 2021թ. ինն ամիսների տարբե-րությունը** | **2021թ. ինն ամիսների փաստ**  **(մլն դրամ)** | **2022թ. ինն ամիսների փաստ (մլն դրամ)** | **2022թ. ինն ամիսները 2021թ. ինն ամիսների նկատմամբ (%)** |
| **Մասնագիտացված հանրակրթություն** | **3681** | **3397** | **(284)** | **2,736.9** | **2,624.2** | **95.9** |
| Տարրական | 301 | 208 | (93) | 182.4 | 166.5 | 91.3 |
| Հիմնական | 1827 | 1733 | (94) | 1,166.3 | 1,114.0 | 95.5 |
| Միջնակարգ | 1553 | 1456 | (97) | 1,388.2 | 1,343.7 | 96.8 |

592 մլն դրամ է տրամադրվել դպրոցներում STEM կրթության և ռոբոտատեխնիկայի զարգացման ծախսերին, որոնք կատարվել են նախատեսված ծավալով: Միջոցառման շրջանակներում ինժեներական լաբորատորիաներում գործել է 1036 խումբ՝ կանխատեսված 921-ի դիմաց:

Կրթական հաստատությունների աշակերտներին դասագրքերով և ուսումնական գրականությամբ ապահովման միջոցառման շրջանակներում հաշվետու ժամանակահատվածում կատարվել են շուրջ 892 մլն դրամ ծախսեր` ապահովելով 95.3% կատարողական: Շեղումը պայմանավորված է սովորողների փաստացի թվով: Միջոցառման շրջանակներում ինն ամիսների ընթացքում ձեռք են բերվել 939806 հատ դասագրքեր և վարժությունների տետրեր՝ կանխատեսված 761205-ի դիմաց: Փաստացի արդյունքային ցուցանիշի գերազանցումը կանխատեսվածի նկատմամբ պայմանավորված է այն հանգամանքով, որ որոշ դասագրքեր հրատարակվել են երկու մասով:

Նախորդ տարվա ինն ամիսների համեմատ Հանրակրթության ծրագրի ծախսերն աճել են 1.6%‑ով կամ 1.2 մլրդ դրամով՝ հիմնականում պայմանավորված միջնակարգ ընդհանուր հանրակրթության և 2022 թվականին ՀՀ-ում կենսաբանության միջազգային օլիմպիադայի նախապատրաստման գծով ծախսերի համապատասխանաբար 8.3% (993.3 մլն դրամ) և 12.8 անգամ (295.1 մլն դրամ) աճով, ինչպես նաև 2022 թվականին ՀՀ-ում կենսաբանության միջազգային օլիմպիադայի անցկացման նպատակով 104.3 մլն դրամ ներդրումների իրականացմամբ:

2022 թվականի ինն ամիսների ընթացքում ավելի քան 12.4 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 81.5% կատարողական և 55.7%‑ով կամ 4.4 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը հիմնականում պայմանավորված է «Գիտական ենթակառուցվածքի արդիականացում» և «Գիտական և գիտատեխնիկական պայմանագրային (թեմատիկ) հետազոտություններ» միջոցառումների կատարողականներով: Նախորդ տարվա ինն ամիսների համեմատ ծրագրի ծախսերի աճը հիմնականում պայմանավորված է նշված երկու միջոցառումների գծով ծախսերի աճով:

Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում ներգրավված է եղել թվով 67 կազմակերպություն, Հայաստանն անդամակցել է թվով 4 միջազգային գիտական կառույցի, պետական բյուջեից ֆինանսավորել է երիտասարդ գիտնականների 3 դպրոց՝ նախատեսված 11-ի դիմաց, և 14 երաշխավորված գիտական միջոցառում՝ նախատեսված 21-ի դիմաց: Վերջին երկու ցուցանիշների թերակատարումը պայմանավորված է հայտերը գնահատման գործընթացի փուլում գտնվելու հանգամանքով: Միջոցառման գծով ծախսերը կազմել են ավելի քան 6.3 մլրդ դրամ կամ ծրագրված ցուցանիշի 80.4%‑ը: Ծախսերի՝ ծրագրից շեղումը հիմնականում պայմանավորված է գիտական կազմակերպությունների կողմից ներկայացված հայտերի քանակով, ինչպես նաև մրցութային գործընթացներով:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 231 գիտական թեմա՝ կանխատեսված 486-ի փոխարեն, իրականացվել է 71 միջազգային գիտական ծրագիր՝ կանխատեսված 117-ի փոխարեն: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են շուրջ 3.4 մլրդ դրամ կամ ծրագրված ցուցանիշի 73.9%-ը: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են գիտական կազմակերպությունների կողմից մրցույթին մասնակցելու համար ներկայացվող հայտերի մի մասի՝ ընդունման և փորձաքննության փուլում գտնվելու հանգամանքով:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 81.4%-ը՝ շուրջ 7.1 մլրդ դրամ: Շեղումը հիմնականում պայմանավորված է մշակութային միջոցառումների իրականացման և թատրոնների շենքերի կապիտալ վերանորոգման համար ներդրումների կատարողականով, ինչպես նաև թատերահամերգային կազմակերպությունների նյութատեխնիկական բազայի համալրման համար նախատեսված 760.5 մլն դրամ միջոցները չօգտագործելու հանգամանքով: Վերջինս պայմանավորված է գնման գործընթացով՝ սարքավորումների մի մասի համար հայտարարված մրցույթները չեն կայացել, իսկ մի մասի հանձնման-ընդունման արձանագրությունները ներկայացվել են հոկտեմբեր ամսին:

2022 թվականի ինն ամիսների ընթացքում մշակութային միջոցառումների շրջանակներում իրականացվել են թվով 48 ստեղծագործական նախագծեր և միջոցառումներ՝ կանխատեսված 30‑ի փոխարեն: Սփյուռքի հետ համագործակցության շրջանակներում նախատեսվել և իրականացվել է 2 միջոցառում, իրականացվել են նաև 8 մանկապատանեկան մշակութային միջոցառումներ, միջպետական համագործակցության պայմանագրերի շրջանակներում՝ 4 միջոցառում, օտարերկրյա պետություններում հայ մշակույթի հանրահռչակման նպատակով աջակցություն է ցուցաբերվել 15 մշակութային միջազգային միջոցառումների ու նախագծերի, միջազգային միջոցառումներին և նախագծերին մասնակցելու նպատակով աջակցություն է ցուցաբերվել 9 ստեղծագործական խմբերի: Մշակութային միջոցառումների իրականացմանը հաշվետու ժամանակահատվածում տրամադրվել է 928.8 մլն դրամ կամ նախատեսված միջոցների 63.5%-ը: Ցածր կատարողականը հիմնականում պայմանավորված է նրանով, որ, համաձայն կնքված պայմանագրերի, դրանց արժեքի 20%-ի դիմաց վճարումներն իրականացվում են համապատասխան հաշվետվությունները ներկայացվելուց հետո, ինչպես նաև որոշ դրամաշնորհային պայմանագրեր կնքման փուլում գտնվելու հանգամանքով:

Երաժշտարվեստի և պարարվեստի համերգների միջոցառման շրջանակներում ինն ամիսների ընթացքում կազմակերպվել են 57 նոր համերգային համարներ՝ նախատեսված 35-ի դիմաց, 376 համերգներ՝ նախատեսված 363–ի դիմաց, հանդիսատեսի քանակը կազմել է 116216՝ կանխատեսված 124807‑ի դիմաց։ Երաժշտարվեստի և պարարվեստի համերգների միջոցառման ծախսերը կազմել են շուրջ 2.3 մլրդ դրամ կամ նախատեսվածի 99.6%-ը:

Թատերական ներկայացումների միջոցառման շրջանակներում 2022 թվականի ինն ամիսների ընթացքում կայացել են 1685 ներկայացումներ՝ նախատեսված 1858-ի դիմաց, հանդիսատեսի թիվը կազմել է 251469 ՝ կանխատեսված 315315-ի դիմաց, իսկ նոր ներկայացումների քանակը կազմել է 38՝ նախատեսված 43-ի դիմաց: Թատերական ներկայացումների ծախսերը կազմել են ավելի քան 1.7 մլրդ դրամ, որոնք օգտագործվել են 97.5%-ով: Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու, ինչպես նաև որոշ վճարումներ կնքված պայմանագրերի վճարման ժամանակացույցերին համապատասխան չորրորդ եռամսյակում իրականացվելու հանգամանքներով:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 119 ներկայացումներ՝ նախատեսված 80-ի դիմաց, իսկ հանդիսատեսի թիվը կազմել է 57334՝ կանխատեսված 47080-ի դիմաց: Օպերային և բալետային արվեստի ներկայացումների ծախսերը կազմել են 1.1 մլրդ դրամ՝ ապահովելով 98.6% կատարողական: Շեղումը պայմանավորված է այն հանգամանքով, որ պայմանագրի ժամանակացույցով պարտավորությունների մի մասի դիմաց վճարումները նախատեսված են չորրորդ եռամսյակում։

«Կարեն Դեմիրճյանի անվան մարզահամերգային համալիրի կարողությունների զարգացում» միջոցառման շրջանակներում նախատեսված ակտիվներն ամբողջությամբ ձեռք են բերվել՝ 1 մոդուլային շարժական հատակ, 1 լուսադիոդային ցուցատախտակ և 2 վերելակ: Հաշվետու ժամանակահատվածում Կարեն Դեմիրճյանի անվան մարզահամերգային համալիրի կարողությունների զարգացմանն ուղղվել է 252.9 մլն դրամ, որը կազմել է ծրագրված ցուցանիշի 99.8%-ը:

Նախորդ տարվա նույն ժամանակահատվածի համեմատ Արվեստների ծրագրի ծախսերն աճել են 9.5%-ով կամ 614.9 մլն դրամով` հիմնականում պայմանավորված մշակութային միջոցառումների իրականացման գծով ծախսերի 2 անգամ (462.2 մլն դրամ) աճով, ինչպես նաև Կարեն Դեմիրճյանի անվան մարզահամերգային համալիրի կարողությունների զարգացման նպատակով միջոցների հատկացմամբ:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 26.1%-ը՝ 2.9 մլրդ դրամ: Ցածր կատարողական է արձանագրվել փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերում, որոնք կատարվել են 22.7%-ով՝ կազմելով 1.7 մլրդ դրամ՝ պայմանավորված կատարված որոշ շինարարական աշխատանքների կատարողական ակտերը չներկայացվելու, ինչպես նաև թվով 10 օբյեկտի մասով նախագծողի հետ պայմանագիրը հոկտեմբերին կնքվելու հանգամանքներով: Հարկ է նշել, որ նախատեսված 22 ուսումնական հաստատությունների շինարարական աշխատանքները գտնվել են ընթացքում:

Ցածր կատարողական է արձանագրվել նաև հանրակրթական կրթություն իրականացնող ուսումնական հաստատությունների նոր մարզադահլիճների կառուցման ծախսերում, որոնք կազմել են 554.5 մլն դրամ (27.5%): Միջոցառման շրջանակներում նախատեսված 17 ուսումնական հաստատություններից 15-ի շինարարական աշխատանքները գտնվել են ընթացքում, իսկ 2 ուսումնական հաստատությունների պայմանագիրը կնքվել են սեպտեմբերի վերջին՝ պայմանավորված գնման գործընթացով: Ծախսերի շեղումը պայմանավորված է նշված 2 օբյեկտի մասով պայմանագրերը սեպտեմբերի վերջին կնքվելու, ինչպես նաև որոշ կատարված շինարարական աշխատանքների կատարողական ակտերը չներկայացվելու հանգամանքներով:

Հանրակրթական կրթություն իրականացնող ուսումնական հաստատությունների մարզադահլիճների վերակառուցման ծախսերը կազմել են 148.9 մլն դրամ՝ ապահովելով 22% կատարողական: Ցածր կատարողականը պայմանավորված է 5 ուսումնական հաստատություների վերակառուցման աշխատանքների կատարողական ակտերը մասամբ չներկայացվելու, ինչպես նաև 8 ուսումնական հաստատություներին գումարները հատկացնելու վերաբերյալ ՀՀ կառավարության որոշումը սեպտեմբերին ընդունվելու հանգամանքներով:

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերն աճել են 4.4 անգամ կամ 2.3 մլրդ դրամով, որը հիմնականում պայմանավորված է 2022 թվականին փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերի աճով, ինչպես նաև հանրակրթական կրթություն իրականացնող ուսումնական հաստատությունների նոր մարզադահլիճների կառուցման ու վերակառուցման և կրթական օբյեկտների շենքային ապահովվածության բարելավման նպատակով միջոցների հատկացմամբ, որոնց համար 2021 թվականին ինն ամիսների ընթացքում միջոցներ չէին հատկացվել:

Հաշվետու ժամանակահատվածում *Կրթության որակի ապահովման* ծրագրի ծախսերը կատարվել են 70.2%-ով և կազմել շուրջ 2.4 մլրդ դրամ: Ցածր կատարողականը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում ԳՏՃՄ (գիտություն, տեխնոլոգիա, ճարտարագիտություն, մաթեմատիկա) ոլորտների կրթական միջավայրի բարելավման միջոցառման կատարողականով, որը կազմել է 63.6%՝ 1.2 մլրդ դրամ: Շեղումը պայմանավորված է ՀՀ և ՀԲ միջև դրամաշնորհային համաձայնագրի փոփոխությունն ուժի մեջ մտած չլինելու և ֆինանսական միջոցները հասանելի չլինելու հանգամանքով: Միջոցառման շրջանակներում Տավուշի մարզի 80 հանրակրթական դպրոցներ ապահովվել են ԳՏՃՄ ոլորտի մասով անհրաժեշտ համակարգչային տեխնիկայով, լաբորատոր սարքավորումներով և գույքով:

Վերոհիշյալ դրամաշնորհային ծրագրի շրջանակներում Կրթության զարգացման և նորարարության ազգային կենտրոնի զարգացման նպատակով օգտագործվել է նախատեսված միջոցների 31%-ը՝ 63.1 մլն դրամ, որը պայմանավորված է այն հանգամանքով, որ ԿԶՆԱԿ-ի կարողությունների հզորացման համար կազմակերպված մրցույթի արդյունքները ՀԲ-ի կողմից չեն հաստատվել, իսկ եվրոյի արժեզրկման պատճառով ֆինանսական միջոցների անբավարարությամբ պայմանավորված՝ չեն իրականացվել ուսուցիչների ատեստավորման և տարակարգերի շնորհման գործընթացի թվայնացման աշխատանքները:

Համաշխարհային բանկի աջակցությամբ իրականացվող կրթության բարելավման ծրագրի շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերը կատարվել են 77.7%-ով՝ կազմելով 219.1 մլն դրամ: Ծախսերի ծրագրված ցուցանիշից շեղումը պայմանավորված է տնտեսումներով, ավագ դպրոցի հիմնանորոգման աշխատանքներն ավարտվել են: Նշված ծրագրի շրջանակներում ծառայությունների ձեռքբերման ծախսերը կատարվել են 81.1%-ով՝ կազմելով 50.3 մլն դրամ: Շեղումը պայմանավորված է գնումների գործընթացի արդյունքում առաջացած, ինչպես նաև «Կրթական ծրագրերի կենտրոն» ԾԻԳ ՊՀ-ի աշխատավարձի ֆոնդի տնտեսումներով:

«Ատեստավորման նոր համակարգի ներդրում՝ ուղղված ուսուցիչների որակի բարձրացմանը» միջոցառման շրջանակներում հաշվետու ժամանակահատվածում կամավոր ատեստավորման արդյունքում հավելավճար են ստացել 481 ուսուցիչներ՝ կանխատեսված 1098-ի դիմաց։ Միջոցառման ծախսերը կազմել են 343.3 մլն դրամ` ապահովելով 87.1% կատարողական: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշը պայմանավորված է կամավոր ատեստավորման շեմը հաղթահարած ուսուցիչների փաստացի թվով:

Նախորդ տարվա ինն ամիսների համեմատ Կրթության որակի ապահովման ծրագրի ծախսերը նվազել են 15.9%-ով կամ 449.2 մլն դրամով, որը հիմնականում պայմանավորված է Համաշխարհային բանկի աջակցությամբ իրականացվող կրթության բարելավման ծրագրի շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերի նվազմամբ:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից շուրջ 2.1 մլրդ դրամն օգտագործվել է *Մշակութային ժառանգության* ծրագրի շրջանակներում՝ ապահովելով 93.6% կատարողական: Շեղումը հիմնականում պայմանավորված է «Հուշարձանների ամրակայում, նորոգում և վերականգնում» և «Ներդրումներ թանգարանների և պատկերասրահների հիմնանորոգման համար» միջոցառումների կատարողականով:

Հուշարձանների ամրակայման, նորոգման և վերականգնման միջոցառման շրջանակներում իրականացվել են 3 հուշարձանների ուսումնասիրման, նախագծման և փորձաքննության աշխատանքներ՝ նախատեսված 5-ի դիմաց, նախատեսվել և իրականացվել են 6 հուշարձանի ամրակայման, նորոգման և վերականգնման աշխատանքներ: Հաշվետու ժամանակահատվածում հուշարձանների ամրակայման, նորոգման և վերականգնման աշխատանքների իրականացմանը տրամադրվել է 51.3 մլն դրամ` կազմելով ծրագրային ցուցանիշի 47.3%-ը: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները հիմնականում պայմանավորված է նրանով, որ կատարված որոշ աշխատանքերի դիմաց կատարողական ակտեր չեն ներկայացվել, իսկ որոշ ծառայությունների մատուցման ավարտի ժամկետն ըստ գրաֆիկի նախատեսված է չորրորդ եռամսյակում:

Թանգարանների և պատկերասրահների հիմնանորոգման համար ներդրումների շրջանակներում «Հայաստանի պատմության թանգարան» ՊՈԱԿ-ի ջերմաստիճանի կարգավորման համակարգի տեղադրման նպատակով տրամադրվել է 10.8 մլն դրամ՝ ապահովելով 17.9% կատարողական: Շեղումը պայմանավորված է նրանով, որ կատարված որոշ աշխատանքների դիմաց կատարողական ակտեր չեն ներկայացվել:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որին տրամադրվել է 1.8 մլրդ դրամ՝ ապահովելով 98.4% կատարողական: Շեղումը պայմանավորված է ավելացված արժեքի հարկի վճարման համար նախատեսված միջոցներն ամբողջությամբ չօգտագործելու, ինչպես նաև վճարումները կնքված պայմանագրերի վճարման ժամանակացույցերին համապատասխան իրականացվելու հանգամանքներով: Միջոցառման շրջանակներում կազմակերպվել է 266 ցուցահանդես՝ նախատեսված 183-ի դիմաց, թանգարանների այցելուների թիվը կազմել է 944288՝ կանխատեսված 510306-ի դիմաց, իսկ սպասարկվող ընթերցողների թիվը կազմել է 851՝ կանխատեսված 860-ի դիմաց։ Թանգարանային համալրման առարկաների թիվը կազմել է 8849՝ կանխատեսված 3232-ի դիմաց, որը պայմանավորված է նվիրատվություններով և հնագիտական պեղումներով:

Ոչ նյութական մշակութային ժառանգության պահպանման միջոցառման շրջանակներում անցած ինն ամիսների ընթացքում 18 համայնքներում նախատեսվել և իրականացվել է ոչ նյութական մշակութային ժառանգության պահպանման, զարգացման և հանրահռչակման 9 միջոցառում, որոնց մասնակցել է 1100 մասնակից, իրականացվել են ոչ նյութական մշակութային ժառանգության միջազգային հանրահռչակմանն ուղղված 2 նախագիծ և ոչ նյութական մշակութային ժառանգության պահպանությանն ուղղված 9 ծրագիր՝ նախատեսված համապատասխանաբար 1-ի և 6-ի դիմաց։ Ոչ նյութական մշակութային ժառանգության պահպանման նպատակով օգտագործվել է 25.6 մլն դրամ, որը կազմել է ծրագրված միջոցների 80.7%-ը: Շեղումը հիմնականում պայմանավորված է որոշ դրամաշնորհային մրցույթներ ամփոփման փուլում գտնվելու հանգամանքով:

Նախորդ տարվա ինն ամիսների համեմատ Մշակութային ժառանգության ծրագրի ծախսերը գրեթե չեն փոփոխվել:

*ՀՀ պաշտպանության նախարարության* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 5 ծրագիր: Ծախսերը կազմել են շուրջ 253 մլրդ դրամ կամ ծրագրված ցուցանիշի 83.4%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա ինն ամիսների համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 15% (32.9 մլրդ դրամ) աճը:

1. *ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **220,015.3** | **303,460.6** | **252,952.4** | **83.4** | **115.0** | **32,937.2** |
| ՀՀ պաշտպանության ապահովում | 218,290.4 | 299,938.3 | 251,043.9 | 83.7 | 115.0 | 32,753.6 |
| Այլ ծրագրեր | 1,724.9 | 3,522.3 | 1,908.5 | 54.2 | 110.6 | 183.6 |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է ավելի քան 251 մլրդ դրամ կամ նախատեսված միջոցների 83.7%‑ը: Հատկացված միջոցներն ուղղվել են վեց միջոցառումների իրականացմանը, որոնցից երեքի համար նախատեսված 228.6 մլն դրամն օգտագործվել է ամբողջությամբ: Շեղումը հիմնականում պայմանավորված է «Ռազմական կարիքների բավարարում» միջոցառման կատարողականով, որը կազմել է 83.5% կամ ավելի քան 151.1 մլրդ դրամ: 99.6 մլրդ դրամ է օգտագործվել ՀՀ պաշտպանության նախարարության շենքային պայմանների բարելավման նպատակով՝ կազմելով ծրագրված ցուցանիշի 84%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով կնքման, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ:

Նախորդ տարվա ինն ամիսների համեմատ ՀՀ պաշտպանության ապահովման ծրագրի ծախսերն աճել են 15%-ով կամ 32.8 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 36.9% (26.8 մլրդ դրամ) և ռազմական կարիքների բավարարման ծախսերի 4% (5.8 մլրդ դրամ) աճով:

Այլ ծրագրերում ընդգրկված՝ *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են ավելի քան 651.4 մլն դրամ կամ ծրագրված ցուցանիշի 36.2%-ը: Շեղումը հիմնականում պայմանավորված է զորամասային և հոսպիտալային օղակներում բուժօգնություն ստացողներին դեղորայքի տրամադրման կատարողականով, որը կազմել է 29.2% կամ 282.6 մլն դրամ: Միջոցառման շրջանակներում սահմանված բոլոր արդյունքային չափորոշիչների գծով արձանագրվել են թերակատարումներ՝ պայմանավորված երկարատև բուժում պահանջող հիվանդների առկայությամբ: Միջոցառման ցածր կատարողականը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Ծրագրի շրջանակներում հատկացված միջոցներից 362.3 մլն դրամն ուղղվել է 5 զինծառայողի առողջական վիճակի բարելավման նպատակով Հայաստանի Հանրապետությունից դուրս բժշկական օգնության ծառայությունների ձեռքբերմանը, որը կատարվել է 100%-ով: 2021 թվականի ինն ամիսների համեմատ Ռազմաբժշկական սպասարկման և առողջապահական ծառայությունների ծրագրի ծախսերն աճել են 27.1%-ով կամ 138.8 մլն դրամով՝ հիմնականում պայմանավորված զորամասային և հոսպիտալային օղակներում բուժօգնություն ստացողներին դեղորայքի տրամադրման ծախսերի 2.1 անգամ (150 մլն դրամ) աճով:

2022 թվականին ինն ամիսների ընթացքում *Միջազգային ռազմական համագործակցության* ծրագրի ծախսերը կազմել են 561.2 մլն դրամ՝ ապահովելով 79.3% կատարողական: Միջոցներն օգտագործվել են 13 երկրներում 10 ՀՀ ռազմական կցորդների և միջազգային կազմակերպություններում ռազմական և ռազմաքաղաքական 5 ներկայացուցիչների պահպանման նպատակով: Նախորդ տարվա ինն ամիսների համեմատ նշված ծախսերը նվազել են 11.9%-ով կամ 75.9 մլն դրամով:

*ՀՀ աշխատանքի և սոցիալական հարցերի նախարարության* պատասխանատվությամբ 2022 թվականի ինն ամիսների ընթացքում կատարվել են 16 ծրագրեր, որոնց ուղղվել է շուրջ 449.7 մլրդ դրամ՝ ապահովելով իննամսյա ծրագրված ցուցանիշի 97.7%-ը, ընդ որում բոլոր ծրագրերում արձանագրվել են շեղումներ: 2021 թվականի նույն ժամանակահատվածի համեմատ ՀՀ աշխատանքի և սոցիալական հարցերի նախարարության ծախսերն աճել են 1.8%‑ով կամ 7.9 մլրդ դրամով՝ հիմնականում պայմանավորված Կենսաթոշակային ապահովության և Ժողովրդագրական վիճակի բարելավման ծրագրերի շրջանակներում կատարված ծախսերի աճով: Միևնույն ժամանակ զգալի անկում է արձանագրվել Սոցիալական ապահովության ծրագրի ծախսերում:

1. *ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ.**  **ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ**  **(%)** | **2022թ ինն ամիսները 2021թ. ինն ամիսների նկատմամբ**  **(%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **441,751.3** | **460,383.1** | **449,652.5** | **97.7** | **101.8** | **7,901.3** |
| Անապահով սոցիալական խմբերին աջակցություն | 23,131.2 | 21,305.6 | 20,856.5 | 97.9 | 90.2 | (2,274.7) |
| Ժողովրդագրական վիճակի բարելավում | 19,831.3 | 29,713.1 | 27,908.8 | 93.9 | 140.7 | 8,077.5 |
| Սոցիալական աջակցություն անաշխատունակության դեպքում | 12,819.2 | 14,098.2 | 14,093.1 | 100.0 | 109.9 | 1,273.9 |
| Կենսաթոշակային ապահովություն | 261,647.1 | 306,032.1 | 305,648.5 | 99.9 | 116.8 | 44,001.5 |
| Սոցիալական ապահովություն | 98,002.6 | 56,364.3 | 53,491.1 | 94.9 | 54.6 | (44,511.4) |
| Այլ ծրագրեր | 26,319.9 | 32,869.9 | 27,654.4 | 84.1 | 105.1 | 1,334.5 |

2022 թվականի ինն ամիսների ընթացքում շուրջ 20.9 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 97.9% կատարողական և 9.8%‑ով կամ 2.3 մլրդ դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերով, որոնք կազմել են 20.6 մլրդ դրամ կամ նախատեսվածի 98.3%-ը և 9.1%-ով (2.1 մլր դրամով) զիջել նախորդ տարվա ցուցանիշը: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 80679 ընտանիք՝ ծրագրված 83443-ի դիմաց: Ծախսերի՝ ծրագրից շեղումը, ինչպես նաև նպաստառու ընտանիքների՝ նախատեսվածից ցածր փաստացի թիվը պայմանավորված են ՀՀ կառավարության որոշումներով կատարված փոփոխությունների (ծերերի նվազագույն նպաստի չափի 28.6 հազար դրամից 31.6 հազար դրամ բարձրացման ու 3-րդ և հաջորդ երեխայի ծննդյան դեպքում 50 հազար դրամ դրամական աջակցության սահմանման) հետևանքով ընտանիքի եկամուտների ավելացման, ինչպես նաև վարչարարության արդյունքում նպաստառու ընտանիքների թվի կրճատմամբ:

*Ժողովրդագրական վիճակի բարելավման* ծրագրին 2022 թվականի ինն ամիսների ընթացքում տրամադրվել է 27.9 մլրդ դրամ՝ ապահովելով ծրագրային ցուցանիշի 93.9%-ը: Ժողովրդագրական վիճակի բարելավման ծրագրի ծախսերում բարձր տեսակարար կշիռ ունեցող՝ «Երեխայի ծննդյան միանվագ նպաստ» միջոցառման շրջանակներում հաշվետու ժամանակահատվածում շահառու նորածինների թիվը կազմել է 25200՝ կանխատեսված 39094 -ի դիմաց: Նշված միջոցառման գծով ծախսերը կազմել են շուրջ 13.6 մլրդ դրամ՝ ապահովելով իննամսյա ծրագրի 92.3% կատարողական: Շեղումը պայմանավորված է նորածինների թվով, ինչպես նաև ծնվածների համապատասխան կարգաթվերի՝ կանխատեսվածի համեմատ որոշ տարբերություններով:

Հաշվետու ժամանակահատվածում մինչև 2 տարեկան երեխայի խնամքի նպաստ է ստացել 41334 քաղաքացի՝ կանխատեսված 42803-ի փոխարեն: Ծախսերը կազմել են 11.3 մլրդ դրամ՝ ապահովելով 97.3% կատարողական: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշը պայմանավորված է նպաստի իրավունք ձեռք բերած և փաստացի նպաստառուների թվի տարբերությամբ:

2022 թվականի ինն ամիսների ընթացքում «Երեխա ունեցող ընտանիքների բնակարանային ապահովման աջակցություն» միջոցառման շահառուների փաստացի թիվը կազմել է 2007՝ նախատեսված 967-ի դիմաց: Փաստացի արդյունքային ցուցանիշի գերազանցումը կանխատեսվածի նկատմամբ պայմանավորված է դիմումների թվի աճով՝ ծրագրի վերաբերյալ հանրային իրազեկման աշխատանքների ակտիվացման շնորհիվ: Երեխա ունեցող ընտանիքների բնակարանային ապահովման աջակցության նպատակով հատկացվել է 1.4 մլրդ դրամ, որն ամբողջությամբ օգտագործվել է:

Նախորդ տարվա համեմատ Ժողովրդագրական վիճակի բարելավման ծրագրի ծախսերն աճել են 40.7%-ով կամ 8.1 մլրդ դրամով՝ հիմնականում պայմանավորված մինչև 2 տարեկան երեխայի խնամքի նպաստի գծով ծախսերի 87.5% (5.3 մլրդ դրամ) աճով, ինչպես նաև նոր՝ «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման ֆինանսավորմամբ, որը հաշվետու ժամանակահատվածում կազմել է 1.5 մլրդ դրամ:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է շուրջ 14.1 մլրդ դրամ՝ ամբողջությամբ ապահովելով ծրագրված ցուցանիշը:

Մայրության նպաստ ստացող աշխատող անձանց թիվը հաշվետու ժամանակահատվածում կազմել է 11450՝ կանխատեսված 9859-ի դիմաց, իսկ չաշխատող անձանց թիվը՝ 14956՝ կանխատեսված 18182-ի դիմաց: Փաստացի արդյունքային ցուցանիշների շեղումը կանխատեսվածի նկատմամբ պայմանավորված է նպաստի իրավունք ձեռք բերած մայրերի փաստացի թվով: Մայրության նպաստի գծով նախատեսված միջոցները գրեթե ամբողջությամբ օգտագործվել են՝ կազմելով շուրջ 9.9 մլրդ դրամ:

Ամբողջությամբ օգտագործվել է նաև Ժամանակավոր անաշխատունակության դեպքում նպաստի համար հատկացված ավելի քան 4.1 մլրդ դրամը:

2021 թվականի հաշվետու ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 9.9%-ով կամ 1.3 մլրդ դրամով՝ հիմնականում պայմանավորված ժամանակավոր անաշխատունակության դեպքում տրամադրվող նպաստի գծով ծախսերի 40.9% (1.2 մլրդ դրամ) աճով:

2022 թվականի ինն ամիսների ընթացքում ՀՀ ԱՍՀՆ-ին հատկացված միջոցների գերակշիռ մասը՝ 305.6 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 99.9%-ը:

Կենսաթոշակային ապահովության ծրագրի միջոցների գերակշիռ մասը հատկացվել է աշխատանքային կենսաթոշակներին: Հաշվետու ժամանակահատվածում կենսաթոշակառուների թիվը կազմել է 443129՝ կանխատեսված 445778-ի դիմաց: Փաստացի ցածր արդյունքային ցուցանիշները պայմանավորված են կենսաթոշակի իրավունք ձեռք բերած կենսաթոշակառուների՝ հանրապետությունից բացակայելու հանգամանքով: Աշխատանքային կենսաթոշակներին հատկացված միջոցները ամբողջությամբ օգտագործվել են՝ կազմելով ավելի քան 187.5 մլրդ դրամ:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 458581՝ կանխատեսված 377282-ի և նախորդ տարվա 400050-ի դիմաց: Կուտակային հատկացումները մասնակիցների կենսաթոշակային հաշիվներին կազմել են ավելի քան 86.9 մլրդ դրամ կամ ծրագրված ցուցանիշի 99.7%-ը:

Հաշվետու ժամանակահատվածում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 33572 անձ՝ կանխատեսված 34583-ի դիմաց: Ցածր ցուցանիշը պայմանավորված է կենսաթոշակի իրավունք ձեռք բերած և փաստացի կենսաթոշակ ստացած կենսաթոշակառուների թվի տարբերությամբ: Միջոցառման համար նախատեսված 27.5 մլրդ դրամը գրեթե ամբողջությամբ օգտագործվել է:

2021 թվականի ինն ամիսների համեմատ Կենսաթոշակային ապահովության ծրագրի ծախսերն աճել են 16.8%‑ով կամ 44 մլրդ դրամով, որը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների 56.3% (31.3 մլրդ դրամ) աճով:

*Սոցիալական ապահովության* ծրագրի շրջանակներում 2022 թվականի ինն ամիսների ընթացքում օգտագործվել է նախատեսված միջոցների 94.9%-ը՝ շուրջ 53.5 մլրդ դրամ: Շեղումը հիմնականում արձանագրվել է «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» և «Կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ» միջոցառումների ծախսերում:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերը կազմել են շուրջ 24.8 մլրդ դրամ կամ ծրագրված ցուցանիշի 95.1%-ը:

Հաշվետու ժամանակահատվածում կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 17860 անձի՝ կանխատեսված 20853-ի դիմաց: Նշված հատուցման նպատակով օգտագործվել է շուրջ 3.6 մլրդ դրամ կամ նախատեսված միջոցների 85.6%-ը՝ պայմանավորված շահառուների փաստացի թվով:

Հաշվետու ժամանակահատվածում ծերության, հաշմանդամության, կերակրողին կորցնելու դեպքում նպաստներ են տրամադրվել 80051 նպաստառուների՝ կանխատեսված 85274-ի դիմաց, որը պայմանավորված է փաստացի պահանջով: Միջոցառման շրջանակներում օգտագործվել է նախատեսված միջոցների 99.9%-ը՝ շուրջ 24.3 մլրդ դրամ:

Նախորդ տարվա ինն ամիսների համեմատ Սոցիալական ապահովության ծրագրի ծախսերը նվազել են 45.4%-ով կամ 44.5 մլրդ դրամով՝ հիմնականում պայմանավորված Ադրբեջանի կողմից Արցախի դեմ սանձազերծված պատերազմի հետևանքների մեղմման նպատակով 2021 թվականին զգալի միջոցների հատկացմամբ:

ՀՀ ԱՍՀՆ-ի կողմից իրականացվող այլ ծրագրերի շրջանակներում հաշվետու ժամանակահատվածում շուրջ 8.6 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 99.8% կատարողական և 4.2%-ով (շուրջ 345.7 մլն դրամով) գերազանցելով նախորդ տարվա նույն ժամանակահատվածի ցուցանիշը: Նախորդ տարվա համեմատ աճը հիմնականում պայմանավորված է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերի աճով, որոնք կազմել են շուրջ 8.3 մլրդ դրամ կամ ծրագրված ցուցանիշի 99.9%-ը և 4.3%-ով (339.8 մլն դրամով) գերազանցել նախորդ տարվա նույն ժամանակահատվածի ցուցանիշը: Միջոցառման շրջանակում պարգևավճար ստացող շահառուների փաստացի թիվը կանխատեսված 35015-ի դիմաց կազմել է 34329:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են ավելի քան 2 մլրդ դրամ կամ ծրագրված ցուցանիշի 89.3%‑ը: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների ծախսերով, որոնք կազմել են ավելի քան 1.7 մլրդ դրամ կամ նախատեսվածի 93.1%-ը՝ պայմանավորված շահառուների՝ կանխատեսվածից պակաս թվով: Միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1120` կանխատեսված 1160-ի դիմաց: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և դիմողների՝ ընդունելության չափորոշիչներին չհամապատասխանելու հանգամանքով:

Հաշվետու ժամանակահատվածում «Տարեցներին և հաշմանդամություն ունեցող անձանց տնային պայմաններում խնամքի ծառայություններ» միջոցառման շրջանակներում տնային պայմաններում սպասարկվող անձանց (խնամվողների) թիվը կազմել է 1810՝ կանխատեսված 1880-ի դիմաց, իսկ «Տարեցներին, հաշմանդամություն ունեցող անձանց ցերեկային խնամքի ծառայություններ (սննդի տրամադրման գծով)» միջոցառման շրջանակներում խնամվողների թիվը կազմել է 1262՝ կանխատեսված 1600-ի դիմաց: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և ընդունելության չափորոշիչներին չհամապատասխանելու հանգամանքով: Հաշվետու ժամանակահատվածում «Տարեցներին և հաշմանդամություն ունեցող անձանց տնային պայմաններում խնամքի ծառայություններ» և «Տարեցներին, հաշմանդամություն ունեցող անձանց ցերեկային խնամքի ծառայություններ (սննդի տրամադրման գծով)» միջոցառումների գծով ծախսերը կազմել են համապատասխանաբար 127.9 մլն դրամ (նախատեսվածի 88.9%-ը) և 100.1 մլն դրամ (նախատեսվածի 87.7%-ը): Ծրագրված ծախսերից շեղումը հիմնականում պայմանավորված է սեպտեմբեր ամսվա կատարողական հաշվետվությունները հոկտեմբերին ներկայացվելու հանգամանքով:

Նախորդ տարվա նույն ժամանակահատվածի համեմատ 18 տարեկանից բարձր տարիքի անձանց խնամքի ծառայությունների ծրագրի ծախսերն աճել են 1.9%-ով կամ 39.1 մլն դրամով՝ հիմնականում պայմանավորված տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների գծով ծախսերի 2.3% (39.1 մլն դրամ) աճով:

2022 թվականի ինն ամիսների ընթացքում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է շուրջ 2.2 մլրդ դրամ՝ կազմելով ծրագրված ցուցանիշի 87.6%-ը:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված 5 հաստատություններում խնամվել է 567 երեխա՝ կանխատեսված 585-ի դիմաց: Կանխատեսվածի համեմատ երեխաների փոքր թիվը պայմանավորված է առանց ծնողական խնամքի մնացած երեխաներին այլընտրանքային խնամքի տրամադրմամբ, նրանց կենսաբանական ընտանիքներ վերադարձնելով: Ընտանիքներին, կանանց և երեխաներին աջակցության ծրագրին հատկացված միջոցների գերակշիռ մասն ուղղվել է տվյալ միջոցառմանը, որի շրջանակներում օգտագործվել է ծրագրված միջոցների 96.6%-ը՝ 1.4 մլրդ դրամ: Շեղումը պայմանավորված է շահառուների՝ կանխատեսվածից պակաս թվով և դրանով պայմանավորված՝ սննդի ու այլ ծառայությունների գծով ծախսերի տնտեսմամբ:

Երեխաների և ընտանիքների աջակցության տրամադրման ծառայությունների շրջանակներում 2022 թվականի ինն ամիսների ընթացքում 6 աջակցության կենտրոնում ցերեկային խնամք է ստացել 566 երեխա՝ կանխատեսված 600-ի դիմաց: Երեխաների փաստացի թիվը կախված է անհատական սոցիալական ծրագրերում նշված նպատակադրումների իրականացումից: Երեխաների և ընտանիքների աջակցության տրամադրման ծառայությունների շրջանակներում ծախսվել է 347.4 մլն դրամ կամ նախատեսվածի 84.9%-ը: Ծրագրային ցուցանիշից շեղումը պայմանավորված է շահառուների՝ նախատեսվածից պակաս թվով:

«Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» միջոցառման շրջանակներում ժամանակավոր խնամքի 3 հաստատությունում խնամվել է 79 երեխա՝ կանխատեսված 125-ի դիմաց՝ պայմանավորված շահառուների դիմելիությամբ: Միջոցառման շրջանակներում օգտագործվել է 172.4 մլն դրամ կամ նախատեսվածի 69%-ը, որը պայմանավորված է շահառուների՝ նախատեսվածից պակաս թվով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 7.2%-ով կամ 145.6 մլն դրամով` հիմնականում պայմանավորված երեխաների շուրջօրյա խնամքի ծառայությունների և կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների գծով ծախսերի համապատասխանաբար 9.1% (115.8 մլն դրամ) և 42% (51 մլն դրամ) աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 4 ծրագիր: Ծախսերը կազմել են շուրջ 7.1 մլրդ դրամ կամ ծրագրված ցուցանիշի 49.1%‑ը: Շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ու Պաշտպանության բնագավառում գիտական և գիտատեխնիկական նպատակային հետազոտությունների ծրագրերի կատարողականով: 2021 թվականի ինն ամիսների համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերն աճել են 2.5 անգամ կամ 4.2 մլրդ դրամով: Նշենք, որ 2022 թվականից Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագիրը ՀՀ Վարչապետի աշխատակազմի պատասխանատվությամբ իրականացվող ՀՀ Վարչապետի լիազորությունների իրականացման ապահովման ծրագրից փոխանցվել է ՀՀ ԲՏԱՆ պատասխանատվությամբ իրականացվող Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագիր, ուստի 2021 թվականի ինն ամիսների համադրելի ցուցանիշի համեմատ ՀՀ ԲՏԱՆ պատասխանատվությամբ իրականացվող ծախսերի աճը կազմում է 16.8% կամ 1 մլրդ դրամ, որը հիմնականում պայմանավորված է Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերի 2.8 անգամ կամ ավելի քան 1.1 մլրդ դրամ աճով:

1. *ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ**  **(2022թ. հետ համադրելի)** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **6,053.1** | **14,398.2** | **7,072.5** | **49.1** | **116.8** | **1,019.5** |
| Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագիր | 4,396.0 | 7,808.1 | 4,096.5 | 52.5 | 93.2 | (299.5) |
| Պաշտպանության բնագավառում գիտական և գիտատեխնիկական նպատակային հետազոտություններ | 645.5 | 4,184.6 | 1,791.3 | 42.8 | 277.5 | 1,145.8 |
| Այլ ծրագրեր | 1,011.6 | 2,405.5 | 1,184.7 | 49.3 | 117.1 | 173.2 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման* ծրագրի շրջանակներում օգտագործվել է շուրջ 4.1 մլրդ դրամ կամ նախատեսված միջոցների 52.5%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է ավելի քան 1.9 մլրդ դրամ կամ նախատեսված միջոցների 45.3%-ը: Ծրագրի՝ ծառայությունների մատուցման բաղադրիչի ծախսերը կատարվել են 47.1%-ով՝ կազմելով ավելի քան 1 մլրդ դրամ, որը պայմանավորված է ռուս-ուկրաինական հակամարտության հետևանքով գովազդային արշավի իրականացման խորհրդատվական պայմանագրի դադարեցմամբ՝ նախատեսված գործարար այցելությունները և համաժողովները չեն կայացել, բացի այդ, երկարաձգվել են արտահանողների զարգացման ու նորարարության զարգացման և մարզային համաֆինանսավորվող դրամաշնորհների պայմանագրերի ժամկետները: Հաշվետու ժամանակահատվածում արտահանողների զարգացման դրամաշնորհային ծրագրերի թիվը կազմել է 6՝ նախատեսված 7-ի փոխարեն, նորարարության զարգացման և մարզային համաֆինանսավորվող դրամաշնորհային ծրագրերի թիվը՝ 15՝ նախատեսված 25-ի փոխարեն:

Վարկային ծրագրի՝ շենքերի և շինությունների շինարարության ու հիմնանորոգման միջոցառման շրջանակներում ինժեներական քաղաքի տարածքի բարեկարգման և ենթակառուցվածքների կառուցման համար նախատեսված աշխատանքները կատարվել են ամբողջությամբ: Ստանդարտացման և չափագիտության ազգային մարմնի (ՍՉԱՄ) լաբորատորիաների և այլ տարածքների վերանորոգման աշխատանքները նախատեսված 100%-ի փոխարեն կատարվել են 93%-ով՝ պայմանավորված ռուս-ուկրաինական հակամարտության պատճառով շինանյութերի և ապրանքների մատակարարման ուշացման հետևանքով պայմանագրի ժամկետի երկարաձգմամբ (մինչև սեպտեմբերի 15-ը): Չեն իրականացվել ինժեներական բիզնես աքսելատորի շենքի կառուցման աշխատանքները՝ պայմանավորված մրցույթի անցկացման մեթոդի փոփոխությամբ: Չեն իրականացվել նաև կիբեռանվտանգության ինկուբատորի դեմո լաբորատորիայի տարածքի վերանորոգման աշխատանքները՝ պայմանավորված Հայաստանի ազգային պոլիտեխնիկական համալսարանում կառուցվածքային (նաև տարածքային) փոփոխություններով: Նշված միջոցառման շրջանակներում օգտագործվել է 874.9 մլն դրամ կամ նախատեսված միջոցների 67.1%‑ը, որը հիմնականում պայմանավորված է ինժեներական քաղաքի բիզնես աքսելերատորի մրցույթի չհայտարարման հանգամանքով, որի արդյունքում նախատեսված կանխավճարը չի վճարվել:

Ծրագրի՝ սարքավորումների ձեռքբերման բաղադրիչի շրջանակներում կիբերանվտանգության ինկուբատորի կրթական լաբորատորիաների համար համակարգչային սարքավորումների ձեռքբերումն ամբողջությամբ իրականացվել է, իսկ կիբերանվտանգության ինկուբատորի լաբորատորիաների համար IBM լիցենզիաների ձեռքբերման, տեղադրման, ուսուցման և երաշխիքային սպասարկման աշխատանքները, որոնց 60%‑ն էր նախատեսված ինն ամիսների ընթացքում, չեն իրականացվել՝ պայմանավորված այն հանգամանքով, որ նախնական բանակցությունները տարվել էին Ռուսաստանի IBM ներկայացուցչության հետ, սակայն պատժամիջոցների հետևանքով նոր պայմանավորվածություն է ձեռք բերվել IBM Խորվաթիայի հետ: Չեն իրականացվել Հայաստանի գերհամակարգչային համակարգի արդիականացման և տեղադրման աշխատանքները՝ պայմանավորված ինժեներական քաղաքում գերհամակարգչի համար նախատեսված շենքի կառուցման ժամկետի հետաձգմամբ, ինչպես նաև ռուս-ուկրաինական հակամարտության հետևանքով փոխարինման ենթակա մասերի ձեռքբերման դժվարությամբ: Ձեռք չի բերվել ՍՉԱՄ-ի համար նախատեսված կահույքը՝ պայմանավորված մրցույթին մասնակից չլինելու հանգամանքով: Արդյունքում նշված միջոցառման շրջանակներում օգտագործվել է նախատեսված միջոցների 3%-ը՝ 23 մլն դրամ:

Հաշվետու ժամանակահատվածում տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության միջոցառման շրջանակներում նախատեսված 560-ի դիմաց աջակցություն են ստացել 10 առևտրային կազմակերպություններ և անհատ ձեռնարկատերեր: Վերջինս պայմանավորված է նրանով, որ կանախատեսված ցուցանիշը սահմանվել էր մեծ քանակի փոքր կազմակերպությունների համար, սակայն ՏՏ ոլորտի աշխատակիցների մեծամասնությունը նախընտրել է միավորվել խոշոր կազմակերպություններում: Նշված միջոցառման շրջանակներում օգտագործվել է շուրջ 1.4 մլրդ դրամ կամ նախատեսված միջոցների 64%-ը, ինչը պայմանավորված է նրանով, որ միջոցառումն իրականացվում է առաջին անգամ, և ցածր է ծրագրի նկատմամբ շահառուների տեղեկացվածության մակարդակը: Աշխատանքներ են տարվում շահառուների շրջանակն ընդլայնելու ուղղությամբ:

2021 թվականի ինն ամիսների համադրելի ցուցանիշի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերը նվազել են 6.8%-ով կամ 299.5 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում կատարված ծախսերի 39.5% (1.3 մլրդ դրամ) նվազմամբ: Բացի այդ, 2021 թվականի ինն ամիսների ընթացքում 725.9 մլն դրամ միջոցներ էին հատկացվել Կորոնավիրուսի (COVID-19) տնտեսական հետևանքների չեզոքացման 17‑րդ միջոցառման շրջանակներում: Միաժամանակ, հաշվետու ժամանակահատվածում տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության միջոցառմանը հատկացվել են շուրջ 1.4 մլրդ դրամ միջոցներ, որը 2021 թվականին չէր նախատեսվել:

*Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում միջոցներն ուղղվել են հատուկ գիտահետազոտական և փորձակոնստրուկտորական աշխատանքների ֆինանսավորմանը: Ծրագրի շրջանակներում օգտագործվել է 1.8 մլրդ դրամ՝ ապահովելով 42.8% կատարողական, ինչը պայմանավորված է արտերկրից ներմուծվող հումք-նյութերի, սարքավորումների լոգիստիկ խնդիրներով և միկրոէլեկտրոնային բազայի հնարավորությունների կրճատմամբ, ինչպես նաև այն հանգամանքով, որ նախատեսված թեմաները ՌԱՀ-ի նիստում հաստատվել են սեպտեմբերին: 2021 թվականի ինն ամիսների համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերն աճել են 2.8 անգամ կամ 1.1 մլրդ դրամով:

ՀՀ ԲՏԱՆ պատասխանատվությամբ իրականացվող այլ ծրագրերից *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում ծախսերը կազմել են 795.6 մլն դրամ կամ ծրագրային ցուցանիշի 93.2%‑ը: Շեղումը հիմնականում առաջացել է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ծախսերում, որոնք կազմել են 131.3 մլն դրամ՝ ապահովելով 76.3% կատարողական՝ հիմնականում պայմանավորված գործուղումների ծախսերի գծով առաջացած տնտեսումներով: 97.4% (577.5 մլն դրամ) կատարողական է արձանագրվել բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառման ծախսերում՝ հիմնականում պայմանավորված համակարգչային ծառայությունների ձեռքբերման որոշ մրցույթների հետաձգմամբ:

Նախորդ տարվա ինն ամիսների համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 8.8%-ով կամ 64.6 մլն դրամով՝ հիմնականում պայմանավորված հաշվետու ժամանակահատվածում արտասահմանյան պատվիրակությունների ընդունելություններին 62.1 մլն դրամի հատկացմամբ, որոնց գծով նախորդ տարվա ինն ամիսներին միջոցներ չէին նախատեսվել:

*ՀՀ ֆինանսների նախարարության* պատասխանատվության ներքո իրականացվել են 4 ծրագրեր, որոնց 2022 թվականի ինն ամիսներին ՀՀ պետական բյուջեից տրամադրվել է 134.4 մլրդ դրամ՝ ապահովելով ծրագրի 91.3% կատարողական: 2021 թվականի ինն ամիսների համեմատ նախարարության ծախսերն աճել են 3.1%-ով (4 մլրդ դրամով)՝ հիմնականում պայմանավորված Պետական պարտքի կառավարման ծրագրի շրջանակներում կատարված ծախսերի աճով:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **130,354.3** | **147,206.1** | **134,396.7** | **91.3** | **103.1** | **4,042.5** |
| Պետական պարտքի կառավարում | 128,220.6 | 144,726.4 | 132,221.2 | 91.4 | 103.1 | 4,000.6 |
| Հանրային ֆինանսների կառավարման բնագավառում պետական քաղաքականության մշակում, ծրագրերի համակարգում և մոնիտորինգ | 2,041.9 | 2,370.6 | 2,086.4 | 88.0 | 102.2 | 44.5 |
| Այլ ծրագրեր | 91.8 | 109.1 | 89.1 | 81.8 | 97.2 | (2.6) |

Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 91.4%-ը՝ 132.2 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը[[37]](#footnote-37): Նախորդ տարվա ինն ամիսների համեմատ Պետական պարտքի կառավարման ծրագրի ծախսերն աճել են 3.1%-ով կամ 4 մլրդ դրամով:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 2.1 մլրդ դրամ՝ ապահովելով ծրագրի 88%-ը: Շեղումը հիմնականում առաջացել է «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ», «Ֆինանսական կառավարման համակարգի վճարահաշվարկային ծառայություններ» և «Դատական ակտերի հիման վրա ՀՀ պետական բյուջեից բռնագանձման ենթակա գումարների վճարում» միջոցառումների ծախսերում:

Ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 94.5%-ով և կազմել 1.7 մլրդ դրամ: Շեղումը պայմանավորված է նրանով, որ սեպտեմբեր ամսին մատուցված ծառայությունների դիմաց վճարումների մի մասը կատարվել է հոկտեմբերին:

Ֆինանսական կառավարման համակարգի վճարահաշվարկային ծառայություններին տրամադրվել է 162.9 մլն դրամ ծրագրված ցուցանիշի 68.4%-ը, որը պայմանավորված է բանկերի կողմից փաստացի մատուցած ծառայություններով, ինչպես նաև սեպտեմբեր ամսին մատուցված ծառայությունների դիմաց վճարումները հոկտեմբեր ամսին իրականացնելու հանգամանքով:

ՀՀ միջազգային վարկանիշի տրամադրման ծախսերը կազմել են 78.9 մլն դրամ կամ ծրագրված ցուցանիշի 67.8%-ը: Միջոցները հատկացվել են Fitch և Moodys վարկանիշային գործակալություններին, որոնց կողմից իրականացվել են վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների 2-ական վերանայումներ, իսկ Standard&Poor's վարկանիշային գործակալության կողմից վճարման պահանջ չի ներկայացվել:

Նախորդ տարվա ինն ամիսների համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 2.2%-ով (44.5 մլն դրամով)՝ հիմնականում պայմանավորված Դատական ակտերի հիման վրա ՀՀ պետական բյուջեից բռնագանձման ենթակա գումարների վճարման ծախսերով, որոնք կազմել են 79.7 մլն դրամ և որոնց գծով նախորդ տարի միջոցներ չէին հատկացվել:

*ՀՀ արտակարգ իրավիճակների նախարարության* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 5 ծրագիր՝ նախատեսված 6-ի փոխարեն: Ծախսերը կազմել են շուրջ 9.3 մլրդ դրամ կամ ծրագրված ցուցանիշի 81.8%‑ը: Շեղումը հիմնականում պայմանավորված է ՀՀ արտակարգ իրավիճակների նախարարության կողմից կատարված ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Վերջինով է հիմնականում պայմանավորված նաև նախորդ տարվա ինն ամիսների համեմատ ՀՀ արտակարգ իրավիճակների նախարարության պատասխանատվությամբ իրականացվող ծրագրերի գծով ծախսերի 3% (270 մլն դրամ) աճը:

1. *ՀՀ արտակարգ իրավիճակների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **9,004.8** | **11,337.1** | **9,274.8** | **81.8** | **103.0** | **270.0** |
| Փրկարարական ծառայություններ | 7,130.7 | 9,445.0 | 7,478.8 | 79.2 | 104.9 | 348.1 |
| Արտակարգ իրավիճակների բնագավառի պետական քաղաքականության մշակում, ծրագրերի համակարգում և մոնիտորինգ | 782.0 | 1,016.6 | 935.6 | 92.0 | 119.6 | 153.6 |
| Այլ ծրագրեր | 1,092.1 | 875.4 | 860.4 | 98.3 | 78.8 | (231.6) |

Հաշվետու ժամանակահատվածում *«Փրկարարական ծառայություններ»* ծրագրի շրջանակներում օգտագործվել է շուրջ 7.5 մլրդ դրամ կամ նախատեսվածի 79.2%-ը: Շեղումը հիմնականում պայմանավորված է նրանով, որ «Փրկարարական ծառայություններ» միջոցառման շրջանակներում նախատեսված սեպտեմբեր ամսվա աշխատավարձերը և պարգևատրումները վճարվել են հոկտեմբեր ամսին: Նշված միջոցառման շրջանակներում մարտունակության բարձրացման նպատակով նախատեսված 240 ուսումնավարժանքները ողջ ծավալով իրականացվել են: Միջոցառման ծախսերը կազմել են 7.3 մլրդ դրամ կամ նախատեսվածի 85.8%-ը:

Հաշվետու ժամանակահատվածում փրկարարական ծառայության տեխնիկական հագեցվածության բարելավման համար վարչական սարքավորումների ձեռքբերման միջոցառման շրջանակներում հիմնականում ապահովվել են նախատեսված արդյունքային ցուցանիշները: Մեկ արդյունքային չափորոշիչի գծով արձանագրվել է թերակատարում. ձեռք է բերվել թվով 8 տրանսպորտային միջոց՝ նախատեսված 14-ի փոխարեն: Շեղումը հիմնականում պայմանավորված է տրանսպորտային միջոցների գնման պայմանագրերով սահմանված մատակարարման և վճարման ժամանակացույցերով: Արդյունքում միջոցառման շրջանակներում օգտագործվել է նախատեսված միջոցների 23.1%-ը՝ 112.8 մլն դրամ:

ԱԻՆ փրկարար ծառայության շենքի ապահովվածության և պայմանների բարելավման միջոցառման շրջանակներում նախատեսված նախագծանախահաշվային փաստաթղթերի մեկ փաթեթի կազմման աշխատանքները կատարվել են ամբողջությամբ: Միջոցառմամբ նախատեսված՝ Փրկարար ծառայության շենքերի և շինությունների կապիտալ վերանորոգման աշխատանքները չեն կատարվել՝ պայմանավորված նրանով, որ շինարարական ծառայությունների գնման գործընթացը հաշվետու ժամանակահատվածում չի ավարտվել: Արդյունքում միջոցառման շրջանակներում նախատեսված շուրջ 200.1 մլն դրամից օգտագործվել է 950 հազար դրամ (0.5%-ը):

Չեն օգտագործվել ԵՄ-ի կողմից Հարավային Կովկասի խոցելի տարածքներում երկրաշարժի համակողմանի կառավարման աջակցության դրամաշնորհային ծրագրի շրջանակներում նախատեսված 170.1 մլն դրամ միջոցները: Վերջինս հիմնականում պայմանավորված է նրանով, որ ծրագրի ղեկավարության խնդրանքով ձեռք է բերվել պայմանավորվածություն լայնամասշտաբ հրամանատարաշտաբային վարժանքները 2023 թվական տեղափոխելու վերաբերյալ:

Նախորդ տարվա ինն ամիսների համեմատ «Փրկարարական ծառայություններ» ծրագրի ծախսերն աճել են 4.9%-ով կամ 348.1 մլն դրամով՝ հիմնականում պայմանավորված «Փրկարարական ծառայություններ» միջոցառման շրջանակներում կատարված ծախսերի 3.4% (242.6 մլն դրամ) աճով:

2022 թվականի ինն ամիսների ընթացքում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է շուրջ 935.6 մլն դրամ՝ ապահովելով 92% կատարողական: Շեղումը հիմնականում առաջացել է արտակարգ իրավիճակների բնագավառում քաղաքականության մշակման, խորհրդատվական ծառայությունների տրամադրման և մոնիտորինգի իրականացման ծախսերում, որոնք կազմել են 933.8 մլն դրամ՝ ապահովելով 94.5% կատարողական՝ հիմնականում պայմանավորված նախատեսված սեպտեմբեր ամսվա աշխատավարձերը և պարգևատրումները հոկտեմբերին վճարելու հանգամանքով: Նախորդ տարվա ինն ամիսների համեմատ տվյալ ծրագրի շրջանակներում կատարված ծախսերն աճել են 19.6%‑ով կամ 153.6 մլն դրամով՝ հիմնականում պայմանավորված արտակարգ իրավիճակների բնագավառում քաղաքականության մշակման, խորհրդատվական ծառայությունների տրամադրման և մոնիտորինգի միջոցառման շրջանակներում կատարված ծախսերի 22.3% (170 մլն դրամ) աճով:

Հաշվետու ժամանակահատվածում ՀՀ ԱԻՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում ինն ամիսների ընթացքում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 382732 դիտարկումներ՝ կանխատեսված 380000-ի փոխարեն, սեյսմիկ պաշտպանության տարրերի և վարքականոնների ուսուցանման, ՏԻՄ‑երի աշխատողների նախապատրաստման նպատակով կազմակերպվել է 334 միջոցառում՝ նախատեսված 320-ի փոխարեն: Հատկացված միջոցներն օգտագործվել են ամբողջությամբ՝ կազմելով 504.4 մլն դրամ: Նախորդ տարվա ինն ամիսների համեմատ Սեյսմիկ պաշտպանության ծրագրի շրջանակներում կատարված ծախսերն աճել են 1.3%-ով կամ շուրջ 6.3 մլն դրամով:

*ՀՀ վիճակագրական կոմիտեի* պատասխանատվությամբ 2022 թվականի ինն ամիսների ընթացքում կատարվել է պետական բյուջեի 2 ծրագիր, որոնց գծով ծախսերը կազմել են 2.1 մլրդ դրամ կամ ծրագրված ցուցանիշի 88.5%‑ը և 27.3%‑ով (442.6 մլն դրամով) գերազանցել նախորդ տարվա նույն ժամանակահատվածի ցուցանիշը: *Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 94.2%-ը՝ ավելի քան 1.6 մլրդ դրամ: Մասնավորապես՝ 875.2 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը (կատարողականը՝ 96.2%), 388.5 մլն դրամ՝ «Վիճակագրական տեղեկատվության հավաքում» միջոցառմանը (կատարողականը՝ 98.9%), 271.7 մլն դրամ՝ «ՀՀ վիճակագրական կոմիտեի մարդահամարի վարչության տեխնիկական հագեցվածության բարելավում» միջոցառմանը (կատարողականը՝ 99.3%), 95.8 մլն դրամ՝ «Հերթական մարդահամարի նախապատրաստման և անցկացման միջոցառումների իրականացում» միջոցառմանը (կատարողականը՝ 61.6%): Ծրագրված ցուցանիշներից շեղումները հիմնականում պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հոկտեմբեր ամսին: Միջոցառումների շրջանակներում հիմնականում ապահովվել են նախատեսված արդյունքային ցուցանիշները: Նախորդ տարվա նույն ժամանակահատվածի համեմատ Ազգային պաշտոնական վիճակագրության արտադրության և տարածման ծրագրի գծով ծախսերն աճել են 27%‑ով (346.8 մլն դրամով)՝ հիմնականում պայմանավորված ՀՀ վիճակագրական կոմիտեի մարդահամարի վարչության տեխնիկական հագեցվածության բարելավման ծախսերով, որի գծով 2021 թվականի ինն ամիսներին միջոցներ չէին հատկացվել:

*Վիճակագրական համակարգի ամրապնդման ազգային ռազմավարական ծ*րագիրն իրականացվում է Համաշխարհային բանկի աջակցությամբ, որի շրջանակներում օգտագործվել է ինն ամիսների համար նախատեսված միջոցների 72.1%-ը՝ 431.8 մլն դրամ: Ծառայությունների մատուցման բաղադրիչի շրջանակներում օգտագործվել է 192.1 մլն դրամ՝ կազմելով ծրագրված ցուցանիշների 60.9%-ը՝ պայմանավորված նրանով, որ ԱՐՄՍՏԱՏ-ի էլեկտրոնային տվյալների հավաքման, մշակման և պահպանման վեբ-հարթակի ներդրման համար կնքված պայմանագրի շրջանակում կնքվել է լրացուցիչ համաձայնագիր, որի համաձայն ներկայացվող չորրորդ հաշվետվությունը ներկայացվել է սահմանված ժամկետից ուշ, հետևաբար վճարումը կիրականացվի չորրորդ եռամսյակում: Վիճակագրական կոմիտեի տեխնիկական հագեցվածության բարելավման բաղադրիչի շրջանակներում օգտագործվել է ինն ամիսների համար նախատեսված միջոցների 84.7%-ը՝ 239.7 մլն դրամ: Միջոցառման շրջանակներում ձեռք են բերվել նախատեսված 2 սերվերային հանգույցները: Նախատեսված 275 համակարգչային սարքավորումների ձեռքբերումը հետաձգվել է՝ փոխարժեքի նվազմամբ պայմանավորված: Նախորդ տարվա նույն ժամանակահատվածի համեմատ Վիճակագրական համակարգի ամրապնդման ազգային ռազմավարական ծրագրի ծախսերն աճել են 28.5%-ով (95.8 մլն դրամով)՝ պայմանավորված ՀՀ վիճակագրական կոմիտեի տեխնիկական հագեցվածության բարելավման նպատակով միջոցների հատկացմամբ:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում անցած ինն ամիսների ընթացքում տրամադրվել է 574.8 մլն դրամ, որը կազմել է ծրագրված ցուցանիշի 91.2%‑ը՝ հիմնականում պայմանավորված տնտեսումներով: Միջոցների հիմնական մասն ուղղվել է հանրային ծառայությունների ոլորտում կարգավորման իրականացման միջոցառմանը, որի շրջանակներում օգտագործվել է նախատեսված միջոցների 96.1%-ը՝ 563.3 մլն դրամ: Հանրային ծառայությունների ոլորտում կարգավորման միջոցառման շրջանակներում 2022 թվականի ինն ամիսների ընթացքում տրամադրվել է թվով 36 լիցենզիա՝ կանխատեսված 16-ի փոխարեն, իրականացվել է հանրային ծառայությունների կարգավորվող ոլորտում թվով 199 սակագների սահմանում և վերանայում՝ կանխատեսված 285-ի փոխարեն: Նախորդ տարվա ինն ամիսների համեմատ ՀՀ հանրային ծառայությունները կարգավորող հանձնաժողովի ծախսերն աճել են 4.9%‑ով կամ 27 մլն դրամով:

*ՀՀ կենտրոնական ընտրական հանձնաժողովի* կողմից 2022 թվականի ինն ամիսներին *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 27.5%-ը՝ 332.2 մլն դրամ: Շեղումը հիմնականում պայմանավորված է տեղական ինքնակառավարման մարմինների ընտրությունների կազմակերպման միջոցառման ծախսերի կատարողականով, որը կազմել է 9.6%՝ 83.6 մլն դրամ: Միջոցներն ուղղվել են 2022 թվականի մարտի 23-ին և սեպտեմբերի 25-ին կայացած ՏԻՄ ընտրությունների ծախսերի ֆինանսավորմանը: Ցածր կատարողականը պայմանավորված է այն հանգամանքով, որ վերջին ընտրությունների շրջանակներում նախատեսված աշխատավարձերը վճարվել են ընտրությունների արդյունքների պաշտոնական հրապարակումից 7 օր հետո: Նախորդ տարվա ինն ամիսների համեմատ ՀՀ կենտրոնական ընտրական հանձնաժողովի ծախսերը նվազել են 91.9%-ով (3.8 մլրդ դրամով)՝ հիմնականում պայմանավորված 2021 թվականի հունիսին ՀՀ Ազգային ժողովի արտահերթ ընտրությունների անցկացմամբ, ինչպես նաև 2021 թվականին ՀՀ Սահմանադրության փոփոխությունների հանրաքվեի կազմակերպման և անցկացման հետ կապված ծախսերի իրականացմամբ:

*Մրցակցության պաշտպանության հանձնաժողովին* 2022 թվականի ինն ամիսների ընթացքում *«Տնտեսական մրցակցության պաշտպանություն»* ծրագրի իրականացման համար տրամադրվել է 349.2 մլն դրամ, որը կազմել է ծրագրված ցուցանիշի 94.4%‑ը: Շեղումը հիմնականում պայմանավորված է տեխնիկական պատճառներով գնման գործընթացի հետաձգմամբ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 81 ուսումնասիրություններ՝ նախատեսված 65‑ի փոխարեն, որը պայմանավորված է անբարեխիղճ մրցակցության դեպքերի բացահայտման աճով և պարենային ապրանքային շուկաներում առկա իրավիճակով: Նախորդ տարվա ինն ամիսների համեմատ Մրցակցության պաշտպանության հանձնաժողովի ծախսերը գրեթե չեն փոփոխվել:

*ՀՀ կադաստրի կոմիտեի* պատասխանատվությամբ 2022 թվականի ինն ամիսների ընթացքում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են ավելի քան 2.9 մլրդ դրամ կամ նախատեսվածի 77.1%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման, ինչպես նաև ՀՀ կադաստրի կոմիտեի շենքային ապահովվածության բարելավման ծախսերի կատարողականով: Նշված առաջին միջոցառման շրջանակներում սահմանված որոշ արդյունքային չափորոշիչների գծով արձանագրվել են գերակատարումներ՝ պայմանավորված ինչպես քաղաքացիների դիմելիությամբ, այնպես էլ գույքի նկատմամբ իրավունքների պետական գրանցման գործարքների թվի աճով: Մասնավորապես՝ հաշվետու ժամանակահատվածում իրականացվել է գույքի նկատմամբ իրավունքների 149799 պետական գրանցում՝ կանխատեսված 147610-ի դիմաց: Միջոցառման շրջանակներում օգտագործվել է 2.4 մլրդ դրամ կամ նախատեսված միջոցների 77.6%-ը: Վերջինս հիմնականում պայմանավորված է թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ, ինչպես նաև սեպտեմբերի վերջին ՀՀ կառավարության որոշմամբ հատկացված լրացուցիչ միջոցները հաշվետու ժամանակահատվածում չօգտագործվելու հանգամանքով:

ՀՀ կադաստրի կոմիտեի միասնական արխիվի ստեղծման, ամբողջականացման և շահագործման պայմանների բարելավման համար նոր շենքի շինարարության, ՀՀ կադաստրի կոմիտեի տարածքային ստորաբաժանումների (շենքերի) նորոգման նպատակով ՀՀ կադաստրի կոմիտեի շենքային ապահովվածության բարելավման միջոցառման շրջանակներում օգտագործվել է 40.7 մլն դրամ կամ նախատեսված միջոցների 26.8%-ը: Ցածր կատարողականը պայմանավորված է կնքված պայմանագրին կից համաձայնագրի ուշ կնքման հետևանքով աշխատանքների ուշ մեկնարկով:

Հաշվետու ժամանակահատվածում ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար նախատեսված 215.2 մլն դրամն ամբողջությամբ օգտագործվել է: Միջոցառման շրջանակներում նախատեսված աշխատանքներն ամբողջությամբ կատարվել են, և ապահովվել են սահմանված բոլոր արդյունքային չափորոշիչները:

Նախորդ տարվա ինն ամիսների համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 8.2%‑ով կամ 222.6 մլն դրամով` հիմնականում պայմանավորված գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի 8.2% (182.8 մլն դրամ) աճով:

*Հեռուստատեսության և ռադիոյի հանձնաժողովի* պատասխանատվությամբ 2022 թվականի ինն ամիսների ընթացքում *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 220.5 մլն դրամ՝ ապահովելով ծրագրված ցուցանիշի 95.3% կատարողական: Շեղումը հիմնականում պայմանավորված է որոշ աշխատողների արձակուրդների տեղափոխմամբ չորրորդ եռամսյակ, միջքաղաքային կապի ծառայությունների ծախսերի տնտեսմամբ, մրցույթների արդյունքում ապրանքների և ծառայությունների ձեռքբերման ծախսերի տնտեսմամբ, ինչպես նաև սեպտեմբեր ամսվա հարկային հաշիվները հոկտեմբեր ամսին ներկայացնելու հանգամանքով: Նախորդ տարվա ինն ամիսների համեմատ հանձնաժողովի ծախսերը նվազել են 1.1%-ով կամ 2.5 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (2970 եթերային օր), անցկացվել է սլոթի օգտագործման, լսողական ծրագրի հաճախականության օգտագործման և մասնավոր մուլտիպլեքս օպերատորի գործունեության լիցենզավորման 12 մրցույթ, որոնք նախատեսված չէին և որոնց արդյունքում տրամադրվել է սլոթի օգտագործման, լսողական ծրագրերի հեռարձակման և մասնավոր մուլտիպլեքս օպերատորի գործունեության 4 լիցենզիա, տրամադրվել են ցանցային օպերատորի գործունեության 9 լիցենզիա, տեսալսողական մեդիածառայություն մատուցողի կարգավիճակի 8 հեղինակազորման վկայագրեր, իրականացվել է տեսալսողական 63 ծրագրերի դիստրիբյուտորների ծանուցումների հաստատում: Իրականացվել է նաև տեսալսողական մեդիայի ոլորտը կանոնակարգող 1 իրավական ակտի մշակում և տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 127 դիմումների քննարկում՝ կանխատեսված 96‑ի դիմաց:

*ՀՀ պետական եկամուտների կոմիտեի* պատասխանատվությամբ 2022 թվականի ինն ամիսների ընթացքում իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է շուրջ 18.2 մլրդ դրամ կամ նախատեսված միջոցների 78.5%‑ը: Ծրագրված ցուցանիշից շեղումը հիմնականում պայմանավորված է նրանով, որ չեն օգտագործվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ պետական եկամուտների կոմիտեի նոր շենքային պայմանների ապահովման նպաատակով նախատեսված շուրջ 2.1 մլրդ դրամ միջոցները՝ պայմանավորված այն հանգամանքով, որ ՎԶԵԲ-ի կողմից մարտ ամսին հայտարարված միջազգային մրցույթը տեղի է ունեցել մայիս ամսին, որի արդյունքում հաղթած կազմակերպությունը ներկայացվել է ՎԶԵԲ-ին, սակայն վերջինիս կողմից հաշվետու ժամանակահատվածում համաձայնությունը չի ստացվել: «Հարկային և մաքսային ծառայություններ» ծրագրի կատարողականը պայմանավորված է նաև «Հարկային և մաքսային ծառայություններ» ու «ՀՀ պետական եկամուտների կոմիտեի տեխնիկական հագեցվածության բարելավում» միջոցառումների կատարողականով: Նշված առաջին միջոցառման շրջանակներում օգտագործվել է 13.5 մլրդ դրամ կամ ծրագրված ցուցանիշի 90.5%‑ը: Շեղումը հիմնականում պայմանավորված է ապրանքների և ծառայությունների ձեռքբերման դիմաց սեպտեմբեր ամսվա վճարումները հոկտեմբեր ամսին կատարելու հանգամանքով: ՀՀ պետական եկամուտների կոմիտեի տեխնիկական հագեցվածության բարելավման միջոցառման շրջանակներում սահմանված արդյունքային չափորոշիչների մի մասն ամբողջությամբ ապահովվել է, որոշ ցուցանիշների գծով արձանագրվել է թերակատարում՝ պայմանավորված նրանով, որ պահեստում առկա ապրանքների մնացորդը բավարարել է պահանջները: Նախատեսված 9 էլեկտրոնային հաշվառման համակարգերից հաշվետու ժամանակահատվածում ներդրվել է 3-ը, իսկ մյուսների ներդրումը հետաձգվել է չորրորդ եռամսյակ: Միջոցառման շրջանակներում օգտագործվել է նախատեսված միջոցների 33.5%‑ը՝ շուրջ 532 մլն դրամ՝ հիմնականում պայմանավորված այն հանգամանքով, որ ելնելով անհրաժեշտությունից՝ համակարգչային տեխնիկայի և գրասենյակային գույքի մատակարարումը տեղափոխվել է չորրորդ եռամսյակ:

Հաշվետու ժամանակահատվածում ձեռք են բերվել 980000 դրոշմապիտակներ, որի համար նախատեսված միջոցներն օգտագործվել են ամբողջությամբ՝ կազմելով 3.7 մլրդ դրամ:

Նախորդ տարվա ինն ամիսների համեմատ ՀՀ պետական եկամուտների կոմիտեի պատասխանատվությամբ իրականացվող ծախսերը նվազել են 5.1%‑ով կամ 981.5 մլն դրամով՝ հիմնականում պայմանավորված 2021 թվականի ինն ամիսների ընթացքում ակցիզային դրոշմանիշերի ձեռքբերման նպատակով 2.4 մլրդ դրամի հատկացմամբ, որոնց համար 2022 թվականին միջոցներ չեն հատկացվել: Միաժամանակ հարկ է նշել, որ նախորդ տարվա ինն ամիսների համեմատ դրոշմապիտակների ձեռքբերման ու «Հարկային և մաքսային ծառայություններ» միջոցառումների շրջանակներում կատարված ծախսերն աճել են համապատասխանաբար 30.7%-ով (869.4 մլն դրամով) և 2.6%-ով (347 մլն դրամով):

*ՀՀ ազգային անվտանգության ծառայության* պատասխանատվությամբ 2022 թվականի ինն ամիսների ընթացքում կատարվել են ավելի քան 32 մլրդ դրամի ծախսեր՝ ապահովելով ծրագրված ցուցանիշի 83.1%-ը: Հատկացված միջոցներով իրականացվել են երկու ծրագրեր՝ «Պետական պահպանության ապահովում» և «Ազգային անվտանգություն»։ Շեղումը, ինչպես նաև նախորդ տարվա նույն ժամանակահատվածի համեմատ 24.9% կամ 6.4 մլրդ դրամ աճը հիմնականում պայմանավորված են Ազգային անվտանգության ծրագրի ծախսերով:

Հաշվետու ժամանակահատվածում 3.4 մլրդ դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 82.7%-ը: Շեղումը հիմնականում պայմանավորված է «Պետական պահպանության ծառայություններ» միջոցառման կատարողականով: Միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Միջոցառման ծախսերը կազմել են ավելի քան 2.9 մլրդ դրամ կամ ծրագրված ցուցանիշի 83.4%-ը: Շեղումը հիմնականում պայմանավորված է ապրանքների մատակարարման և աշխատանքների կատարման ժամանակացույցերի փոփոխությամբ:

Պահպանության ծառայության կարիքների համար ավտոմեքենաների ձեռքբերման նպատակով ՊՊԾ տրանսպորտային միջոցներով ապահովվածության բարելավման միջոցառման շրջանակներում ձեռք է բերվել 1 հատ մարդատար ավտոմեքենա՝ նախատեսված 3-ի դիմաց, որը պայմանավորված է ապրանքների մատակարարման ժամանակացույցերի փոփոխությամբ: Ծախսերը կազմել են 438.8 մլն դրամ՝ ապահովելով 84.2% կատարողական:

Նախորդ տարվա նույն ժամանակահատվածի համեմատ Պետական պահպանության ապահովման ծրագրի ծախսերն աճել են 19.9%-ով կամ 565.3 մլն դրամով՝ հիմնականում պայմանավորված «ՊՊԾ տրանսպորտային միջոցներով ապահովվածության բարելավում» և «Պետական պահպանության ծառայություններ» միջոցառումների շրջանակներում կատարված ծախսերի համապատասխանաբար 7.3 անգամ (378.8 մլն դրամ) և 5.7% (159.1 մլն դրամ) աճով:

2022 թվականի ինն ամիսների ընթացքում *Ազգային անվտանգության* ծրագրին պետական բյուջեից տրամադրվել է 28.6 մլրդ դրամ` կազմելով ծրագրված ցուցանիշի 83.2%‑ը: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման ծախսերի 85.8% կատարողականով, որոնք կազմել են 18.4 մլրդ դրամ: Շեղումը պայմանավորված է մրցույթների վերահայտարարման պատճառով պայմանագրերի՝ կանախատեսված ժամկետից ուշ կնքմամբ, գնումների արդյունքում առաջացած տնտեսումներով, պայմանագրային պարտավորությունները չկատարելու պատճառով մատակարարի հետ կնքված պայմանագրի լուծմամբ, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ։

Ազգային անվտանգության ծրագրի կատարողականը մասամբ պայմանավորված է պաշտպանության բնագավառի այլ ծախսերի 84.2% կատարողականով, որի շրջանակներում օգտագործվել է 8.8 մլրդ դրամ: Ծրագրված ցուցանիշի նկատմամբ շեղումը պայմանավորված է նրանով, որ ՀՀ կառավարության որոշմամբ հատկացված լրացուցիչ 3 մլրդ դրամ ծախսերի ընդունման-հանձման արձանագրություններն ամբողջությամբ չեն ներկայացվել, վճարումները կկատարվեն դրանք ներկայացվելուց հետո:

Հաշվետու ժամանակահատվածում Ազգային անվտանգության համակարգի շենքային ապահովվածության բարելավման միջոցառման շրջանակներում օգտագործվել է 1.2 մլրդ դրամ կամ նախատեսված միջոցների 56.1%-ը: Շեղումը հիմնականում պայմանավորված է նրանով, որ երկրում ստեղծված սահմանային իրավիճակի հետ կապված՝ շինարարական աշխատանքների ընթացքը դանդաղել է, չորս նախագծեր հետաձգվել են, իսկ կապիտալ նորոգման կատարողականները ներկայացվել են սեպտեմբերի վերջին:

Նախորդ տարվա ինն ամիսների համեմատ Ազգային անվտանգության ծրագրի ծախսերն աճել են 25.6%-ով կամ 5.8 մլրդ դրամով՝ հիմնականում պայմանավորված հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 18.9% (2.9 մլրդ դրամ), ինչպես նաև պաշտպանության բնագավառի այլ ծախսերի 34.3% (2.3 մլրդ դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է 55.3 մլրդ դրամ՝ կազմելով ծրագրված ցուցանիշի 94.2%-ը: Շեղումը հիմնականում պայմանավորված է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նշված ծրագրի շրջանակներում կատարված ծախսերի աճով է հիմնականում պայմանավորված նախորդ տարվա ինն ամիսների համեմատ ՀՀ ոստիկանության ծախսերի 25% (11.1 մլրդ դրամ) աճը:

2022 թվականի ինն ամիսների ընթացքում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է շուրջ 54.3 մլրդ դրամ կամ նախատեսված միջոցների 94.3%-ը: Շեղումը հիմնականում պայմանավորված է «ՀՀ ոստիկանության կարիքի բավարարում» ու «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների կատարողականով:

Հաշվետու ժամանակահատվածում շուրջ 12.8 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 96.1%-ով՝ հիմնականում պայմանավորված առանձին վճարումներ հոկտեմբեր ամսին կատարելու հանգամանքով:

Պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարման միջոցառմանը տրամադրվել է 13.5 մլրդ դրամ, որը կազմել է ծրագրված ցուցանիշի 97.7%-ը: Վերջինս հիմնականում պայմանավորված է նոր պարեկային ծառայության ձևավորման հետ կապված կառուցվածքային փոփոխությունների հետևանքով աշխատանքի վարձատրության ծախսերի տնտեսմամբ:

Ճանապարհային երթևեկության անվտանգության ապահովման և ճանապարհա-տրանսպորտային պատահարների կանխարգելման միջոցառման շրջանակներում ծախսերը կատարվել են 97.5%-ով՝ կազմելով շուրջ 7.2 մլրդ դրամ: Շեղումը հիմնականում պայմանավորված է առանձին վճարման փաստաթղթեր հոկտեմբեր ամսին ներկայացվելու հանգամանքով:

ՀՀ ոստիկանության կարիքի բավարարման շրջանակներում միջոցներն ուղղվել են ՀՀ ոստիկանության նյութատեխնիկական բազայով ապահովմանը՝ ձեռք են բերվել 140 հատ ավտոմեքենաներ, 1 հատ ցանցային սերվեր, 847 միավոր գրասենյակային գույք, 17 հատ տեսաձայնագրող համակարգ, 518 հատ այլ սարքավորումներ և 1136 հատ համակարգչային սարքավորումներ: Միջոցառմանը տրամադրվել է շուրջ 7.7 մլրդ դրամ, որը կազմել է ծրագրված ցուցանիշի 82.3%-ը: Վերջինս պայմանավորված է նրանով, որ շինարարական, վերանորոգման և նախագծահետազոտական աշխատանքների գծով կատարողականները հաշվետու ժամանակահատվածում չեն ներկայացվել վճարման:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3427՝ նախատեսված 3563-ի դիմաց, որը պայմանավորված է պետական պահպանության գլխավոր վարչության բարեփոխումների հետևանքով պահպանվող մասնավոր օբյեկտների թվի նվազմամբ: Միջոցառման ծախսերը կազմել են 5.8 մլրդ դրամ կամ ծրագրված ցուցանիշի 97.5%-ը, որը հիմնականում պայմանավորված է առանձին վճարումներ հոկտեմբեր ամսին իրականացնելու հանգամանքով:

Նախորդ տարվա ինն ամիսների համեմատ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերն աճել են 25.2%-ով կամ 10.9 մլրդ դրամով, որը հիմնականում պայմանավորված է ՀՀ ոստիկանության կարիքի բավարարման համար կատարված ծախսերի, ինչպես նաև աշխատանքի վարձատրության ծախսերի աճով:

2022 թվականի ինն ամիսների ընթացքում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 136 ծառայող՝ նախատեսված 179-ի դիմաց, մագիստրատուրայի կրթական ծրագրով առկա ուսուցում է ստացել 3 ծառայող նախատեսված 15-ի դիմաց, միջին մասնագիտական կրթական ծրագրով ուսուցում է ստացել ՀՀ ոստիկանության 69 ծառայող՝ նախատեսված 121-ի դիմաց, նախնական մասնագիտական կրթական ծրագրով ուսուցում է ստացել ՀՀ ոստիկանության 23 ծառայող՝ նախատեսված 60-ի դիմաց: Ծրագրի շրջանակներում օգտագործվել է ավելի քան 1 մլրդ դրամ, որը կազմել է նախատեսված միջոցների 88.9%‑ը: Շեղումը պայմանավորված է սեպտեմբեր ամսվա ընթացքում մատուցված կրթական ծառայությունների դիմաց վճարումները հոկտեմբերին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 14.3%-ով կամ 130.5 մլն դրամով, ընդ որում երեք միջոցառումների գծով արձանագրվել է աճի միևնույն ցուցանիշը:

*Հանրային հեռարձակողի խորհրդին* *Ռադիո և հեռուստահաղորդումների հեռարձակման* ծրագրի շրջանակներում 2022 թվականի ինն ամիսների ընթացքում ՀՀ պետական բյուջեից հատկացվել է 5.4 մլրդ դրամ, որը կազմել է ծրագրային ցուցանիշի 94.2%-ը: Շեղումը հիմնականում պայմանավորված է հեռուստատեսային ծառայությունների դիմաց վճարումների մի մասը, անհրաժեշտությունից ելնելով, չորրորդ եռամսյակում իրականացնելու հանգամանքով: Նախորդ տարվա նույն ժամանակահատվածի համեմատ Հանրային հեռարձակողի խորհրդի ծախսերն աճել են 4%-ով կամ 209 մլն դրամով՝ հիմնականում պայմանավորված հեռուստատեսային ծառայությունների գծով ծախսերի աճով:

Հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի և Միջազգային ալիքի եթերներում՝ յուրաքանչյուրում 6540 ժամ տևողությամբ, և Հանրային հեռուստաընկերության Լրատվական ալիքի եթերում՝ 6534 ժամ տևողությամբ՝ յուրաքանչյուր ալիքում նախատեսված 6552-ի փոխարեն: Ծրագրային ցուցանիշներից շեղումները պայմանավորված են պրոֆիլակտիկ աշխատանքների իրականացմամբ: Միջոցառման ծախսերը կազմել են 4.5 մլրդ դրամ կամ նախատեսվածի 94.2%-ը՝ հիմնականում պայմանավորված մատուցված հեռուստատեսային ծառայությունների դիմաց նախատեսված գումարի մի մասը չորրորդ եռամսյակում վճարելու հանգամանքով: Հեռուստատեսային ծառայությունների գծով ծախսերը 4.2%‑ով (180.8 մլն դրամով) գերազանցել են նախորդ տարվա նույն ժամանակահատվածի ցուցանիշը:

Ռադիո ծառայությունների միջոցառման շրջանակներում իրականացվել են «Տեսալսողական մեդիայի մասին» ՀՀ օրենքի պահանջներին համապատասխան ռադիոհաղորդումների պատրաստում և հեռարձակում Հանրային ռադիոընկերության «Առաջին ծրագրի», «Երկրորդ ծրագրի» և «Հոգևոր-մշակութային» ռադիոալիքի, մայրաքաղաքային սփռման «Արևիկ», համացանցային սփռման «Մշակույթ» ռադիոալիքների եթերներում՝ յուրաքանչյուրում 6552 ժամ տևողությամբ (նախատեսված տևողությամբ), ինչպես նաև ՀՀ տարածքում, Մերձավոր Արևելքի ու հարևան երկրներում հաղորդումների հեռարձակում՝ 1023.75 ժամ տևողությամբ՝ նախատեսված 614.25 ժամի փոխարեն: Միջոցառման ծախսերը հաշվետու ժամանակահատվածում կազմել են 653.8 մլն դրամ կամ ծրագրի 94.2%-ը՝ պայմանավորված ռադիո ծառայությունների դիմաց վճարումների մի մասը չորրորդ եռամսյակում իրականացնելու հանգամանքով: Ռադիո ծառայությունների գծով ծախսերը 8.3%-ով (50 մլն դրամով) գերազանցել են նախորդ տարվա նույն ժամանակահատվածի ցուցանիշը:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում անցած ինն ամիսներին ՀՀ պետական բյուջեից տրամադրվել է 678.8 մլն դրամ, որը կազմել է ծրագրված ցուցանիշի 90.7%-ը: Շեղումը, ինչպես նաև նախորդ տարվա ինն ամիսների համեմատ ծախսերի 6.8% (49.3 մլն դրամ) նվազումը հիմնականում պայմանավորված են որոշ ներքին գործուղումների հետաձգմամբ: Հաշվետու ժամանակահատվածում ՀՀ հաշվեքննիչ պալատի կողմից իրականացվել են թվով 61 հաշվեքննություններ՝ նախատեսված 53-ի փոխարեն:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2022 թվականի ինն ամիսների ընթացքում ՀՀ պետական բյուջեի միջոցներով կատարվել են շուրջ 339 մլն դրամ ծախսեր՝ ապահովելով ծրագրված ցուցանիշի 89.8%-ը:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում նախատեսված արդյունքային չափորոշիչների զգալի մասի գծով արձանագրվել է գերակատարում: Միջոցառման ծախսերը կազմել են շուրջ 336.1 մլն դրամ՝ ապահովելով 89.9% կատարողական, որը հիմնականում պայմանավորված է գնման ընթացակարգերով սահմանված պայմանագրերի կնքման և ապրանքների մատակարարման ժամկետներով, ինչպես նաև թափուր հաստիքների առկայության արդյունքում աշխատանքի վարձատրության ծախսերի տնտեսմամբ:

ՀՀ մարդու իրավունքների պաշտպանի աշխատակազմի տեխնիկական հագեցվածության բարելավման նպատակով օգտագործվել է 2.9 մլն դրամ կամ նախատեսված միջոցների 96.7%-ը, որը պայմանավորված է գնման գործընթացի արդյունքում առաջացած տնտեսումներով:

Նախորդ տարվա ինն ամիսների համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերն աճել են 3.6%-ով կամ 11.9 մլն դրամով, որը հիմնականում պայմանավորված է աշխատանքի վարձատրության ծախսերի աճով:

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2022 թվականի ինն ամիսներին կազմել է 96.1% կամ 214.5 մլն դրամ՝ պայմանավորված ձեռք բերված ծառայությունների ու ապրանքների փաստացի ծավալներով: Նախորդ տարվա նույն ժամանակահատվածի համեմատ կոմիտեի ծախսերն աճել են 7.9%-ով (15.7 մլն դրամով)՝ հիմնականում պայմանավորված պայմանագրային այլ ծառայությունների ձեռքբերման ծախսերի աճով: Ծրագրի շրջանակներում հաշվետու ժամանակահատվածում ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 42 տեսչական ստուգումներ՝ նախատեսված 35-ի դիմաց, տրամադրվել է ատոմային էներգիայի օգտագործման բնագավառում գործունեության իրականացման 509 լիցենզիա՝ կանխատեսված 482-ի փոխարեն:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2022 թվականի ինն ամիսների ընթացքում կատարվել են 5.6 մլրդ դրամ ծախսեր՝ կազմելով ծրագրային ցուցանիշի 83.1%-ը: Շեղումը հիմնականում պայմանավորված է սեպտեմբերի վերջին մատակարարված ապրանքների և ծառայությունների դիմաց վճարումները չորրորդ եռամսյակում իրականացնելու հանգամանքով: Նախորդ տարվա ինն ամիսների համեմատ կոմիտեի ծախսերն աճել են 11.2%-ով կամ 566.3 մլն դրամով՝ հիմնականում պայմանավորված քրեական գործերով վարույթի իրականացման միջոցառման գծով ծախսերի աճով, որոնք կազմել են 5.5 մլրդ դրամ կամ ծրագրված ցուցանիշի 86.7%-ը և 9.8%-ով (492.9 մլն դրամով) գերազանցել նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 38834՝ կանխատեսված 28000-ի դիմաց, ստացված դիմումների և բողոքների թիվը՝ 17090՝ կանխատեսված 18000-ի դիմաց:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են շուրջ 971 մլն դրամ ծախսեր՝ կազմելով ծրագրված ցուցանիշի 62.5%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* *ծրագրին*: Շեղումը հիմնականում պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով, որը կազմել է 24.8% կամ 172.4 մլն դրամ: Նշված միջոցառման կատարողականը պայմանավորված է Ադրբեջանի սանձազերծած ագրեսիայի պատճառով շինարարական աշխատանքների ընթացքի որոշակի դանդաղեցմամբ:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 378.7 մլն դրամ կամ ծրագրված ցուցանիշի 94.2%-ը՝ հիմնականում պայմանավորված Քաղաքաշինության կոմիտեի աշխատակիցների ամենամյա արձակուրդային վճարների մի մասը չորրորդ եռամսյակում իրականացնելու հանգամանքով: Նախորդ տարվա ինն ամիսների համեմատ ՀՀ քաղաքաշինության կոմիտեի ծախսերն աճել են 49.9%-ով (323.3 մլն դրամով)՝ հիմնականում պայմանավորված միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերով (շուրջ 277 մլն դրամ՝ 100%), որի գծով 2021 թվականի ինն ամիսներին միջոցներ չէին հատկացվել:

*Կոռուպցիայի կանխարգելման հանձնաժողովի* պատասխանատվությամբ 2022 թվականի ինն ամիսների ընթացքում ՀՀ պետական բյուջեի միջոցներով կատարվել են 224.8 մլն դրամ ծախսեր՝ կազմելով ծրագրված ցուցանիշի 87.4%-ը: Տրամադրված միջոցներից 222.6 մլն դրամն ուղղվել է *Կոռուպցիայի կանխարգելման համակարգի զարգացման ապահովման* ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 90.8%-ով: Շեղումը հիմնականում պայմանավորված է հանձնաժողովի աշխատակազմն ամբողջությամբ չհամալրվելու հանգամանքով։ Հաշվետու ժամանակահատվածում տվյալ միջոցառման շրջանակներում նախատեսվել էր աուդիտի ենթարկել 11 կուսակցություններ, որոնցից 9-ի աուդիտն ավարտվել է, իսկ 2-ը գտնվել է ընթացքում: Մնացած արդյունքի չափորոշիչների գծով արձանագրվել է գերակատարում: Կոռուպցիայի կանխարգելման հանձնաժողովի կարողությունների զարգացման և տեխնիկական հագեցվածության ապահովման նպատակով օգտագործվել է նախատեսված միջոցների 18.5%-ը՝ 2.2 մլն դրամ, քանի որ հանձնաժողովի կարողությունների զարգացումը ֆինանսավորվում է արտաքին աղբյուրներից. ծախսերի չբավարարված մասը կիրականացվի արտաքին աղբյուրների հնարավորությունները սպառելուց հետո՝ հաջորդ եռամսյակներում: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 88.4%-ով կամ 105.5 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2022 թվականի ինն ամիսների ընթացքում տրամադրվել է շուրջ 512.2 մլն դրամ, որը կազմել է ծրագրված ցուցանիշի 96.3%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման միջոցառման ծախսերում: Միջոցառման շրջանակներում արդյունքային չափորոշիչների գծով արձանագրված շեղումները պայմանավորված են փաստացի ստացված հանձնարարականներով և ըստ անհրաժեշտության կատարված աշխատանքներով: Միջոցառման ծախսերը կազմել են 498.7 մլն դրամ՝ 96.9%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ վճարումների ժամկետների երկարաձգմամբ:

Հաշվետու ժամանակահատվածում ՀՀ պետական վերահսկողական ծառայության տեխնիկական հագեցվածության բարելավման նպատակով ձեռք են բերվել 5 հատ համակարգիչներ, 2 հատ համակարգչային այլ սարքավորումներ, 16 միավոր գրասենյակային գույք, 1 հատ հակահրդեհային անվտանգության համակարգ և 2 հատ այլ սարքավորում: Միջոցառման շրջանակներում օգտագործվել է շուրջ 13.5 մլն դրամ, որը կազմել է ծրագրված ցուցանիշի 84.1%-ը՝ հիմնականում պայմանավորված գնման մրցույթները չկայանալու հետևանքով վարչական սարքավորումների ձեռքբերումը չորրորդ եռամսյակ տեղափոխելու հանգամանքով:

Նախորդ տարվա ինն ամիսների համեմատ ՀՀ պետական վերահսկողական ծառայության ծախսերն աճել են 9.3%-ով (43.6 մլն դրամով), որը հիմնականում պայմանավորված է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման միջոցառման ծախսերի 7.4% (34.3 մլն դրամ) աճով:

*Հակակոռուպցիոն կոմիտեին* 2022 թվականի ինն ամիսների ընթացքում տրամադրվել է 823.4 մլն դրամ՝ ապահովելով ծրագրային ցուցանիշի 84% կատարողական, որը պայմանավորված է այն հանգամանքով, որ կատարված ծախսերի դիմաց վճարումների մի մասն իրականացվել է չորրորդ եռամսյակում: Միջոցները գրեթե ամբողջությամբ (821 մլն դրամ) ուղղվել են *Կոռուպցիոն հանցագործությունների բացահայտման և քննության ապահովման* ծրագրին: Հաշվետու ժամանակահատվածում վարույթում քննված քրեական գործերի ընդհանուր թիվը կազմել է 861, այդ թվում՝ ՀՀ քրեական դատավարության օրենսգրքով ՀՀ հակակոռուպցիոն կոմիտեի ենթակայությանը վերապահված` հարուցված քրեական գործերի թիվը՝ 716, բացահայտված կոռուպցիոն հանցագործությունների թիվը՝ 695: Հակակոռուպցիոն կոմիտեն իր գործունեությունը սկսել է իրականացնել 2021 թվականի հոկտեմբերի 23-ից:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2022 թվականի ինն ամիսների ընթացքում ՀՀ պետական բյուջեից ընդհանուր առմամբ տրամադրվել է շուրջ 3.6 մլրդ դրամ, որը կազմել է ծրագրված ցուցանիշի 95.7%-ը։

Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում, որոնց ուղղվել է 3.58 մլրդ դրամ՝ կազմելով ծրագրված ցուցանիշի 95.8%-ը:

Հատկացումներն ըստ մարզերի ներկայացված են Աղյուսակ 17-ում:

Նախորդ տարվա ինն ամիսների համեմատ մարզպետարանների ծախսերը նվազել են 4.2%-ով կամ 157.8 մլն դրամով՝ հիմնականում պայմանավորված ՀՀ կառավարության որոշմամբ 2021 թվականի ապրիլի 1-ից Միասնական սոցիալական ծառայության ստեղծման հետ կապված՝ ՀՀ մարզպետարանների աշխատակազմերի առանձնացված ստորաբաժանումներ հանդիսացող սոցիալական աջակցության տարածքային գործակալությունների գործունեության դադարեցմամբ:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. ինն ամիս-ների փաստ** | **2022թ. ինն ամիս-ների ճշտված պլան** | **2022թ. ինն ամիս-ների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **3,753.5** | **3,756.0** | **3,595.6** | **95.7** | **95.8** | **(157.8)** |
| Արագածոտնի մարզպետարան | 317.9 | 318.0 | 307.8 | 96.8 | 96.8 | (10.1) |
| Արարատի մարզպետարան | 328.2 | 351.1 | 304.0 | 86.6 | 92.7 | (24.1) |
| Արմավիրի մարզպետարան | 354.4 | 357.7 | 343.4 | 96.0 | 96.9 | (11.0) |
| Գեղարքունիքի մարզպետարան | 477.3 | 493.0 | 475.2 | 96.4 | 99.6 | (2.1) |
| Լոռու մարզպետարան | 425.6 | 413.6 | 406.7 | 98.3 | 95.6 | (18.9) |
| Կոտայքի մարզպետարան | 377.9 | 369.2 | 360.8 | 97.7 | 95.5 | (17.1) |
| Շիրակի մարզպետարան | 442.8 | 422.6 | 415.4 | 98.3 | 93.8 | (27.3) |
| Սյունիքի մարզպետարան | 381.6 | 385.0 | 369.8 | 96.0 | 96.9 | (11.8) |
| Վայոց ձորի մարզպետարան | 284.9 | 287.8 | 272.6 | 94.7 | 95.7 | (12.3) |
| Տավուշի մարզպետարան | 362.9 | 358.1 | 339.8 | 94.9 | 93.6 | (23.1) |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2022 թվականի պետական բյուջեի կատարումն ապահովող միջոցառումների մասին» ՀՀ կառավարության 2021 թվականի դեկտեմբերի 23-ի N 2121-Ն որոշմամբ ինն ամիսների համար նախատեսվել էին ընդհանուր առմամբ շուրջ 30.5 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2022 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են շուրջ 2 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 1.95 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 26.7 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 16.2 մլն դրամը:

# ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ (ՀԱՎԵԼՈՒՐԴԸ) 2022 ԹՎԱԿԱՆԻ ԻՆՆ ԱՄԻՍՆԵՐԻՆ

2022 թվականի ինն ամիսներին ՀՀ պետական բյուջեն կատարվել է 51.4 մլրդ դրամ հավելուրդով՝ ծրագրված 232.4 մլրդ դրամ և նախորդ տարվա նույն ժամանակահատվածի 147.5 մլրդ դրամ պակասուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի ոչ ամբողջական կատարմամբ, որի արդյունքում ֆինանսավորման ներքին աղբյուրներում նախատեսված` բյուջեի ազատ միջոցներն աճել են 104.3 մլրդ դրամով: Արտաքին աջակցությամբ իրականացվող ծրագրերի շրջանակներում ինն ամիսներին ստացվել է նախատեսված վարկային միջոցների 64.7%-ը՝ 64.1 մլրդ դրամ:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)[[38]](#footnote-38)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Պակասուրդ (հավելուրդ)** | **147.5** | **232.4** | **(51.4)** | **(22.1)** | **(34.9)** |
| Ներքին աղբյուրներ, այդ թվում` | (92.3) | 352.1 | 85.8 | 24.4 | (93.0) |
| * Փոխառու միջոցներ | 156.1 | 191.8 | 172.1 | 89.8 | 110.3 |
| * Ֆինանսական զուտ ակտիվներ | (248.4) | 160.3 | (86.3) | (53.8) | 34.7 |
| Արտաքին աղբյուրներ, այդ թվում` | 239.8 | (119.7) | (137.3) | 114.7 | (57.2) |
| * Փոխառու միջոցներ | 335.0 | 11.6 | (10.6) | (91.3) | (3.2) |
| * Ֆինանսական զուտ ակտիվներ | (95.2) | (131.3) | (126.7) | 96.5 | 133.2 |

Հաշվետու ժամանակահատվածում ներքին փոխառու միջոցներից պետական բյուջեն ֆինանսավորվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 172.2 մլրդ դրամ՝ նախատեսված 191.8 մլրդ դրամի դիմաց: Ծրագրային ցուցանիշի թերակատարումը կապված է, շուկայական անորոշություններով պայմանավորված, կանխատեսվածի համեմատ իրականացված ավելի փոքր ծավալով տեղաբաշխումների հետ: 2022 թվականի ինն ամիսների ընթացքում ընդհանուր առմամբ տեղաբաշխվել են 335,211.67 մլն դրամի պարտատոմսեր, և տեղաբաշխումից ստացված մուտքը կազմել է 302,185.78 մլն դրամ, իսկ պարտատոմսերի մարմանը/հետգնմանն ուղղվել է 130,023.88 մլն դրամ: Հաշվետու ժամանակահատվածի ընթացքում տեղաբաշխվել են 1,995.03 մլն դրամի խնայողական արժեկտրոնային պարտատոմսեր, որոնցից մուտքը կազմել է 2,002.85 մլն դրամ:

Կատարված գործառնությունների արդյունքում 2022 թվականի սեպտեմբերի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.45% (2021թ. նույն ժամանակահատվածում` 10.06%).
* մինչև մարումը մնացած միջին ժամկետայնությունը` 3,455 օր (2021թ. նույն ժամանակահատվածում ՝ 3,905 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,411.5 մլրդ դրամ (2021թ. նույն ժամանակահատվածում ՝ 1,116.8 մլրդ դրամ), որի 3.85%-ը (54.36 մլրդ դրամը) կազմել են կարճաժամկետ պարտատոմսերը, 33.17%-ը (468.22 մլրդ դրամը)՝ միջնաժամկետ պարտատոմսերը, 62.58%-ը (883.29 մլրդ դրամը)՝ երկարաժամկետ պարտատոմսերը և 0.4%-ը (5.66 մլրդ դրամը)՝ խնայողական պարտատոմսերը:

2022 թվականի սեպտեմբերի 30-ի դրությամբ շրջանառության մեջ գտնվող գանձապետական պարտատոմսերի 96.9%-ը (1,367.41 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 3.1%-ը (44.11 մլրդ դրամ)` ոչ ռեզիդենտների կողմից:

14.5 մլն դրամ տրամադրվել է մուրհակների մարմանը` կիսամյակային ծրագրով նախատեսված 16.6 մլն դրամի դիմաց։ Ծրագրից շեղումը պայմանավորված է մարման ներկայացված մուրհակների ծավալով:

2022 թվականի ինն ամիսների ընթացքում ներքին ֆինանսական զուտ ակտիվներն ավելացել են 86.3 մլրդ դրամով` ծրագրված 160.3 մլրդ դրամ օգտագործման դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ նախատեսված 151.4 մլրդ դրամ օգտագործման փոխարեն 104.3 մլրդ դրամ աճով:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** |
| **Ֆինանսական զուտ ակտիվներ** | **(248.4)** | **160.3** | **(86.3)** | **(53.8)** |
| Բաժնետոմսերի իրացումից մուտքեր | 2.0 | 0.0 | 0.0 | 0.0 |
| Բաժնետոմսերի և կապիտալում այլ մասնակցության ձեռքբերում | (7.0) | (8.5) | (3.4) | 39.8 |
| Վարկերի և փոխատվությունների տրամադրում (արտաքին աջակցությամբ իրականացվող նպատակային ծրագրերի շրջանակներում) | (36.6) | (7.7) | (2.9) | 37.6 |
| Տրամադրված վարկերի և փոխատվությունների վերադարձից մուտքեր | 26.1 | 25.1 | 24.3 | 96.9 |
| Այլ ֆինանսական ակտիվներ | (232.9) | 151.4 | (104.3) | (68.9) |

Հաշվետու ժամանակահատվածում նախատեսվել էր արտաքին աջակցությամբ իրականացվող ծրագրերի շրջանակներում 7.7 մլրդ դրամ վարկերի տրամադրում ՀՀ ռեզիդենտներին, որի դիմաց փաստացի տրամադրվել է 2.9 մլրդ դրամ:

Վարկերի զգալի մասը՝ 2 մլրդ դրամը, տրամադրվել է Քաղաքային զարգացման ծրագրի շրջանակներում՝ կազմելով ծրագրված ցուցանիշի 59.4%-ը: Մասնավորապես՝

* Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում տրամադրվել է նախատեսված 20% կանխավճարը, որը կազմել է 1.7 մլրդ դրամ` ապահովելով ծրագրված ցուցանիշի 77%-ը: Ծրագրից շեղումը պայմանավորված է արտարժույթի կանխատեսված և փաստացի փոխարժեքների տարբերությամբ.
* Երևանի մետրոպոլիտենի վերակառուցման երկրորդ ծրագրի շրջանակներում նախատեսված 978.4 մլն դրամից Վերակառուցման և զարգացման եվրոպական բանկի մասնաբաժինը տրամադրվել է գրեթե ամբողջ ծավալով՝ կազմելով 305.2 մլն դրամ, իսկ Եվրոպական ներդրումային բանկի աջակցությամբ իրականացվող մասնաբաժինը՝ 5.5%-ով՝ կազմելով 37.3 մլն դրամ՝ պայմանավորված կապալառուի կողմից աշխատանքների իրականացման դանդաղ տեմպերով.
* Հաշվետու տարվա ինն ամիսների ընթացքում Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի շրջանակներում նախատեսվել էր բարելավել Երևանի 28 փողոցների լուսավորության ցանցերը, որի համար նախատեսված էր «Երքաղլույս» ՓԲԸ-ին 250.8 մլն դրամ վարկի տրամադրում, որը չի իրականացվել՝ պայմանավորված աշխատանքների կատարման ընթացքում առաջացած որոշ խոչընդոտների հետևանքով նախագծերում փոփոխությունների անհրաժեշտությամբ:

Հաշվետու ժամանակահատվածում 617.3 մլն դրամ վարկեր են տրամադրվել Էլեկտրաէներգետիկ համակարգի զարգացման ծրագրի շրջանակներում՝ կազմելով ծրագրված ցուցանիշի 97.7%-ը: Մասնավորապես՝ Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է նախատեսված վարկային միջոցների 90.5%-ը՝ 116.5 մլն դրամ, քանի որ որոշ կատարողականներ ներկայացվել են սեպտեմբերին և գտնվել են ստուգման ու քննարկման փուլում: Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է 12.3 մլն դրամ ենթավարկ, որը կազմել է ծրագրված ցուցանիշի 84.8%-ը: Ծրագրից շեղումը պայմանավորված է նրանով, որ «Աշնակ» ենթակայանի վերակառուցման շրջանակներում կապալառուի կողմից ավարտման և շահագործման հանձնման վկայականներ չեն թողարկվել, և վերջնավճարների վճարում չի իրականացվել, իսկ «Արարատ-2» ենթակայանի նախագծային աշխատանքները մեկնարկել են հունիսին, և հաշիվներ չեն ներկայացվել: Նախատեսված ամբողջ ծավալով՝ 488.5 մլն դրամի չափով ենթավարկ է տրամադրվել «Էլեկտրաէներգետիկական համակարգի օպերատոր» ՓԲԸ-ին Ասիական զարգացման բանկի աջակցությամբ իրականացվող Կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում:

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում հաշվետու ժամանակահատվածում տրամադրվել է նախատեսված միջոցների 14.8%-ը՝ 187.7 մլն դրամ՝ պայմանավորված կատարողական ակտերը ուշ ներկայացվելու և վերջիններիս վճարումը հաջորդ եռամսյակ տեղափոխվելու հանգամանքով:

Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում տրամադրվել է 58.3 մլն դրամ ենթավարկ՝ կազմելով ծրագրված ցուցանիշի 23.3%‑ը: Ծրագրից շեղումը հիմնականում պայմանավորված է նախատեսվածից փոքր մեծությամբ վարկերի տրամադրմամբ (10 մլն դրամի փոխարեն 5 մլն դրամ), ինչպես նաև արտարժույթի կանխատեսված և փաստացի փոխարժեքների տարբերությամբ:

Նախկինում պետական բյուջեից ռեզիդենտներին տրամադրված վարկերից հաշվետու տարվա ընթացքում վերադարձվել է 24.3 մլրդ դրամ՝ 3.1%-ով զիջելով ծրագրված ցուցանիշը, որը հիմնականում պայմանավորված է ՀՀ ԿԲ-ին տրամադրված վարկի վերադարձով, որը նախատեսված 4.6 մլրդ դրամ դիմաց կազմել է 3.3 մլրդ դրամ՝ պայմանավորված 2021 թվականի դեկտեմբերին վաղաժամկետ մարմամբ, ինչպես նաև արտարժույթի՝ կանխատեսվածից ցածր փոխարժեքով: Նշենք, որ վարկերի վերադարձի ցուցանիշի վրա վրա դրական ազդեցություն է ունեցել Կորոնավիրուսի (COVID-19) տնտեսական հետևանքների չեզոքացման 3-րդ միջոցառման շրջանակներում տրամադրված վարկերից 2.5 մլրդ դրամի վաղաժամկետ մարումը: Վերադարձված միջոցներից շուրջ 9.5 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 94.6% կատարողական, 3.1 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 84.4%-ը: Ծրագրված ցուցանիշներից շեղումները պայմանավորված են կանխատեսվածի համեմատ փաստացի փոխարժեքի տարբերությամբ:

3.3 մլրդ դրամ է տրամադրվել ՀՀ բարձր տեխնոլոգիական արդյունաբերության նախարարությանը՝ «Գեոկոսմոս» փակ բաժնետիրական ընկերության և 50 մլն դրամ՝ ՀՀ էկոնոմիկայի նախարարությանը՝ «Հայ-Ալմաստ» փակ բաժնետիրական ընկերության բաժնեմասերի ձեռքբերման նպատակով՝ ամբողջությամբ ապահովելով ինն ամիսների ծրագրված ցուցանիշները:

Տնտեսական երկարաժամկետ զարգացմանն ուղղված առաջին միջոցառման շրջանակներում «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդին նախատեսված 5 մլրդ դրամը չի տրամադրվել, քանի որ տվյալ ֆոնդի կողմից դեռևս ընթանում են ներդրումների իրականացման համար օբյեկտների ընտրման ուսումնասիրություններ:

ՀՀ առողջապահության նախարությանը՝ «Ավան» հոգեկան առողջության կենտրոն» ՓԲԸ-ի բաժնեմասերի ձեռքբերման նպատակով նախատեսված 95 մլն դրամը չի տրամադրվել, քանի որ ՀՀ կառավարության համապատասխան որոշումն ընդունվել է սեպտեմբերի 22-ին և ենթակա էր կատարման մեկամսյա ժամկետում:

2022 թվականի ինն ամիսներին ՀՀ պետական բյուջեի պակասուրդի արտաքին ֆինանսավորման աղբյուրներում -10.6 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին պակասուրդի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսները 2021թ. ինն ամիսների նկատմամբ (%)** |
| **Փոխառու զուտ միջոցներ** | **335.0** | **11.6** | **(10.6)** | **(91.3)** | **(3.2)** |
| Վարկերի և փոխատվությունների ստացում | 43.5 | 99.2 | 64.1 | 64.7 | 147.5 |
| Ստացված վարկերի և փոխատվությունների մարում | (87.2) | (87.6) | (74.7) | 85.3 | 85.7 |
| Արժեթղթերի (բացառությամբ բաժնետոմսերի և կապիտալում այլ մասնակցության) թողարկումից և տեղաբաշխումից զուտ մուտքեր | 378.7 | 0.0 | 0.0 | 0.0 | 0.0 |

2022 թվականի ինն ամիսների ընթացքում արտաքին աղբյուրներից փոխառու միջոցներով ՀՀ պետական բյուջեն ֆինանսավորվել է վարկային միջոցների ներգրավման հաշվին: Արտաքին աղբյուրներից ստացված 64.1 մլրդ դրամ վարկային միջոցներից 34.7 մլրդ դրամը բյուջետային աջակցության շրջանակներում ներգրավվել է Արժույթի Միջազգային Հիմնադրամից, որը ստացվել է նախատեսված գրեթե ողջ ծավալով, 29.4 մլրդ դրամը՝ նպատակային վարկային ծրագրերի շրջանակներում՝ կազմելով ծրագրված ցուցանիշի 45.7%-ը:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. ինն ամիսների փաստ** | **Կշիռն ընդամենը մարումներում (%)** | **2022թ. ինն ամիսների փաստ** | **Կշիռն ընդամենը մարումներում (%)** |
| **Արտաքին վարկերի մարում** | **87.2** | **100.0** | **74.7** | **100.0** |
| Միջազգային կազմակերպություններ | 55.9 | 64.1 | 47.2 | 63.2 |
| Օտարերկրյա պետություններ | 30.3 | 34.7 | 26.7 | 35.7 |
| Առևտրային բանկեր | 1.0 | 1.2 | 0.8 | 1.1 |

2022 թվականի ինն ամիսների ընթացքում վարկերի մարմանն ուղղվել է 74.7 մլրդ դրամ՝ կազմելով ծրագրի 85.3%-ը: Շեղումը պայմանավորված է հետևյալ գործոններով.

* 2021 թվականին ու 2022 թվականի ինն ամիսների ընթացքում արտաքին վարկերի գծով ստացումների պլանի թերակատարումն ըստ առանձին վարկային ծրագրերի: Մասնավորապես` մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված՝ պլանավորված 2,996.4 մլն դրամ մարման փոխարեն փաստացի մարվել է վարկի գծով պարտքի մնացորդը՝ 482,556.0 եվրո (194.9 մլն դրամ),
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես՝ կառավարության արտարժութային պարտքի մարման գծով վճարումների համար 2022 թվականի ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 449.57, մինչդեռ պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումները նվազել են 14.3%-ով կամ 12.5 մլրդ դրամով, իսկ դոլարային արտահայտությամբ՝ 3.416 մլն ԱՄՆ դոլարով, որը հիմնականում պայմանավորված է եղել ԱՄՀ-ի Extended Credit Facility վարկի առաջին եռամսյակում մարվող մասնաբաժնի ամբողջական մարմամբ 2021 թվականին, ինչպես նաև արտարժույթների նկատմամբ ՀՀ դրամի փոխարժեքների փոփոխությամբ: 2021 թվականի ինն ամիսների ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել էր 514.07՝ 2022 թվականի ինն ամիսների 449.57-ի դիմաց:

Կատարված մարումների շուրջ 85.8%-ը բաժին է ընկել թվով 6 վարկատուների՝ Զարգացման Միջազգային Ընկերակցություն (29%), Ռուսաստանի Դաշնություն (22.1%), Ասիական Զարգացման Բանկը (18.3%), , Վերակառուցման և Զարգացման Միջազգային Բանկ (6.9%), Ճապոնիա (JICA) (5.4%) և Գերմանիա (4.1%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 16%, ֆիքսված տոկոսադրույքով վարկերի գծով վճարումների տեսակարար կշիռը՝ 84%:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑126.7 մլրդ դրամ` 96.5%-ով ապահովելով կանխատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից 4.4 մլրդ դրամի օգտագործմամբ, որը հաշվետու ժամանակահատվածում նախատեսված չէր: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 367.9 մլն դրամ կամ ծրագրային ցուցանիշի 92.3%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման համար՝ Միջազգային ֆինանսական կազմակերպությունների (ՎԶՄԲ) կապիտալում մասնակցության գծով ստանձնած պարտավորությունների կատարման նպատակով օգտագործվել է 854.4 մլն դրամ կամ ինն ամիսների համար նախատեսված ցուցանիշի 95.4%-ը, ինչը նույնպես պայմանավորված է ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Տնտեսական երկարաժամկետ զարգացմանն ուղղված երկրորդ միջոցառման շրջանակներում ներդրումների խթանման նպատակով ՀՀ էկոնոմիկայի նախարարությանը տրամադրվել է 118.7 մլն դրամ՝ նախատեսված 340.8 մլն դրամի փոխարեն: Միջոցառման շրջանակներում ԵՄ-Հայաստան ՓՄՁ ֆոնդի կողմից կատարվել է 2 ներդրում՝ նախատեսված 3-ի փոխարեն: Ներդրումներից մեկը չի կատարվել` պայմանավորված ընկերության ուսումնասիրության և բանակցությունների՝ նախատեսվածից երկար տևողությամբ: Բանակցությունները գտնվում են ավարտական փուլում, և գործարքը նախատեսվում է ավարտին հասցնել 4-րդ եռամսյակում:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. ինն ամիսների փաստ** | **2022թ. ինն ամիսների ճշտված պլան** | **2022թ. ինն ամիսների փաստ** | **Կատարո-ղականն ինն ամիսների ճշտված պլանի նկատմամբ (%)** | **2022թ. ինն ամիսը 2021թ. ինն ամիսների նկատմամբ (%)** |
| **Ֆինանսական զուտ ակտիվներ,** այդ թվում` | **(95.2)** | **(131.3)** | **(126.7)** | **96.5** | **133.2** |
| Վարկերի և փոխատվությունների տրամադրում (Արցախի Հանրապետությանը) | (91.3) | (130.4) | (130.41) | 100.0 | 142.9 |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.6 | 0.4 | 0.4 | 92.3 | 57.4 |
| Բաժնետոմսերի և կապիտալում այլ մասնակցության ձեռքբերում | (1.4) | (1.2) | (1.0) | 78.7 | 67.8 |
| Այլ | (3.1) | 0.0 | 4.3 | - | (141.0) |

# ՀՀ ՊԵՏԱԿԱՆ ՊԱՐՏՔԸ

2022 թվականի սեպտեմբերի 30-ի դրությամբ ՀՀ պետական պարտքը կազմել է 4,031.5 մլրդ դրամ (9,931.6 մլն ԱՄՆ դոլար): ՀՀ պետական պարտքում 2,495.2 մլրդ դրամը (6,147.0 մլն ԱՄՆ դոլարը) կազմել է արտաքին պարտքը, 1,536.3 մլրդ դրամը (3,784.6 մլն ԱՄՆ դոլարը)՝ ներքին պարտքը: ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշները փոփոխվել են անհամաչափորեն` համապատասխանաբար նվազել 9%-ով և աճել 7.7%-ով: Դա պայմանավորված է եղել 2021 թվականի տարեվերջի և 2022 թվականի սեպտեմբեր ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 15.5%-ով՝ 480.14-ից նվազելով մինչև 405.93:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2021թ.** | **Առ 30.09.2022թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,429.6** | **4,031.5** | **(398.1)** | **(9.0)** |
| ՀՀ կառավարության պարտք, այդ թվում՝ | 4,209.8 | 3,814.5 | (394.9) | (9.4) |
| * ՀՀ կառավարության արտաքին պարտք | 2,972.4 | 2,278.6 | (693.8) | (23.3) |
| * ՀՀ կառավարության ներքին պարտք | 1,237.4 | 1,536.3 | 298.8 | 24.2 |
| ՀՀ կենտրոնական բանկի պարտք (արտաքին) | 219.8 | 216.6 | (3.1) | (1.4) |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **9,225.6** | **9,931.6** | **705.9** | **7.7** |
| ՀՀ կառավարության պարտք, այդ թվում՝ | 8,767.9 | 9,397.9 | 630.0 | 7.2 |
| * ՀՀ կառավարության արտաքին պարտք | 6,190.7 | 5,613.3 | (577.4) | (9.3) |
| * ՀՀ կառավարության ներքին պարտք | 2,577.2 | 3,784.6 | 1,207.4 | 46.8 |
| ՀՀ կենտրոնական բանկի պարտք (արտաքին) | 457.7 | 533.6 | 75.9 | 16.6 |

2022 թվականի սեպտեմբերի 30-ի դրությամբ ՀՀ պետական պարտքը նախորդ տարեվերջի համեմատությամբ դրամային արտահայտությամբ նվազել է 398.1 մլրդ դրամով, իսկ դոլարային արտահայտությամբ աճել է 705.9 մլն ԱՄՆ դոլարով: Դոլարային արտահայտությամբ ՀՀ պետական պարտքի աճը հիմնականում պայմանավորված է ՀՀ կառավարության պարտքի 630.0 մլն ԱՄՆ դոլարի աճով:

2022 թվականի սեպտեմբերի 30-ի դրությամբ ՀՀ արտաքին պետական պարտքը նախորդ տարեվերջի համեմատությամբ նվազել է 501.4 մլն ԱՄՆ դոլարով (7.5%-ով), և դրա տեսակարար կշիռը ՀՀ պետական պարտքի կառուցվածքում նվազել է՝ 72.1%-ից հասնելով 61.9%-ի: Ընդ որում, ՀՀ կառավարության արտաքին պարտքը նվազել է 577.4 մլն ԱՄՆ դոլարով, իսկ ՀՀ կենտրոնական բանկի արտաքին պարտքն աճել է 75.9 մլն ԱՄՆ դոլարով:

Արտաքին պետական պարտքի հիմնական մասը ՀՀ կառավարության պարտավորություններն են: Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 1,685.6 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 44.1 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 546.1 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 2.8 մլրդ դրամ:

2022 թվականի սեպտեմբերի 30-ի դրությամբ ՀՀ ներքին պետական պարտքը նախորդ տարեվերջի համեմատ աճել է 298.8 մլրդ դրամով (24.2%-ով), և դրա տեսակարար կշիռը ՀՀ պետական պարտքի կառուցվածքում աճել է՝ 27.9%-ից հասնելով 38.1%-ի: Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 1,367.4 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 164.2 մլրդ դրամ,
* ներքին երաշխիքներ, որոնց ծավալը կազմել է 4.6 մլրդ դրամ:

1. Աղբյուրը՝ Եվրոստատի՝ [հոկտեմբերի 31-ի նախնական գնահատում](https://ec.europa.eu/eurostat/documents/2995521/15131967/2-31102022-BP-EN.pdf): [↑](#footnote-ref-1)
2. Աղբյուրը՝ Չինաստանի վիճակագրության ազգային [բյուրո](http://www.stats.gov.cn/english/PressRelease/202210/t20221025_1889685.html): [↑](#footnote-ref-2)
3. Աղբյուրը՝ ՌԴ տնտեսական զարգացման նախարարության [գնահատմամբ](https://economy.gov.ru/material/file/bffc6cc5eadc71d91c685e2fe5908112/29102021.pdf) (https://economy.gov.ru/material/file/bffc6cc5eadc71d91c685e2fe5908112/29102021.pdf): [↑](#footnote-ref-3)
4. Աղբյուրը՝ Համաշխարհային բանկ ( <https://www.worldbank.org/en/research/commodity-markets>): [↑](#footnote-ref-4)
5. Աղբյուրը՝ ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-5)
6. Կորոնավիրուսի համավարակի տարածումը շարունակվում է նաև 2022 թվականին: Հիվանդության հաստատված դեպքերի ընդհանուր թիվը նոյեմբերի 6-ի դրությամբ կազմել է 445,397 մարդ։ 2022 նոյեմբերի 6-ի դրությամբ կատարվել է 2,268,693 պատվաստում, որից առաջին դեղաչափ` 1,152,875 (ՀՀ մշտական բնակչության 38.9%-ը), ամբողջական պատվաստված` 1,028,500 (ՀՀ մշտական բնակչության 34.7%-ը), բուստեր՝ 81,498 (ՀՀ մշտական բնակչության 2.8%-ը): Հաշվարկներում կիրառվել է 2021թ. ՀՀ մշտական բնակչության միջին թիվը: [↑](#footnote-ref-6)
7. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-7)
8. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-8)
9. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-9)
10. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառվում են նաև վիճակագրական շեղումները: [↑](#footnote-ref-10)
11. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-11)
12. Աղբյուրը՝ ՀՀ ՎԿ և ՀՀ ՖՆ հաշվարկներ։ [↑](#footnote-ref-12)
13. Աղբյուրը՝ ՀՀ ԿԲ: [↑](#footnote-ref-13)
14. Ներմուծման տվյալները ներկայացված են ՍԻՖ գներով: [↑](#footnote-ref-14)
15. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-15)
16. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-16)
17. Մանրամասն ցուցանիշները ներկայացված են Հավելվածում: [↑](#footnote-ref-17)
18. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-18)
19. Մանրամասն ցուցանիշները ներկայացված են Հավելվածում: [↑](#footnote-ref-19)
20. Ապրանքների լայն տնտեսական դասակարգմամբ (BEC) պաշտոնական տվյալները հրապարակվում են տարեկան կրտվածքով և կհրապարակվեն հաջորդ տարվա՝ 2023 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-20)
21. Մանրամասն ցուցանիշները ներկայացված են Հավելվածում: [↑](#footnote-ref-21)
22. Ընթացիկ ինն ամիսների ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2022 թվականի ինն ամիսների ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-22)
23. Աղբյուրը՝ ՀՀ ԿԲ, «ՀՀ բանկերի միջոցով ֆիզիկական անձանց անունով արտերկրից ստացված և ՀՀ-ից ֆիզիկական անձանց կողմից արտերկիր իրականացված փոխանցումներ», զուտ ներհոսք

    (https://www.cba.am/am/SitePages/statexternalsector.aspx)։ [↑](#footnote-ref-23)
24. Աղբյուրը՝ ՀՀ ԿԲ։ [↑](#footnote-ref-24)
25. Աղբյուր՝ ՀՀ ԿԲ: [↑](#footnote-ref-25)
26. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-26)
27. Աղբյուրը՝ ՀՀ ԿԲ և ՀՀ ՖՆ հաշվարկներ: 2022թ․-ի համար առանց դրամի արժևորման վարկերի և ավանդների աճի տեմպերը ՀՀ ՖՆ գնահատականն են՝ արտարժութային վարկերի և ավանդների հաշվարկի համար հիմք ընդունելով 2022թ․-ի փետրվարի վերջի ԱՄՆ դոլար/ՀՀ դրամ փոխարժեքը։ [↑](#footnote-ref-27)
28. Ըստ ՀՀ ՖՆ գնահատականների։ [↑](#footnote-ref-28)
29. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավորման գումարները: [↑](#footnote-ref-29)
30. Աղյուսակներում նպաստումները հաշվարկվել են նախորդ տարվա կշիռների հիման վրա: [↑](#footnote-ref-30)
31. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-31)
32. [5.Տեղեկանքներ\3.Հարկային օրենսդրության փոփոխություններ.docx](5.Տեղեկանքներ/3.Հարկային%20օրենսդրության%20փոփոխություններ.docx) [↑](#footnote-ref-32)
33. Ներառված են Հայաստանի Հանրապետությունում ամուսնության բացակայության մասին տեղեկանք տալու (52.4 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (83.2 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (651 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (240.3 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-33)
34. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2022\_9 ամիս\_վարկ.xls](4.Հավելվածներ/3.%202022_9%20ամիս_վարկ.xls), [4.Հավելվածներ\4. 2022\_9 ամիս\_դրամաշնորհ.xls](4.Հավելվածներ/4.%202022_9%20ամիս_դրամաշնորհ.xls) [↑](#footnote-ref-34)
35. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls) [↑](#footnote-ref-35)
36. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2022\_9 ամիս\_ամփոփ ըստ ծրագրերի.xls](4.Հավելվածներ/1.%202022_9%20ամիս_ամփոփ%20ըստ%20ծրագրերի.xls)

    [4.Հավելվածներ\2. 2022\_9 ամիս\_ պատասխանատու,ծրագիր,միջոցառում.xls](4.Հավելվածներ/2.%202022_9%20ամիս_%20պատասխանատու,ծրագիր,միջոցառում.xls)

    [6. 2022\_9 ամիս\_արդյունքային\_ ըստ պատասխանատուների.xls](6.%202022_9%20ամիս_արդյունքային_%20ըստ%20պատասխանատուների.xls)

    [7. 2022\_ 9 ամիս\_արդյունքային\_ ըստ կատարողների.xls](7.%202022_%209%20ամիս_արդյունքային_%20ըստ%20կատարողների.xls): [↑](#footnote-ref-36)
37. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-37)
38. Պակասուրդի ֆինանսավորման աղբյուրների մասին մանրամասն տեղեկատվությունը և ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները ներկայացված են հետևյալ հավելվածում՝ [4.Հավելվածներ\5. 2022\_I կիսամյակ\_դեֆիցիտ.xls](4.Հավելվածներ/5.%202022_9%20ամիս_դեֆիցիտ.xls): [↑](#footnote-ref-38)